
1. Cei șapte fraţi vrăjitori 


Demult, tare demult, undeva, într-o ţară, trăiau șapte 
fraţi. Erau foarte pricepuţi în vrăji şi stăpîneau, unul mai 
bine ca celălalt, iscusința de a-şi schimba în chip miraculos. 
înfăţişarea. Locuitorii de prin împrejurimi îi numeau cei șapte: 
fraţi vrăjitori. Şi nu departe de locuinţa vrăjitorilor, într-o: 
căsuță, trăiau doi fraţi. Pe cel mare îl chema Selţe (Clarvă-- 
zătorul), iar pe cel mic Tencijup (Izbînda). Erau tare săraci.. 
Odată, ce se gîndi fratele mai mare : „Bine ar fi dacă am afla 
de la vrăjitori descîntecele lor fermecate ; am avea atunci de 
toate din belșug : şi unt, şi carne, şi tzambaL!“ 

Cu acest gînd porni el spre cei șapte fraţi, dornic să 
pătrundă tainele vrăjitoriei şi ale farmecelor. Trei ani petrecu 
Selţe la vrăjitori, trudind pentru ei din zori și pînă-n noapte, 
dar iscusința de a face farmece tot n-o deprinse. Şi nu era 
de mirare. Cînd își începeau vrăjile, cei şapte fraţi îl trimi- 
teau într-adins la lucru cît mai departe de casă, îl năpăstuiau, 
de mîncare îi dădeau doar atît cît să nu moară de foame, iar 
de îmbrăcat numai straie vechi şi ponosite primea. 


1 Tzamba — făină de orez. 


Odată, Tencijup, luînd cu sine ceva merinde, veni să-l 
vadă pe fratele său mai mare. Tencijup era un flăcău deștept 
şi ager la minte. Seara se furişă spre locul unde vrăjitorii își 
încercau iscusinţa de a-și schimba în chip miraculos înfăți- 
șarea. Acolo, ascunziîndu-se într-un colţișor mai ferit, Tenci- 
jup urmări cu băgare de seamă cum cei şapte fraţi își schim- 
bau ca prin farmec înfățișarea şi căută să ţină bine minte 
descîntecele pe care le rosteau făcînd acest lucru. Întorcîn- 
du-se, îl trezi pe Selţe și-i spuse: 

— Dragă frate, la ce bun să înduri atita mizerie trudind 
pentru vrăjitori ? Şi așa tot n-ai izbutit să le pătrunzi tainele. 
Hai, mai bine, să ne întoarcem acasă. 

Selțe ascultă sfatul fratelui său mai mic și, fără să mai 
aștepte dimineaţa, porniră înapoi spre casă. Ajungînd acasă, 
Tencijup îi spuse lui Selțe: 

— La ce-ţi folosește vrăjitoria, cînd avem un cal alb de 
toată frumuseţea ? Du-l undeva și vinde-l, iar banii adu-i 
acasă. Ai grijă numai să nu-ţi calce cumva picioarele prin lo- 
curile unde trăiesc cei șapte fraţi vrăjitori. 

Spunind acestea, se îndreptă spre grajd și într-o clipă se 
prefăcu într-un cal alb năzdrăvan. Se uită Selţe în grajd și 
rămase mut de uimire. În faţa lui se afla un cal alb ca zăpada, 
atit de frumos încît nu-ţi puteai lua privirile de la el. Zim- 
bea Selţe cu gura larg deschisă, se uita la cal și se bucura, 
dar ce se întimplase cu fratele său mai mic nici măcar nu-i 
trecu prin gînd să afle. „Trei ani am muncit pentru vrăjitori, 
căutînd să aflu descîntecele, dar degeaba, în timp ce fratele 
meu cel mic a făcut rost numaidecit de un cal atit de minu- 
nat ! Asta zic și eu minte! Ce-ar fi mai bine să fac cu calul? 
Să-l vînd, sau să-l păstrez pentru a-l călări ?* Se gîndi mult 
Selțe la aceasta, dar tot nu ajunse la o hotărire. 

Cînd se lumină de ziuă și răsări soarele, cei șapte vră- 
jitori se îndreptară spre odaia în care dormea Selţe. Dar nici 
Selțe, nici fratele său nu mai erau acolo. Vrăjitorii fură cu- 
prinși de tulburare : „În timp ce noi ne îndeletniceam cu far- 

mecele, fără să ne pese de nimic, cei doi fraţi au tras pe furiș 
cu urechea la descintecele noastre şi apoi au plecat.“ 

Cel mai în vîrstă dintre ei spuse: 

— La vicleșug trebuie să răspunzi tot cu vicleșug ; nu de- 
geaba o veche zicătoare glăsuiește : „Armăsarului nărăvaş tre- 
buie să-i pui frîu lung, iar ca să tai copacul înalt coadă lungă 
la topor trebuie să pui.“ Nici 'Fencijup, nici Selţe nu se poate 
să ne scape. Că de nu-l stingi, focul cel mai mic poate aprinde 
întreaga pădure, iar piriului cel mic, dacă nu-i pui stavila, 
poate îneca întreaga vale. Trebuie să-i pedepsim, astfel şi 
faima și bogăţia noastră se vor spulbera. 

Hotărînd astfel, cei șapte fraţi se prefăcură în nişte ne- 
gustori şi, încărcînd marfa pe cai şi pe catiri, porniră către 
locurile în care trăiau Selţe şi Tencijup. 

Trebuie să vă spun însă că la fire fratele cel mare nu se 
potrivea cîtuși de puţin numelui pe care îl avea, adică Selţe. 
Era un flăcău naiv şi cam sărac cu duhul. Cum să deosebească 
el că sub înfățișarea negustorilor se ascundeau chiar fraţii 
vrăjitori ! 

Bucuros, Selțe deschise larg porţile, lăsîndu-i să intre în 
curtea casei. Cum îşi aruncară vrăjitorii privirile spre calul 
cel alb care se afla lîngă conovăţ, pe dată înţeleseră că acesta 
era însuși Tencijup. Începură să-l înduplece pe Selţe să le 
vîndă lor calul şi, în cele din urmă, minunatul cal fu vîndut 
celor şapte vrăjitori pentru o sută de galbeni. 

Cumpărînd calul, vrăjitorii, fără a zăbovi nici o clipă, 
porniră la drum. „O să omorim calul, iar carnea și pielea o 
vom tăia în bucăţi“, hotărîră ei pe drum. Tencijup, care se 
prefăcuse în cal, începu să tremure de groază. Înțelegea că-l 
așteaptă moartea și nu putea rosti nici un cuvînt. Ajunseră 
vrăjitorii la malul unui rîu și începură a se pregăti să treacă 
dincolo, iar calul îl dădură în grija celui mai tînăr dintre 
ci. Își luă Tencijup inima în dinţi și chitind un moment cînd 
vrăjitorul căsca gura în altă parte, se smuci, își lepădă la 
iuţeală căpăstrul și zbură ca o pasăre scăpată din lațul în 

care a fost prinsă. Văzură vrăjitorii că le-a scăpat calul și 
porniră în goană după el. Vrăjitorii cei haini erau cît pe-aci 
să-l înhațe. Dar calul se repezi spre rîu, privi în apă și, 
prefăcîndu-se într-un peştișor de aur, dispăru în adinc. 
Atunci fraţii vrăjitori se prefăcură nurmaidecit în şapte vidre 
şi se repeziră după peștișor. lată că vidrele sînt din ce în 
ce mai aproape, gata-gata să înhațe peșştișorul de aur. Pești- 
șorul de aur își aruncă privirile în sus, își aminti descîn- 
tecul ce trebuia rostit pentru a se preface în pasăre și, că- 
pătînd înfățișarea unui porumbel alb; își luă zborul spre 
înălțimi. Dar vrăjitorii se prefăcură în ulii și se avîntară în 
zbor după porumbel. Erau cît pe ce să-l înhaţe, dar porum- 
belul, ca să scape cu viață, intră iute într-o peșteră săpată 
în povîrnişul muntelui. În peștera aceea trăia un sihastru 
înțelept — preaiînvăţatul Nagardjuna 1. Se apropie porum- 
belul de el, îşi luă adevărata sa înfățișare, căzu în genunchi 
la picioarele preaînvăţatului dascăl și-l imploră : 

— Veşti bune aduc stăpînului, în suferința trupului meu 
mă rog ocrotitorului, cu hrană gustoasă îmi îmbii părinţii, 
iar apărătorului meu îi mărturisesc adevărul. Pe mine, cel 
istovit peste poate, mă urmăresc șapte vrăjitori haini; să 
fug — n-am încotro s-o apuc, să mă ascund — n-am unde. 
'O, dascăl preaînţelept, fii, rogu-te, ocrotitorul și apărătorul 
meu ! 

Nagardjuna, care era milostiv cu toate ființele vii, fu 
îndurător şi cu acel tînăr. El grăi: 

— Dacă nu-i ajutăm pe cei în suferință, ce rost ar mai 
avea să propovăduim mila ? Deși eu nu mă amestec în tre- 
burile mirenilor, tu ești totuși istovit cu adevărat și primej- 
dia atîrnă deasupra capului tău. Cînd șapte îl atacă pe unul 
singur, asta nu este de bună seamă nici pe potriva legilor 
sfintei religii, nici a normelor moralei omeneşti. Preschim- 
bă-te dar în mărgeaua cea mare a mătăniilor mele. 


1 Cunoscut savant şi scriitor budist, care a trăit în India în a 
doua jumătate a secolului al doilea. 

Tencijup se prefăcu numaidecit în mărgeaua cea mare 
din şiragul de mătănii, pe care Nagardjuna îl ţinea strîns 
între degete. 

Nu după multă vreme, cei șapte vrăjitori, luînd înfăți- 
șarea unor călugări, intrară în peșteră. 

— O, bătrîne! Unde este porumbelul alb care a intrat 
mai adineauri aici ? Înapoiază-ni-l, ziseră ei. 

Nimic nu răspunse Nagardjuna. El şedea cu ochii închiși 
și rostea cuvinte de rugăciune. 

— Hei, ești surd sau mut? se răstiră călugării. Ne dai 
înapoi porumbelul ori ba? De nu ni-l înapoiezi, ai s-o pă- 
ești ! 

Nici de astă dată nu răspunse nimic Nagardjuna. Atunci 
călugării se prefăcură în şapte coropișnițe şi se înfipseră în 
trupul pustnicului. Văzind una ca asta, Tencijup se gîndi 
speriat : „Ce să fac? Bătrinul dascăl este în primejdie !* Se 
desprinse el din şiragul de mătănii, se prefăcu într-o găină 
uriașă și începu să lovească cu ciocul coropișnițele. Acestea 
încetară să se mai zvîrcolească și deodată în locul lor apă- 
rură șapte stîrvuri lipsite de viaţă. Preaînţeleptul Nagardjuna 
se întristă adînc. 

— Șapte vieţi omenești zdrobite, ce păcat neasemuit de 
greu, rosti el oftînd. 

Vede Tencijup durerea pustnicului, îl cuprinde și pe el 
mîhnirea şi zice : 

— Învăţătorule, tu mi-ai scăpat viața. Voi face tot ce-mi 
vei porunci pentru a-ți arăta mulţumire şi a mă curăța de 
păcatul celor şapte omoruri. 

Răspunse Nagardjuna : 

— Dacă așa stau lucrurile, nu-ți pierde firea. Păcatul a 
fost făptuit, părerile de rău sînt zadarnice. Trebuie să te cu- 
reți de murdăria omorului. 

— Dar ce să fac pentru asta? întrebă Tencijup. 

— Ascultă cu atenţie, răspunse pustnicul, și ține minte. 
De aici mergi înainte tot spre soare-apune; vei străbate 
munți și văi, și după aceea vei ajunge la cimitirul Crîngul- 


9 


cel-plin-de-răcoare. În acest cimitir sălășluieşte Mortul Fer- 
mecat — Rolang. Partea de jos a trupului său e din aur, iar 
cea de sus din peruzea. Şi mortul acesta e înzestrat cu însu- 
șiri nemaipomenite. Dacă am izbuti să-l aducem aici, oamenii 
din Djambudvipa ! vor începe să trăiască mai mult de o sută 
de ani, vor dobindi cu toţii belşug și îndestulare şi nu va 
mai rămine nici un nevoiaș. Adu-l aici pe Mortul Fermecat şi 
în felul acesta îţi vei spăla păcatul celor șapte omoruri. 

— Asta nu-i treabă grea, răspunse Tencijup. 

— Să-l aduci, într-adevăr, nu e greu, îi întoarse vorba 
preaiînţeleptul, doar că pe drum nu trebuie să scoţi nici o 
vorbă, iar lucrul ăsta nu e lesne. Dacă lași să-ţi scape măcar 
un cuvinţel, Mortul se va mistui numaidecit de lingă tine. 

Făgădui Tencijup pustnicului să biruie orice greutăţi îi 
vor sta în cale și să-l aducă pe Mortul Fermecat pentru a-i 
ferici pe oamenii din Djambudvipa și a-și spăla păcatele de 
pe suflet. 

Petreciîndu-l la drum pe Tencijup, Nagardjuna îi spuse : 

— Cind vei ajunge la cimitirul Crîngul-cel-plin-de-ră- 
coare mulți morţi, și mari şi mici, vor striga: „la-mă pe 
mine, ia-mă pe mine !* Drept răspuns, tu să rosteşti un des- 
cîntec şi să aduci o jertfă. Morţii de rînd vor cădea, dar 
Mortul Fermecat, strigînd : „Nu mă lua pe mine! Nu mă lua 
pe mine !“, se va cățăra în vîrful unui copac mango. Atunci te 
prefaci că tai copacul, uite cu toporul acesta numit Luna-cea- 
Albă — şi Rolang va cobori numaidecit. Viră-l într-un sac de 
culoare pestriță, leagă-l cu o funie pestriță și grăbeşte-te să 
vii la mine, fără să te odihneşti nici ziua, nici noaptea. Pe 
drum să măniînci făina şi untul pe care ţi le voi da. Ele nu se 
vor împuţina oricît ai mînca din ele. Numai ia seama: de 
scapi o singură vorbă, mortul își va lua zborul din nou spre 
cimitir. 

După ce preaînţeleptul Nagardjuna îl povăţui astfel, 
Tencijup se îndreptă spre soare-apune. Mari greutăţi întîm- 


1 Vechea denumire a Indiei. 


10 


pină el în cale, dar ajunse totuşi la cimitir. Cum îl văzură, 
o mulţime de morţi, și mari și mici, începură să strige: „la- 
mă pe mine! la-mă pe mine!“ Dar Tencijup rosti descînte- 
cul, aduse o jertfă și începură cu toţii să cadă la pămint. Se 
apropie Tencijup de copacul mango şi îşi aruncă privirile 
în sus: „Nu mă lua pe mine! Nu mă lua pe mine!“ strisă 
speriat Mortul Fermecat, care şedea chiar în virful copacu- 
lui. Dar Tencijup îi spuse: 

— Învățătorul meu este inima lui Nagardjuna, toporul 
meu — Luna-cea-Albă, untul și făina mea sînt nesecate, 
iar în secul meu pestriț încape cît într-o mie de saci. Tu, 
hoitule, cobori singur, sau dobor copacul ? 

— Lasă copacul în pace, cobor singur, spuse Mortul și 
se dădu jos. 

Tencijup îl viri în sac, legă sacul cu funia şi porni să-l 
ducă înapoi, mîncînd pe drum făină și unt. Străbătu o bună 
bucată din cale cînd, în sfîrşit, Mortul Fermecat glăsui : 

— Calea-i lungă şi în curînd ne va cuprinde oboseala. 
Drumul lung poate fi scurtat călare, dar cal n-ai nici tu, nici 
eu. Dar drumul lung poate fi scurtat și cu vorba. Începe 
să povesteşti vreo istorioară cu tilc, iar eu am să ascult. lar 
de nu vrei, voi povesti eu, iar tu ascultă-mă. 

Tencijup, amintindu-și de povața lui Nagardjuna, nu 
rosti nici un cuvint şi își urmă drumul. Fără să aștepte răs- 
puns, Mortul Fermecat îi zise din nou flăcăului: 

— Ei, dacă tu nu deschizi gura, îţi voi povesti eu o isto- 
vioară, iar tu ascultă. 

Şi Rolang își începu povestirea. 


2. Cei şase fraţi de cruce 


Demult, tare demult, undeva într-o ţară, trăiau șase flăcăi : 
fiul unui vînător, fiul unui doftor, fiul unui pictor, fiul unui 
cititor în stele, fiul unui timplar şi fiul unui fierar. Asemenea 
puiului de vultur, care pe măsură ce creşte învaţă să zboare 
cu tot mai multă îndemiînare, asemenea bobocului de giîscă 
care deprinde din ce în ce mai desăvîrşit înotul, așa și fiecare 
din aceşti flăcăi, călcînd pe urmele tătînelui său, ajunsese să 
fie mare meșter în meseria lui. 

Flăcăii erau foarte buni prieteni. Tot timpul liber şi-l pe- 
treceau împreună şi chiar hotăriră să se lege fraţi de cruce, 
pentru a întări astfel prietenia lor. Odată, se adunară flăcăii 
la sfat, se așternură la vorbă despre viața lor de toate zilele 
şi-i cuprinse, așa, un dor de a hoinări prin lumea largă, de a 
vedea meleaguri străine şi de a afla cît mai multe lucruri noi. 
Nu degeaba un vechi proverb zice : „Puiul de vultur spintecă 
îndrăzneţ limpezimea cerului, fără a se teme de necuprinsul 
văzduhului, iar un voinic cutreieră lumea, fără a se teme de 
depărtare, oricît de mare ar fi ea“. 

Cei şase fraţi de cruce se deosebeau nu numai prin înțe- 
lepciune, dar și prin bărbăţie. Nu aruncau vorbe în vînt și, 
dacă-şi puneau ceva în gînd, făceau așa precum hotăriseră. 

Astfel, fără a mai amîna lucrurile, tinerii își părăsiră ţinutul 
în care văzuseră lumina zilei şi porniră către alte meleaguri. 
Cit ţinu călătoria, îndeletnicindu-se fiecare cu meseria lui, cei 
șase fraţi de cruce cîştigau uşor cele de trebuință pentru hrană, 
adăpost și îmbrăcăminte. Astfel, mai mult în joacă, neştiind 
ce-i nevoia şi fără osteneală, tinerii se îndepărtau tot mai mult 
de ţara lor. Multe văzură, multe aflară, căci nu degeaba se 
spune : „Cu cît mai mari ţii ochii deschiși, cu atît mai mult ţi 
se deșteaptă mintea“. 

Odată, cei şase frați de cruce ajunseră la o răspîntie. Se 
sfătuiră ei şi ce şi-au zis : „Pînă acum am mers tot împreună 
și am văzut multe lucruri noi. A venit vremea să ne despărțim 
şi să pornim fiecare pe drumul lui. Peste trei ani să ne întiîl- 
nim din nou în acest loc și să povestim fiecare, fără a 
ascunde nimic, tot ceea ce am văzut, am auzit şi am aflat.“ 
Sădiră cei șase frați de cruce cîte un copac — copacul vietii, 
şi hotăriră astfel: „Dacă vreunul din noi nu se va întoarce 
peste trei ani în acest loc, iar copacul lui se va usca, ceilalţi 
trebuie să pornească în căutarea tovarăşului lor“. Înţelegîn- 
du-se astfel, se închinară cu plecăciune unul în faţa celuilalt, 
își luară rămas bun şi fiecare porni în drumul său. 

Cel mai puternic, mai viteaz şi mai înţelept era fiul vînă- 
torului. Fără a şti ce este teama, mergea tot înainte, străbătînd 
munți şi văi, și ajunse în sfîrşit într-un loc acoperit de o 
pădure deasă. La marginea pădurii se afla o căsuţă. Fiul vină- 
torului privi în jur — iar în faţa lui, cît vedeai cu ochii, nu- 
mai pădure deasă, hăţișuri de nestrăbătut — și se bucură, de 
parcă ar fi ajuns din nou pe meleagurile de-acasă. „Ei, se pare 
că a venit timpul să-mi arăt iscusinţa, se gîndi el. Acum mă 
voi duce să vinez, iar diseară voi trece pe la căsuţa aceasta 
şi voi cere găzduire pentru noapte.“ Așa și făcu. În casa aceea 
locuia un moş cu baba lui şi aveau ei o fată. Bătriînii şi fiica 
lor adunau felurite ierburi de leac şi vreascuri uscate pe care 
le vindeau, iar cu bănuții pe care îi cîştigau izbuteau s-o scoată 
cumva la capăt. Văzîndu-l pe flăcău, tare s-au mai mirat şi 
s-au bucurat. 

— Cine eşti tu, flăcăule ? De unde vii şi încotro te duci? 
îl întrebară ei. Fiul vînătorului le povesti de-a fir-a-păr 
povestea lui, și bătriînii îl poftiră să vină să locuiască în căsuţa 
lor. 

Tînărul chipeș, deștept şi harnic nu şedea degeaba. Se du- 
cea în fiecare zi la vînătoare, aducea multe blănuri de la ani- 
malele vînate şi carne. Unchiașul și baba lui uitară de nevoi 
şi începură să trăiască în belșug. 

Iar fata, fiica bătrînilor, era o adevărată comoară. Era 
atit de frumoasă, încît ţi-era mai mare dragul s-o priveşti! 
Cînd aduna vreascuri, sau culegea ierburi de leac în pădure 
și începea să cînte, păsările din înălțimile cerului se adunau 
în zbor în juru-i, fermecate de glasul ei. Cînd se spăla la rîu, 
peștișorii de aur veneau să se minuneze de frumuseţea ei. Bă- 
trînii ei părinţi o iubeau ca pe ochii din cap şi o păzeau ca pe 
o comoară. Fiul vînătorului o îndrăgi pe fată, dar și ei îi era 
pe plac flăcăul cel tînăr și chipeș. Se împrieteniră, iar prie- 
tenia lor se prefăcu odată cu trecerea timpului într-o dragoste 
puternică. Bătrînii erau tare bucuroși privind la tînăra pereche 
și căutau să nu tulbure fericirea lor senină. Nu peste mult 
timp vinătorul şi fata deveniră soț și soţie. 

Într-o zi, tînăra nevastă a vînătorului se duse să se spele 
la rîu. Căzînd pe gînduri, ea scăpă în apă inelul bogat împo- 
dobit pe care i-l dăruise soţul ei. Rîul era adînc și, oricît se 
căzni fata, nu putu scoate inelul. Viltoarea apei îl prinse şi, 
rostogolindu-l pe fundul albiei, îl duse la vale. 

Nu departe de locul de vărsare a riului trăia un împărat. 
Odată, într-o vară, oamenii de la curtea împăratului se duseră 
la rîu, unde aveau loc întreceri și jocuri, și văzură inelul îm- 
podobit cu fel de fel de nestemate. Mult se minunară de ce 
le-a fost dat să găsească și hotăriră să ducă numaidecit inelul 
împăratului. Văzînd inelul acela ales, meșterit cu atîta iscu- 
sinţă, împăratul se gîndi : „Acest inel trebuie să fi fost al unei 
femei foarte frumoase !* Îi chemă îndată pe sfetnicii săi şi le 
vorbi astfel.: 

— O, sfetnici ai mei, ascultați-mă cu luare-aminte ! Vedeţi 
acest inel ? O sută de inele de-ai cerceta, nu vei afla altul mai 
de preț, o mie de inele de ţi-ar trece prin miîini, nu vei afla 
altul mai frumos decit cel găsit astăzi în riu! Fără doar și 
poate că stăpina acestui inel este o femeie nespus de frumcasă. 
Vă dau răgaz două zile — astăzi și miine. lar poimiine, ia 
răsăritul soarelui, stăpîna acestui inel trebuie să fie aici. De 
nu o veţi aduce, vă voi face să simţiţi pe pielea voastră apă- 
sarea jugului de aur al legilor împărătești, și atunci să nu 
cumva să ziceţi că sînt un împărat neîndurător ! 

— O, mărite împărate ! Stăpîne ! se rugară sfetnicii. Nici 
măcar numele celei ce a avut acest inel nu-l cunoaștem. Cum 
să aflăm unde locuieşte această femeie și pe ce meleaguri s-o 
căutăm ? 

Se miînie nespus împăratul auzind asemenea vorbe şi cu 
voce de tunet strigă : 

— Aceasta-i voința mea împărătească, iar voi datori sîn- 
teţi a o îndeplini cu orice preţ. 

Oftind din greu, sfetnicii se duseră pe la casele lor, fră- 
mîntîndu-și mintea ce să facă. Iar printre acei sfetnici era un 
om rău, meșter la tot felul de ticăloșii. Acesta își zise : „Ştiu 
ce am de făcut. Inelul a fost găsit în rîu. Asta înseamnă că 
trebuie să merg de-a lungul apei, în sus spre izvoare, și să 
întreb pe toţi cei care trăiesc prin partea locului. Şi atunci 
voi afla negreşit cine este stăpîna inelului.“ Trecînd să pună 
în faptă ceea ce-şi pusese în gînd, mișelul porni numaidecit la 
drum, întrebîndu-i pe toţi cei întilniţi în cale : „Cine a pierdut 
acest inel de preţ ?* 

În cele din urmă, vicleanul află totul despre nevasta vină- 
torului care pierduse inelul. Fără a zăbovi, se îndreptă el spre 
palatul împărătesc, se înfăţișşă înaintea împăratului, pentru a i 
se închina cu plecăciune şi a-i povesti cît de frumoasă este stă- 
pina inelului. Pe dată împăratul trimise mulţime de călăreţi, 
avînd în frunte pe acel sfetnic, în pădurea unde se afla căsuţa 
bătriînilor. Așa precum uliul înhaţă o pasăre, tot astfel acești 
oameni, ajungînd în vale, îi înhăţară pe tinerii soți şi, fără a 

le îngădui să rostească un cuvint, îi tîrîră la palatul împăratu- 
lui. Bătrînii văzură cum slugile împărăteşti au înșfăcat pe fiica 
şi pe ginerele lor. Dar ce puteau face sărmanii de ei? Nu le 
mai rămînea nimic altceva decit să plingă amarnic. 

Privind-o pe femeia aceea atît de frumoasă, pe care sfet- 
nici o aduseseră la el, impăratul se gindi : „Cu adevărat această 
femeie se aseamănă unei zine! Față de ea nevestele mele nu 
sînt decit nişte scroafe negre.“ Și în inima împăratului se 
aprinse dorința spurcată de a o smulge de lingă bărbatul ei și 
de a o face nevasta lui. El începu a o ademeni cu felurite fă- 
găduieli, dar frumoasa rămînea neiînduplecată. „Eu am bărbat, 
iar cel mai bun tovarăş de viață este acela pe care l-am în- 
tilnit cel dintii“, o ţinea ea una şi bună, chiar şi atunci cînd 
era amenințată cu moartea. 

Se mînie împăratul că nu poate face așa cum îi era voia 
și dădu poruncă slugilor sale să-l omoare pe fiul vinătorului. 
Îl scoaseră pe tinăr din temniţă pe malul rîului şi acolo îl omo- 
riră. Trupul i-l aruncară într-o groapă adîncă, iar deasupra 
ei prăvăliră o stîncă uriașă. Pe nevasta flăcăului împăratul po- 
runci s-o închidă în turnul cel înalt și să nu i se spună nimic 
despre moartea bărbatului ei. 

Oamenii știau despre soarta amară a preafrumoasei femei 
și de cîte ori treceau pe lingă turn oftau cu tristețe. Iar tînăra 
femeie, neștiind că bărbatul ei fusese omorit, nu trăia decit cu 
nădejdea că el va izbuti odată și odată s-o scoată de acolo. 

Trecură trei ani și se împlini sorocul să se întilnească cei 
șase fraţi de cruce. Și iată că, la locul vorbit, se adunară nu- 
mai cinci flăcăi. Fiecare din ei povesti multe lucruri cu tile 
despre cîte văzuseră, auziseră și aflaseră. Multă vreme îl aștep- 
tară cei cinci prieteni pe cel de-al șaselea tovarăş al lor, dar 
acesta parcă intrase în pămînt. Se duseră să vadă copacul vieţii 
pe care îl sădise prietenul lor, dar copacul se uscase! Atunci 
flăcăii înţeleseră că fiului de vînător i se întîmplase o nenoro- 
cire și tare mult se întristară. Fiul cititorului în stele începu să 
ghicească şi i se înfățişă lui că fratele lor de cruce zace mort 
pe malul rîului, într-o groapă adincă, acoperită cu o stincă 

uriaşă. Aflară prietenii locul unde fusese săvirşit omorul, dar 
nu izbutiră a-i veni de hac stîncii care astupa groapa. În cele 
din urmă, fiul fierarului sfărimă stana de piatră cu un ciocan 
mare de fier şi scoase trupul neînsufleţit al prietenului. Fiul 
doftorului pregăti numaidecit un leac care-i învie pe morți, îl 
turnă pe git fiului de vinător şi acesta prinse din nou viaţă. 
Văzindu-i pe fraţii săi de cruce, flăcăul începu a plinge cu 
lacrimi amare şi le povesti toate nenorocirile pe care le îndu- 
rase. Şi-au căinat prietenul şi într-atita s-au întristat, că le-au 
dat şi lor lacrimile. 

Tinînd împreună sfat, prietenii hotărîră s-o smulgă cu 
orice preţ pe frumoasa soţie din miinile nelegiuitului de îm- 
părat. 

lar palatul împărătesc era păzit de străji puternice şi nără- 
vite. În palat nu-i lăsau să intre nici chiar pe supușii împăra- 
tului, iar străinilor nici prin minte nu le-ar fi trecut să pătrundă 
acolo. Multă vreme își frămîntară ei mintea și, în sfîrşit, 
născoci fiul tîmplarului un şiretlic. El ciopli din lemn pasărea 
Garuda 1 care era înzestrată cu însuşiri minunate. Fiul fiera- 
rului potrivi înăuntrul păsării un cui de fier cu capătul de aur. 
De trăgeai de cui în sus, pasărea începea să se înalțe, de tră- 
geai în jos — pasărea cobora, iar dacă apăsai doar pe capătul 
cuiului — pasărea zbura drept înainte. Fiul pictorului zugrăvi 
pasărea de lemn în culori vii, așa că ea începu să strălu- 
cească, de parcă ar fi fost vie. 

Cînd totul fu gata, fiul vînătorului intră în pîntecul pă- 
sării, trase de cui în sus și îi îndreptă zborul către palatul 
împărătesc. 

Iar în această vreme împăratul, împreună cu nevestele și 
curtenii lui, petrecea pe acoperişul palatului. Mîncau carne, 
unt și brînză dulce, beau ţian ? și arak ?. Muzicanții îi veseleau 
pe cei ce petreceau. Iar nevasta vînătorului şedea în mica tem- 
niță întunecoasă din vîrful turnului și pregătea țzamba. Fiul 


1 Acvilă mitologică, pe care merge călare zeul Vișnu 
2 Tian — băutură alcolică slabă, un fel de bere. 

vînătorului, ascuns în pasărea de lemn fermecată, privea cu 
iuare-aminte în Jos, dar nicăieri nu o putu zări pe soția scumpă 
inimii lui. Deodată, răzbătu pină la el un glas întristat, care 
însîna următoarele cuvinte : 


Pe pajiștea cu iarbă grasă, cerbul și căpriccara 
Pasc împreună slobozi și veseli ; 

lar eu, sărmana, închisă în temnița neagră, 

Mă chinui aici, despărțită de cel ce mi-e drag. 


Pe pajiștile verzi din munţi, 

Oile, cite două împreună, pasc iarba fragedă ; 
lar eu, sărmana, închisă în temniţa neagră, 

Mă chinui aici, despărțită de cel ce mi-e drag. 


Pe lacul albastru, giștele, cîte două împreună, 
Lunecă vesele pe luciul limvede al apei ; 

lar eu, sărmana, închisă în temniţa necgră, 
Mă chinui aici, despărțită de cel ce mi-e drag. 


Recunoscu fiul vînătorului glasul nevestei sale și îndreptă 
pasărea spre ferăstruica de unde se auzea cîntecul. Apropiin- 
du-se, începu să cînte și el: 


Chiar dacă odată cu înserarea ceața s-a lăsat, 
Veni-uva și vremea cînd va răsări soarele, 

lar cînd se va înălța de după piscuri — 
Atunci ceața se va risipi fără urmă. 


Chiar dacă îngheţul a adus cu sine gerul, 
Veni-va și vremea caldă a verii, 

Și, de îndată ce va înverzi totul în jur, 
Frigul iernii fără urmă va pieri. 

Chiar dacă soţul de soție a fost despărțit 
Veni-va vremea revederii lor fericite, 
Și, îndurînd o atît de lungă despărţire, 
Dragostea lor mai puternic îi va lega. 


Auzind aceste vorbe, frumoasa privi prin ferestruică și 
văzu cum din pasărea minunată de lemn bărbatul îşi întindea 
braţele către dînsa. De uimire şi de mare bucurie încreme- 
nise ; stătea ca o stană de piatră, nefiind în stare nici măcar 
să se miște. Apoi își veni în fire și dintr-o săritură trecu în 
pasărea de lemn la el. Tinerii erau din nou împreună. Îndrep- 
tară ei minunata lor pasăre Garuda departe de palat, porniră 
să cînte un cîntec vesel și îşi luară zborul spre locul unde îi 
așteptau fraţii de cruce. 

— Straşnic ! nu se putu opri să strige Tencijup. 

— Tînărul a vorbit, se bucură Mortul Fermecat, ieșind din 
sac, și îşi luă zborul spre cimitirul Crîngul-cel-plin-de-răcoare. 


3. Censeli 


Îndată ce Tencijup lăsă să-i scape această vorbă, Mortul 
Fermecat își luă din nou zborul spre cimitirul Crîngul-cel-plin- 
de-răcoare. Şi din nou Tencijup, după ce îndură o mulţime de 
necazuri, ajunse la cimitir şi se apropie de copacul mango, pre- 
făcîndu-se că se pregătește să-l taie cu toporul Luna-cea-albă. 
Se sperie Mortul Fermecat și cobori din copac. Tencijup îl vîri 
în sacul pestriț, îl legă cu o funie pestriță și, aruncîndu-și sa- 
cul în spinare, făcu calea-ntoarsă. 

— Hei, flăcăule! Spune o poveste, în felul acesta călă- 
toria ne va fi mai veselă, îi zise Mortul Fermecat. 

„Hoitul ăsta bătrîn vrea din nou să mă păcălească. De 
data asta, nu va izbuti să mă ducă, n-are decît să povestească 
ce-o pofti, că eu n-am să scot nici o vorbuliță“, gîndi Tencijup 
şi, strîngîndu-și tare buzele, își urmă drumul mai departe. 

— Dacă tu nu vrei să vorbeşti, atunci voi povesti tot 
eu, iar tu ascultă, spuse Mortul Fermecat și începu o nouă 
povestire. 

Odată, demult, era o ţară minunată care se numea Țara- 
împodobită-cu-flori. Crîngurile erau de santali și chiparoși, 
prin crînguri curgeau piraie limpezi, iar pe cîmpii creșteau 
flori de șofran, fel de fel de grîne și legume. În ţara aceea trăia 

un om sărac. Se deosebea prin curaj și istețime, orice treabă 
o făcea cu îndemînare și cu pricepere, și de aceea oamenii din 
partea locului îl porecliseră Censeli — adică Minte-luminată. 

Se brodi însă astfel că şi pe împăratul acelei țări îl chema 
tot Censeli. Odată, unul din curtenii împăratului zise : 

— O, mărite împărate ! printre supuşii tăi este unul pe 
care îl cheamă tot Censeli. 

Nu-i plăcu împăratului lucrul acesta şi porunci să fie 
adus numaidecit omul cel nevoiaş la palat. 

— Adevărat este că te numeşti Censeli ? îl întrebă împă- 
ratul. 

— Oamenii mi-au dat această poreclă, răspunse liniștit 
săracul, fără a bănui nimic. 

— Ei, dacă te cheamă Censeli, trebuie să fii foarte isteţ, 
altfel, gîndeşte-te şi tu, ce rost ar avea să porţi asemenea 
nume ? zise împăratul ţîfnos și, arătînd la peruzeaua ce-i îm- 
podobea pieptul, urmă: Dacă în trei zile izbutești să faci în 
așa fel ca peruzeaua asta să fie a ta, înseamnă că pe bună 
dreptate te numeșşti Censeli, iar eu îţi voi da jumătate din bo- 
găţiile împărăției. Dacă însă nu vei izbuti să faci acest lucru, 
voi lua în visteria mea întreaga ta avere, iar ţie îţi voi scoate 
ochii. 

Oricit l-a rugat bietul Censeli pe împărat, totuși „bălega- 
rul nu se preface în aur, iar apa nu se preschimbă în ulei“. 
Împăratul nu-și luă îndărăt vorba, iar omului aceluia sărac 
nu-i mai rămase nimic altceva de făcut decit să se supună 
voinței împăratului. 

Îi dădu împăratul drumul lui Censeli, apoi porunci să se 
așeze şi mai multe străji, să nu fie lăsat nimeni să intre în pa- 
lat. Porţile palatului erau păzite de patru străjeri puternici, 
călări pe cai, uşile care dădeau în încăperile dinăuntru ale pa- 
latului erau păzite de patru vrăjitori cu tobe, lîngă vetrele 
mari de la cuhnie vegheau fără încetare doi bucătari, iar două 
slujnice, zi şi noapte, nu lăsau să se stingă focul în sobiţele 
mici pe care fierbea ceaiul. În odăile în care locuia împăratul 
se îmbulzeau curtenii credincioși, iar peruzeaua de preţ atîrna 

la gitul stăpînului. Mai mult decit ochii din cap păzea împă- 
ratul piatra aceea prețioasă. Şi nu era lucru de mirare, căci nu 
era o peruzea oarecare, ci una fermecată. Cită vreme era în- 
treagă, împăratul nu avea a se teme de moarte. 

Prima zi se scurse în linişte. Nu se întimplă nimic nici în 
cea de a doua. În tot acest timp, paznicii și străjile n-au dor- 
mit. Erau atit de obosiţi, încît atunci cînd începu cea de-a treia 
zi li se lipeau ochii de somn. Așteptă Censeli două zile, iar în 
cea de-a treia se îmbrăcă în straie femeiești, îşi puse podoabe 
femeiești, își pieptănă părul așa cum și-l pieptănau femeile şi, 
luînd cu sine un butoiaș cu vin tare şi dulce, porni în toiul 
nopţii spre porțile palatului împărătesc. Noaptea se nimeri fri- 
guroasă. Cele patru străji călare îngheţaseră pînă în măduva 
oaselor, li se închideau ochii de somn și nu se gîndeau decit 
la o înghiţitură de vin, ca să se mai încălzească. Văzînd femeia, 
străjile începură să strige : 

— Unde te duci, femeie ? N-ai niște vin de vînzare? Nu 
cumva vine încoace Censeli ? 

Abia stăpînindu-și rîsul, Censeli răspunse cu glas de fe- 
meie : 

— Nu cunosc pe nici un Censeli, dar niște vinișor, dacă 
poftiţi, pot să vă vind. Numai grăbiţi-vă, că mă așteaptă și alţi 
cumpărători. 

Bind vinul, străjerii osteniţi se îmbătară repede și căzură 
la pămînt. Censeli îi aşeză călare pe creasta zidului, legă caii 
mai depărtişor, iar el intră în palat. În fața ușilor ce dădeau 
spre iatacele împărătești, dormeau duși vrăjitorii, şi Censeli, 
trecînd pe lingă ei, crestă pielea de pe tobele acestora. Somnul 
îi chinuia și pe bucătar şi pe slujnicele ce pregăteau ceaiul. Cen- 
seli se apropie de ei, puse bolovani în mînecile bucătarilor și 
îi legă, iar slujnicelor le așeză pe cap cîte un mănunchi de 
paie, iar el se duse în iatacul împăratului. Intriînd aici, văzu 
cum curtenii osteniţi, care de două zile şi două nopţi nu închi- 
seseră ochii, dormeau de asemenea duși. Censeli îi legă unul 
de altul, cu cozile pe care le purtau pe cap, şi se apropie de 
patul în care sforăia dulce împăratul. Aici, scoase o bășică 

umedă, i-o puse împăratului pe cap şi-i desprinse de la git 
peruzeaua. leșind din iatac, Censeli se gîndi : „Trebuie să ştie 
toţi că eu am fost acela“... și strigă cu glas tare: 

— Eu sînt Censeli ! Eu am luat peruzeaua împăratului ! și 
după ce vorbi astfel, o rupse la fugă. Împăratul, auzind strigă- 
tele, sări speriat și descoperi lipsa pietrei preţioase ; se porni 
să urle cît îl ţinea gura: 

— Au furat piatra de peruzea ! Au furat nestemata ! Slu- 
jitori, ajutor ! 

Apucîndu-se cu miinile de cap, el dădu peste ceva moale, 
umed și cald şi începu să strige din nou: 

— Și capul mi l-au furat! Săriţi mai repede, ajutor ! 

Auzind aceste strigăte, se treziră din somnul cel greu 
curtenii și alergară degrabă la împărat. Numai că erau legaţi 
unul de celălalt cu cozile de pe cap și se învîrteau în loc stri- 
gind: „Nu mă ţine! Lasă-mă, că-mi drumul!“ Zgomotul le 
trezi pe slujnice care alergară spre sobițe să aţiţe focul. Doar 
că mai înainte de asta se aprinseseră smocurile de paie de pe 
capul lor și slujnicile, fără a se dumiri ce se petrece, căci 
„cîinele bătrîn latră și fără pricină, iar cățelul scheaună şi fără 
să ştie despre ce este vorba“, începură să strige: „A venit 
Censeli ! După el! Prinde-l! Au furat peruzeaua împăratului ! 
Și capul împăratului l-au furat !“ O rupseră ele la fugă care în- 
cotro, iar paiele ce ardeau pe capul lor, de ce fugeau, de aceea 
se aprindeau mai tare. Bucătarii văd că pe capul slujnicelor 
ard paiele şi încep a da din miîini să stingă focul, dar mînecile 
lor erau pline cu pietre — și le sparseră fetelor capetele cu 
bolovanii, de le podidi sîngele. Vrăjitorii, auzind strigîndu-se 
„A venit Censeli !*, voiră chipurile să bată tobele, dar pielea 
crestată a tobelor plesni și nu li se mai auzi bătaia. Cînd toată 
această hărmălaie ajunse la urechile străjerilor ce păzeau por- 
țile de la intrarea palatului, aceștia se treziră și — hai să dea 
pinteni „cailor“. Dar nici vorbă să se urnească din loc, căci, 
vezi dumneata, ședeau călare tocrnai pe zid. lar Censeli, în acea 
vreme, se aruncă pe un cal adevărat şi ca pasărea zbură cît 
mai departe de palat. 

În ziua următoare, luă cu sine piatra prețioasă şi se înfă- 
ţișă la palat înaintea împăratului. 

— Am îndeplinit porunca voastră, spuse Censeli închi- 
nîndu-se. Împăratul era tare minios şi mîhnit. Ba bine că nu! 
căci nu numai că fusese tras pe sfoară, dar mai și trebuia, po- 
trivit învoielii, să dea jumătate din bogăţiile sale. „Cine s-ar 
fi gîndit, își zicea împăratul, că acest sărăntoc îmi va veni de 
hac. Trebuie să-l pedepsesc !* Îl privi plin de mînie pe sărac 
și zise cu voce tare: 

— Într-adevăr, ai izbutit să furi peruzeaua de preț, dar 
de ce mi-ai pus pe cap o băşică ? Pentru această vină ţi se va 


tăia capul. 
Censeli se gîndi : „Orice-aș face, nu mă aştept eu să gă- 
sesc bine din partea împăratului“ — și necăjit peste poate 


aruncă peruzeaua de pămînt. Se sparse peruzeaua și deodată 
pe împărat începu a-l podidi sîngele pe gură. Se prăbuși, se 
izbi cu capul de pămînt şi muri. 

Cînd povestea ajunse în acest loc, Tencijup zise : 

— Şi-a meritat soarta împăratul ăsta ! 

— Flăcăul a cuvintat, zise Mortul Fermecat bucuros și își 
luă zborul. 


Dn o. 


4. Tîmplarul Ananda 


Abia lăsă Tencijup să-i scape aceste vorbe, că Mortul 
Fermecat ieși afară din sac şi își luă din nou zborul spre cimi- 
tir. „N-am fost în stare să-mi țin limba, mă luă gura pe di- 
nainte și uite că acuma trag singur ponoasele !* se gîndi cu 
amărăciune flăcăul şi porni din nou după Mortul Fermecat. 
Ajungînd la cimitirul Crîngul-cel-plin-de-răcoare, el se făcu că 
vrea să taie cu toporul Luna-cea-albă copacul pe care ședea 
Mortul. Se sperie Mortul Fermecat și se dădu jos din copac, 
iar flăcăul îl vîri în sacul cel pestriţ, îl legă cu funia pestriță 
și, strîngîndu-și tare buzele, ca să nu-i scape nici o vorbă, făcu 
cale-ntoarsă. Se depărtase binișor, cînd Mortul Fermecat intră 
iarăși în vorbă cu el și începu a-i povesti o nouă întîmplare. 

Odată, într-o ţară numită Kiinmeng, ceea ce înseamnă 
Tara-îndrăgită-de-toţi, trăia un împărat pe nume Kinnang — 
adică Făclie-luminoasă-pentru-toţi. Cînd împăratul își dăduse 
obștescul sfîrşit, fiul său pe nume Kiingon, adică Apărătorul- 
tuturora, adună mare sfat de ghicitori pentru a afla ce soartă 
îl așteaptă pe tătîne-său în cealaltă lume. Ghicitorii făcură 
ceea ce se cuvenea potrivit rînduielii și-i spuseră lui Kiingon 
că tatăl său va renaște în lumea locuitorilor cerului. 


După înmormîntarea părintelui său, Kingon se sui pe tron 
şi deveni împăratul acelei ţări. | 

Se afla printre curtenii împăratului ce murise un pictor 
pe nume Ananda — adică Cel-care-aduce-tuturora-bucurie. 
Împăratul cel nou îl păstră în suita lui. lar nu departe de oraș 
trăia un tîmplar, care meşterea pentru ţărani tot felul de blide 
din lemn și astfel își cîştiga cele trebuincioase traiului. Ţăranii 
îl iubeau mult pe tîmplar, lasă că lucrurile pe care le făcea 
erau frumoase și de aceea toţi îl porecliseră tîmplarul Ananda. 
Odată, pictorul Ananda auzi că nu departe de oraș trăieşte 
încă un Ananda — de meserie tîmplar. Pictorul fu cuprins de 
ciudă. „Eu sint curtean şi de aceea mie mi se cade să port 
numele Ananda, dacă însă un tîmplar oarecare, care lucrează 
cu barda, se numește tot Ananda, apoi lucrul acesta este cît 
se poate de necuviincios. O asemenea potrivire de nume mă 
umple de ruşine“. Se mînie pictorul de la curte și începu a 
se gindi cum să-l piardă pe timplarul Ananda. Multă vreme 
își frămîntă el mintea și, în sfîrșit, închipui un plan plin de 
viclenie. Scrise împăratului o scrisoare ticluită de el și o aruncă 
pe acoperișul palatului unde se preumbla, de obicei, împăra- 
tul. Scrisoarea o găsi o slugă a împăratului și o înmînă de în- 
dată acestuia. Deschise împăratul scrisoarea și ce-i fu dat să 
vadă : 


„Carte către fiul meu Kingon. 


După moartea mea am renăscut în ţara locuitorilor ceru- 
lui şi mă bucur acum de fericire deplină, puterea mea este 
atît de mare încît nu o poţi cuprinde cu mintea. M-am gîndit 
să clădesc aici un templu. Pentru a împlini acest gînd, am 
nevoie de un tîmplar bun. De aceea, trimite-l aici, fără întîr- 
ziere, pe tîmplarul Ananda. Cum se ajunge în ţara locuitori- 
Jor cerului ştie pictorul meu de la curte. Întreabă-l pe el, şi 
fă aşa cum te va povăţui. 

Trimisă de răposatul împărat Kinnang.* 


Citi împăratul Kingon această scrisoare și nu se miră ci- 
tuşi de puţin. Căci, vezi bine, şi el se giîndea că răposatul lui 
părinte a reînviat în ţara locuitorilor cerului. Tîmplarul 
Ananda îu chemat la palatul împărătesc, şi împăratul, ară- 
tindu-i scrisoarea, îi zise : 

— Răposatul împărat, părintele meu, a reînviat în ţara 
locuitorilor cerului. El doreşte să ridice acolo un templu și 
are nevoie de un timplar. De aceea a trimis poruncă să te 
duci numaidecit la el. 

Într-atît se miră tîmplarul Ananda, încît la început nu 
putu rosti nici un cuvînt. „Pesemne că s-a întimplat o mi- 
nune“, se gîndi el. 

— O, împărate! zise tîmplarul, venindu-și puţin în fire, 
cum am să ajung eu însă în ţara locuitorilor cerului ? 

— În scrisoarea părintelui meu se spune limpede că pic- 
torul Ananda știe cum se ajunge acolo. Nu trebuie decit să-i 
urmezi sfatul, răspunse împăratul și porunci să fie chemat 
pictorul de la curte. Intră pictorul în odăile în care locuia îm- 
păratul și la întrebarea lui Kiingon răspunse : 

— În ţara locuitorilor cerului se poate ajunge dacă te sui 
călare pe calul fumului înmiresmat. Pentru aceasta trebuie 
ridicat un cort mare, de lemn pe dinăuntru, şi acest cort 
trebuie stropit pe din afară cu ulei plăcut mirositor, iar par- 
tea de sus a cortului — acoperită cu crengi parfumate de 
chiparos. Cînd tîmplarul Ananda cu toate sculele sale va 
intra în cort, acestuia trebuie să i se dea foc. Şi dacă în 
clipa în care zeilor li se aduce marea jertfă înmiresmată te 
vei sui — în sunetele vesele ale muzicanţilor — pe calul 
fumului plăcut mirositor, vei putea ajunge la lăcașul locuito- 
rilor cerului. 

Abia acum pricepu tîmplarul Ananda că toată povestea 
cu scrisoarea nu este decit o uneltire nelegiuită pusă la cale 
de pictorul de la curte, care avea de gînd să-l piardă. „Tre- 
buie să născocesc cît mai curînd un șiretlic,“* zise el în si- 
nea lui și, întorcîndu-se către împărat, îi spuse închinîndu- 
se în fața lui: 


— Cum va porunci împăratul, așa voi face. Trebuie pre- 
gătite însă, aşa cum se cuvine, cele trebuincioase pentru a 
porni în țara locuitorilor cerului. Eu sînt timplar și voi în- 
jgheba singur un cort de lemn pe cîmpul meu, nu departe 
de casă, pentru aceasta ar fi nevoie de puțin timp, doar 
şapte zile. După trecerea acestui răgaz, voi putea îndeplini 
porunca părintelui dumneavoastră. 

Împăratul se învoi şi-l lăsă pe timplar să se ducă în 
drumul lui. Întorcîndu-se acasă, tîmplarul Ananda, împreună 
cu soţia şi fiul său, începu să sape un tunel pe sub pămînt 
drept din casă spre cîmpul unde avea de gînd să aşeze cor- 
tul. Nici ziua nici noaptea nu conteneau lucrul, iar atunci 
cînd terminară de săpat acoperiră cu grijă, ca să nu se vadă, 
ieşirea din tunel. 

Între timp, împăratul porunci ca la locul unde urma să 
fie înălțat cortul să se aducă scînduri și ulei plăcut mirosi- 
tor. Cînd aduseră scîndurile, Ananda clădi deasupra tunelu- 
lui tainic de sub pămînt un cort mare de lemn, iar acope- 
rișul îl așternu cu crengi mirositoare de chiparos. 

În cea de a șaptea zi, împăratul împreună cu suita lui 
și pictorul Ananda sosiră la locul unde se înălța cortul. Tîm- 
plarul Ananda, luîndu-și uneltele, intră înăuntru și cortu- 
lui i se dădu foc. Prinseră să sune o mulțime de muzici, iar 
spre cer se ridicară trîmbe de fum înmiresmat. Pictorul 
Ananda, arătindu-le cu degetul, strigă: „Priviţi, priviţi! 
lată-l pe tîmplarul Ananda, călare pe un cal de fum, cum 
se îndreaptă în goană spre lăcașul locuitorilor cerului !“* Toţi 
își aţintiră privirile spre cer, încercînd să-l vadă pe timplar ; 
deşi nu vedeau nimic altceva decit fum, totuși dădeau din 
cap că așa este. 

Iar tîmplarul Ananda, de îndată ce cortul fu cuprins 
de flăcări, se furișă prin tunelul de sub pămînt acasă. O 
lună întreagă rămase ascuns acolo, iar după ce trecu luna, 
se spălă curat, se înveșmîntă în straie albe și dimineața se 
duse la împărat. li povesti îndelung timplarul Ananda des- 
pre marea putere și bogăție a răposatului părinte al împă- 

ratului în ţara locuitorilor cerului, despre felul cum a înăl- 
țat acolo templul și cîte alte minuni, iar terminînd poves- 
tirea scoase o scrisoare pregătită mai dinainte și o înmînă 
împăratului, spunîndu-i : „Aceasta este o scrisoare a răpo- 
satului vostru părinte.“ Despecetlui împăratul scrisoarea si 
elti £ 


„Carte către fiul meu Kiingon. 


Mă aflu în deplină sănătate. Auzit-am că ocîrmuiești 
țara potrivit datinii şi inima mea s-a umplut de bucurie. 
Mulțumită venirii timplarului Ananda, înălțarea templului 
s-a terminat cu izbindă. Dă-i tîmplarului răsplata după me- 
rit! Acum am nevoie de un pictor ca să zugrăvească tem- 
plul, de aceea trimite-mi-l pe pictorul Ananda. Va putea 
ajunge aici pe aceeași cale. 


Al tău tată, Kiinnang.“ 


Se bucură nespus împăratul citind această scrisoare. Îi 
dărui tîimplarului Ananda îmbrăcăminte din mătase albă și 
nenumărate lucruri de preţ. Luă Ananda bogăţiile ce-i fu- 
seseră dăruite, se întoarse acasă şi trăi în mulţumire, fără 
să ducă lipsă de nimic. Ca şi mai înainte, el meșterea pentru 
țărani tot felul de blide din lemn și oamenii de prin partea 
locului au început să-l îndrăgească și mai mult. 

Iar pictorul Ananda, aflind despre cele întîmplate, se 
gîndi plin de ură: „Ce-o mai fi şi asta? Omorul pe care 
l-am pus la cale se întoarse spre binele tîmplarului. Pe acest 
nemernic nici focul nu-l arde. Nu numai că s-a întors viu, 
dar a primit pe deasupra și daruri de preț. Prin urmare, se 
poate ajunge cu adevărat la lăcașul locuitorilor cerului că- 
lare pe un cal de fum.“ De atunci pictorul începu să-l urască 
și mai tare pe timplar, dar nu putea născoci în ce fel să-l 
piardă. 

Între timp, împăratul îl chemă pe pictorul curţii și-i 
porunci să se pregătească de plecare în ţara locuitorilor ce- 


29 


rului pentru zugrăvirea templului. Se sperie pictorul, dar 
nu fu în stare să găsească vreo pricină pentru a nu primi. 
Ba, mai mult, privindu-l pe tîmplarul Ananda, trăgea nădejde 
că totul se va sfirşi cu bine și va căpăta şi el din partea 
împăratului daruri bogate. 

Plecarea pictorului în ţara locuitorilor cerului fu soro- 
cită peste două zile. Aduseră scînduri și ulei plăcut miro- 
sitor, iar tîmplarul Ananda înjghebă un cort mare de lemn. 
Pictorul curţii, împreună cu vopselele și pensulele sale, fu 
vîrit înăuntru și, în sunetele muzicii, cortului i se dădu foc. 
Văzindu-se cuprins de flăcări, pictorul începu a răcni ca 
din gură de şarpe, dar sunetele puternice ale muzicii înă- 
bușeau ţipetele lui şi nimeni nu le auzi. Astfel arse picto- 
rul, că nici urmă din el n-a mai rămas. 

În acest loc, Tencijup nu se mai putu stăpîni: 

— Așa-i trebuie, a căpătat ce-a meritat. 

— Tînărul a vorbit! grăi Mortul Fermecat și, ieșind din 
sac, îşi luă zborul. 


5. Surorile Sermoţo şi Niuimoţo 


Văzu Tencijup că Mortul Fermecat își ia din nou zborul 
spre cimitirul Cringul-cel-plin-de-răcoare, se întristă şi se 
gîndi : „Hoitul ăsta bătrîn se pricepe de minune să mă ză- 
păcească. Trebuie să cumpăncsc binişor cu mintea şi să năs- 
cocesc un mijloc sigur pentru ca în viitor să nu mai scot 
nici măcar o vorbuliţă, orice istorioară hazlie ar fi să po- 
vestească.* Cu aceste gînduri se întoarse la cimitir, îl viri 
în desagă pe Mortul Fermecat, îl aruncă în spinare şi o porni 
la drum înapoi. Mergind astfel pe drum, Tencijup făcea 
într-una cocoloaşe din merindea de făină și unt, din care ori- 
cît ar fi mîncat tot nu s-ar fi isprăvit, le băga în gură şi le 
mesteca fără încetare. „Ăsta e un mijloc cît se poate de 
sigur, hotări el în sinea lui; de astă dată hoţomanul bătrîn 
nu mă va mai putea sili să scot nici măcar un cuvințel.“ 
Şi astfel, tot făcînd cocoloaşe și mestecîndu-le, ţinea Tenci- 
jup drumul tot înainte, iar între timp Mortul Fermecat în- 
cepu a spune o nouă poveste. 

Trăia odată un împărat. Era cel mai puternic stăpîni- 
tor din toţi împărații de prin împrejurimi. Fără număr erau 
bogăţiile sale şi întreceau chiar bogățiile tuturor celorlalți 
împărați laolaltă. Slugi și supuşi avea mai mulți decît stelele 

de pe cer, iar hergheliile de cai și turmele de vite ale împă- 
satului împinzeau toți munţii și văile. 

Mari erau puterea și bogăţia împăratului, numai că nu 
avea cine să-i moștenească tronul. Două odrasle îi născuse 
nevasta, dar amindouă erau fete. O veche zicală nu degeaba 
zice că „roada cea mai bună este a vecinului, iar copilul cel 
mai bun este al tău.* Așa și acel împărat socotea că fete mai 
bune decit ale sale nici că se află pe lume. Le iubea ca pe 
ochii din cap şi le îngrijea așa cum îngrijești ochiul înţelep- 
ciunii l. Nu degeaba se mîndrea bătrinul împărat cu fetele 
sale — pe cea mare dintre ele o chema Sermoţo — adică 
Lac-de-aur, iar pe cea mai mică Niulmoţo — adică Lac-de- 
argint. Şi chipul şi sufletul le erau pe potriva numelui ce-l 
purtau. La frumuseţe se puteau întrece cu locuitoarele ce- 
rului, iar mintea surorilor era atît de luminoasă, ca ra- 
zele soarelui şi ale lunii. 

Fetele frumoase și înțelepte, aveau şi o fire aleasă. 
Erau întotdeauna blinde și prietenoase nu numai cu părin- 
ţii lor, dar şi cu toţi cei care le înconjurau, încît slugile şi 
curtenii nu găseau cuvinte să le mai laude. 

Pusese împăratul pe lîngă fetele sale o slujnică pe nume 
Şindamo, adică Ghionoaie. La prima vedere părea respec- 
tuoasă și cinstită, și blîndă în purtări, dar de fapt inima ei 
era plină de urzeli întunecate și primejdioase, ca ascuţișul 
briciului. Şi nici nu era de mirare. De fapt Şindamo era o 
drăcoaică haină, care îşi luase înfățișarea de fată. De cînd 
fusese pusă pe lingă prințese, Şindamo nu se gîndea decit 
cum să le omoare și să pună mîna pe împărăție. 

Odată se duseseră prințesele surori împreună cu sluj- 
nica lor la plimbare. Tot plimbîndu-se, au ajuns fără să bage 
de seamă la malul unui lac frumos — curat şi limpede ca 
oglinda. Aici prințesele şi slujnica născociră un joc, să le 
treacă timpul mai plăcut. Hotărîră să se aplece deasupra lu- 


1 După o credinţă, ochiul așezat în mijlocul frunții, cu ajutorul 
căruia oamenii pot citi gîndurile semenilor, pot vedea cele nevăzute 
etc. 

ciului ca oglinda al lacului și, privindu-şi chipurile în apă, 
să vadă care din ele este mai frumoasă. Era ca și cum ai fi 
pus față în față zăpada cea albă şi cîinele negru de lingă 
poartă ! Apele lacului arătară încă o dată uriîţenia drăcoaicei. 
Se minie foc Şindamo și, ca și cum şi-ar fi urmat joaca, zise: 

— Haideţi să ne aruncăm în lac ceştile. A cui ceaşcă 
va rămîne să plutească pe apă, aceea să cîștige. 

Tinerele prințese nu pricepură de la început ce uneltea 
Șindamo. Sermoţo scoase de la sîn o ceașcă de aur şi o 
aruncă în lac. Același lucru îl făcu Niulmoţo, cu ceaşca ei 
de argint. De bună seamă, ceșştile lor se scufundară numai- 
decît. Şindamo avea însă o ceașcă de lemn care rămase să 
plutească deasupra. Văzînd că ceașca ei de aur s-a scufundat 
în apă, Sermoţo fu cuprinsă de deznădejde. Abia acum în- 
țelesese ea gîndul cel rău al lui Șindamo. „Ce vor spune pă- 
rinţii ? se gîndea prinţesa. Şi cum voi da ochi cu străinii 
care mă socoteau atit de chibzuită ?“* Teama și ruşinea o cu- 
prinseră și, pierzîndu-și minţile de amărăciune, se aruncă în 
apele lacului care o înghițiră. 

Niulmoţo, văzînd că ceașca ei de argint s-a scufundat, 
iar sora și-a pus capăt zilelor, s-a speriat din cale afară şi 
s-a pierdut cu firea ; stătea pe mal neștiind ce să facă. De 
acest lucru se folosi slujnica cea vicleană. Ea spuse că tre- 
buie să scape prin fugă și o duse pe Niulmoţo departe de 
lac, dincolo de hotarele împărăției tatălui său. 

Multă vreme rătăciră Niulmoţo şi drăcoaica Şindamo 
prin locuri necunoscute, dar iată că în faţă li se arătă o clă- 
dire măreață. Era palatul unui împărat de alt neam. Apro- 
piindu-se de palat, fetele văzură acolo o mulțime de norod. 
Bărbaţi și femei, bătrîni și tineri se scurgeau într-un şuvoi 
larg spre piața din fața palatului. Nici prinţesa, nici sluj- 
nica nu știau despre ce este vorba, de aceea se amestecară 
în mulţime, să vadă ce va urma. În această zi fusese sorocită 
alegerea nevestei pentru cei trei feciori ai împăratului !. La 


1 În unele părți ale Tibetului, potrivit obiceiului, fraţii își luau 
o singură soţie. 

porunca lui, toate fetele din ţară veniseră în piața din faţa 
palatului. Cînd se adunară cu toatele, spre cer fu aruncată 
o săgeată cu cinci panglici de mătase de felurite culori. Pe 
cine va cădea săgeata, pe fata aceea o vor lua feciorii împă- 
ratului de nevastă. 

Își luă zborul spre cer săgeata cu panglici de felurite cu- 
lori şi, după ce se arcui pe boltă, începu să coboare spre 
pămînt. În clipa aceea, toate fetele, plecîndu-și capetele, se 
repeziră spre locul unde urma să cadă săgeata. Și săgeata căzu 
drept pe Niulmoţo care, neînțelegînd despre ce este vorba, 
rămăsese pe loc. Dar vicleana drăcoaică Şindamo, întinzînd 
repede mîna, apucă săgeata și fugi cu ea la palatul împărătesc. 
Arătă acolo săgeata, şi feciorii împăratului trebuiră s-o ia de 
nevastă. De atunci Niulmoţo luă locul de slugă pe lîngă fosta 
sa slujnică și trebui să pască oile de la răsăritul și pînă la 
apusul soarelui. 

Şindamo, drăcoaică cum era, aşa şi rămase. Făcîndu-se 
soața feciorilor de împărat ea începu a-l ponegri pe fratele 
mai mare, iar după moartea lui îi mâncă inima. Aceeaşi soartă 
o avu şi fratele cel mijlociu. Şindamo începu a-i face zile 
negre şi celui mai tînăr fecior al împăratului. 

Iar biata Niulmoţo, luînd cu sine puţină tzamba, se ducea 
în fiecare zi cu oile la păscut. Așa se scurgeau zilele ei, pline 
de suferință, și amară îi era mîncarea și băutura. 

Odată, mînînd turma de oi la un loc nou de pășunat, a- 
junse Niulmoţo la malul lacului albastru în care își pusese 
capăt zilelor sora cea mare, Sermoţo. De cealaltă parte a lacu- 
lui se întindeau pămînturile tatălui ei. Niulmoţo le privește, 
dar să se ducă într-acolo nu îndrăznește. Şade mîhnită, își 
aminteşte de sora mai mare şi îngînă : 


Zace în fundul lacului Sermoţo, 

Pe mal stă tristă biata Niulmoţo, 

Iar drăcoaica Șindamo s-a făcut stăpină. 

Cine-mi va da de mîncare cînd voi fi flămîndă ? 

Cine mă va îmbrăca atunci cînd îmi va fi frig? 
O, surioară mai mare, care te afli în adînc, 
Ajută-mă să adun oile și să le mîn acasă, 
Ajută-mă să torc din lîna albă tortul. 


Sermoţo, după ce se aruncase în apă, nu murise. În adîn- 
cul acelui lac se afla palatul cu bogate podoabe al împăratului 
dragonilor. Slujitorii împăratului o prinseră pe fata care se 
aruncase în apă şi o duseră la palat. Sermoţo îi plăcu atît de 
mult împăratului dragonilor, încît acesta îl însură pe fiul său 
cu ea și fata începu să trăiască fericită şi mulţumită. 

Cînd vorbele pe care le rosti Niulmoţo ajunseră la auzul 
surorii celei mari, în palatul din fundul lacului, aceasta îi re- 
cunoscu numaidecît glasul. Sermoţo ieși pe malul apei, luînd 
cu sine bucate gustoase — unt, brînză sărată și brînză dulce 1. 

— Nu te întrista, scumpa mea surioară, curînd vor veni 
și pentru tine zile fericite, îi spunea ea surorii sale, căutînd 
s-o liniștească și ștergîndu-i lacrimile. 

De atunci, Niulmoţo mîna în fiecare zi oile pe malul lacu- 
lui albastru, iar Sermoţo ieşea din apă şi-i aducea de mîncare. 
După ce mînca pe săturate și stătea de vorbă după pofta inimii 
cu sora ei mai mare, Niulmoţo, mulțumită și bucuroasă, mîna 
oile înapoi, îndată ce se lăsa înserarea. 

Odată, după o asemenea întîlnire, se întoarse Niulmoţo la 
palat ascunzînd în sîn ceea ce îi rămăsese din mîncare. Șin- 
damo băgă de seamă acest lucru şi, după ce o bătu crunt pe 
Niulmoţțo, începu s-o descoasă de unde a luat bucatele. Niul- 
moțo, fără să bănuiască nimic, îi împărtăși întregul ade- 
văr. Se aprinse de ură inima plină de venin a drăcoaicei. În 
ziua următoare, ea îi spuse lui Niulmoţo : 

— Astăzi rămii tu acasă să îngrijeşti de feciorul cel mic 
al împăratului, iar eu mă duc cu oile la păşune. 

Zicînd aceste vorbe, Şindamo luă cu ea un topor şi mînă 
oile spre lacul albastru. 


1 Mîncarea preferată a tibetanilor, denumită de ei „trei bucate 
albe“, 

Neliniștea cuprinse sufletul lui Niulmoţo. Se temea pentru . 
viaţa surorii sale. Între timp, feciorul cel mai mic al împăra- 
tului îi porunci lui Niulmoţo să încălzească apă, să-l spele pe 
cap și să-i împletească părul în cozi. Şade Niulmoţo, împle- 
teşte părul fiului de împărat, dar gîndurile negre nu-i dau 
pace : „Va fi în stare sora cea mare să scape de securea dră- 
coaicei ?* Și o jale atît de mare o cuprinse pe biata fată, că 
lacrimi fierbinţi îi izvorîră din ochi și picurară pe gitul fecio- 
rului de împărat. 

— De ce plingi tu, fată? Cine te-a necăjit? o întrebă 
feciorul de împărat cu părere de rău. Și începu Niulmoţo să-i 
istorisească toate nenorocirile care se abătuseră asupra capului 
ei. „Şindamo l-a pierdut pe fratele dumitale cel mare și pe cel 
mijlociu, iar acum se pregătește să te piardă și pe dumneata“, 
îşi încheie ea trista poveste. 

Dar feciorul de împărat îşi dăduse de multă vreme seama 
că Şindamo nu este cea care voia să pară. După cele spuse de 
Niulmoţo, el nu mai avea nici o îndoială. Sfătuindu-se cu fata, 
feciorul de împărat săpă o groapă adîncă în odaia în care 
locuia drăcoaica cea haină, iar deasupra gropii așternu un 
covor. 

Cînd apuse soarele, Şindamo porni cu oile înapoi spre casă. 
Blestemînd-o în fel şi chip pe Niulmoţo, ea intră în odaia sa, 
se lăsă pe covor şi îndată se prăbușşi în groapă. Feciorul cel 
mic al împăratului şi Niulmoţo astupară numaidecît groapa cu 
pămînt şi înfipseră deasupra ei un ciortan. 

Pe Niulmoţțo o luă de nevastă feciorul cel mic al împăra- 
tului, și începură să trăiască tinerii soţi în mulțumire și feri- 
cire. 

Cînd povestirea Mortului Fermecat ajunse la acest loc, 
Tencijup nu se putu stăpîni și întrebă: 

— Dar cu Sermoţo ce s-a întîmplat, nu cumva i-a făcut 
drăcoaica de petrecanie ? 

— Nefericitule, iar ai vorbit ! grăi Mortul Fermecat și își 
luă din nou zborul spre cimitirul Crîngul-cel-plin-de-răcoare. 

6. Rigiiala cu aur și peruzele 


Se lăsase Tencijup furat de povestea Mortului Fermecat 
despre prinţesele surori și slujnica-drăcoaică şi uitase cu totul 
îndemnul învățătorului Nagardjuna și, fără să vrea, îi scăpa- 
seră cîteva cuvinte. lar Mortul Fermecat atît aștepta. Se stre- 
cură afară din sac şi își luă din nou zborul spre cimitirul 
Crîngul-cel-plin-de-răcoare. Şi din nou se întoarse tînărul la 
cimitir, îl vîrî pe Mortul Fermecat în sac, îl legă cu funia, îl 
aruncă în spinare şi cu paşi repezi porni la drum înapoi. Nu 
merseră prea multă vreme, că Mortul Fermecat începu să 
povestească o nouă întîmplare. 

Demult-demult, într-o vale frumoasă și roditoare, se afla 
un oraş mare, înconjurat din toate părţile de grădini înflori- 
toare. În apropiere de oraş se afla un eleşteu întins. Din eleş- 
teu izvora un pîriu limpede care uda grădinile și ogoarele din 
împrejurimi şi dădea apă locuitorilor și vitelor acestora. Locui- 
torii minunatei văi trăiau fericiţi, fără să ştie ce-i amarul şi 
tristețea. Dar deodată, nu se ştie de unde, veniră şi se aşezară 
în eleșteu două lighioane înspăimîntătoare și setoase de sînge. 
Erau doi dragoni, numai că unul din ei îşi luase înfățișare de 
broască, iar celălalt — de broască ţestoasă. Intrind în eleşteu, 
vîrcolacii astupară ieşirea pîrîului, şi de pe cîmpurile și gră- 

dinile ţăranilor pieri apa. Ei se învoiră să dea drumul apei, 
numai dacă li se vor aduce în fiecare an drept jertfă doi flăcăi. 
Au încercat locuitorii să nu dea ascultare dragonilor şi să se 
împotrivească a le aduce jertfă. Dar atunci dihăniile nu dădură 
drumul apei pe ogoare şi trimiseră asupra orașului și împre- 
jurimilor tot felul de nenorociri : seceta, grindina și înghețul 
veneau una după alta, iar oamenii și vitele fură loviți de tot 
felul de boli. Era peste puterile oamenilor, nu mai puteau în- 
dura această năpastă și se învoiră să dea în fiecare an balau- 
rilor doi flăcăi. Dar cînd venea vremea să aducă jertfă, nimeni 
nu se învoia să-și trimită de bunăvoie copiii, să fie mîncaţi 
de cele dihănii. Multă vreme chibzuiră locuitorii şi hotărîră 
ca de fiecare dată cînd se va apropia sorocul să tragă la sorţi. 
Pe cine vor cădea sorții, acela se va duce la dragoni. Aşa se 
întîmplă vreme de cîțiva ani. Și iată că odată se nimeri să 
vină rîndul feciorilor unui ţăran şi al unui vînător. După obi- 
cei, se duseră cei doi tineri, osîndiţi să fie jertfiți, pe malul 
eleșteului în care sălășluiau dragonii cei nesătui. Cu durere în 
inimă îi petrecură la moarte sigură locuitorii din împrejurimi. 

Dar flăcăii care urmau să fie mîncaţi de dragoni se deo- 
sebeau prin isteţime și îndrăzneală. Ei hotărîră că n-are nici 
o noimă să se lase sfîrtecați de bunăvoie și fără să cricnească. 
Se apropiară de eleşteu. În jur era pustiu, dihăniile încă nu 
se iviseră. Se ascunseră flăcăii după copacii care creșteau lingă 
apă şi începură să aştepte, să vadă ce va fi mai departe. După 
puţină vreme, din eleșteu se tîrîră afară două vietăţi înspăi- 
mîntătoare. Una semăna cu o broască hîdă, iar cealaltă cu o 
broască ţestoasă uriașă. Și iată că broască ţestoasă, întorcîn- 
du-se spre broască, îi vorbi : 

— O, preacinstită faţă, ce faci atît pe grozava ? Oamenii 
îţi aduc mîncare gustoasă, pentru că nu ştiu cum să-ţi ia viaţa. 
Proşti mai sînt! E destul doar să rupă o crenguţă din chipa- 
rosul ce creşte lîngă eleşteu şi să te lovească cu ea peste scă- 
fîrlie pentru ca îndată să mori. lar cine va înghiţi rămășițele 
tale va rîgîi numai peruzele. Nu-i așa oare? 

— Nu te asemăna scroafei celei negre care o' ocăra pe 
cioară, zicîndu-i că-i neagră, îi răspunse broasca ţestoasei. Cu: 
ce eşti tu mai bună decît mine ? Dacă oamenii ar ști că e destul 
să ia o piatră de pe malul eleșteului şi să te lovească peste 
grumaz cu ea pentru ca pe dată să-ți dai duhul! Iar cel ce va 
înghiţi rămășițele tale va rigîi numai aur. Ce, vrei să zici că 
nu-i așa ? 

Flăcăii, ascunși în spatele copacilor, auziră sfada dihănii- 
lor. Își făcură cu ochiul, și fiul ţăranului frinse încetişor o 
crenguţă de chiparos, iar fiul vînătorului ridică o piatră care 
se afla pe malul eleşteului. Sărind pe neaşteptate din ascunză- 
toare, flăcăii se îndreptară în fugă spre dihănii, le loviră cu 
crenguța şi cu piatra și după o clipă dragonii zăceau morţi: 

După moarte, stîrvurile dihăniilor începură deodată să se 
micşoreze şi curînd pe pămînt zăceau hoiturile unei mici 
broscuţe şi al unei mici broaște țestoase. S-au sfătuit flăcăii 
ce să facă şi feciorul ţăranului înghiţi broscuţa, iar fiul vînă- 
torului — broasca țestoasă. Hotărînd să încerce să vadă dacă 
dihaniile au spus adevărul, ei rîgîiră. Și, într-adevăr, din giît- 
lejul feciorului de țăran sări o peruzea, iar feciorul vînătorului 
rîgîi aur. Se bucurară nespus flăcăii și începură să se gîn- 
dească ce să facă mai departe. Fiul ţăranului zise: 

— Prin urmare, i-am omorît pe dragoni şi acum nimeni 
nu va mai împiedica piriul să curgă pe ogoarele noastre. Ne 
putem întoarce acasă. 

Cu aceasta nu se învoi însă fiul vînătorului. 

— De ne vom întoarce acum acasă, se împotrivi el, vor 
gîndi că sîntem strigoi ieşiţi din mormînt și nu vor crede că 
sîntem vii. Noi doi sîntem acum bogaţi, să umblăm mai bine 
prin lume, să vedem cum trăiesc oamenii, iar după ce va mai 
trece timpul ne vom putea întoarce și noi liniștiți acasă. 

Așa și făcură. Străbătură flăcăii munţi și văi şi în cele 
din urmă nimeriră într-o ţară necunoscută. Obosiţi din pricina 
călătoriei îndelungate, se abătură pe la o cîrciumă de lîngă 
drum. Stăpiîna le aduse vin, iar cînd veni vremea să plătească, 
amîndoi riîgîiră, scoțind pe gură aur și o peruzea, și plătiră 

pentru băutură și pentru mîncare. Uimirea hangiţei a fost fără 
margini. Tot ploconindu-se şi făcînd temenele, ea le mai aduse 
vin și începu să-i înduplece să miîie la ea peste noapte. Seara, 
la cină, hangiţa nu se zgiîrci la vin. La aducerea flăcăilor ulcică 
după ulcică și aceştia se îmbătară atît de rău, încît se înmuiară 
ca noroiul care clefăie sub tălpi. Se prăbușiră beţi la pămînt 
şi-i apucă o asemenea vărsătură că riîgiiră un morman de aur . 
și peruzele pe care îl adună numaideciît stăpina cîrciumii. 
Flăcăii beţi se simțeau din ce în ce mai rău, li se întorcea 
stomacul pe dos, iar hangița, mulțumită, aduna tot mai mult 
aur și peruzele. În sfîrşit rigîiră o broască ţestoasă de aur şi 
o broască din piatră de peruzea, iar apoi, în afară de apă, nu 
mai vărsară nimic altceva. Văzu hangița broasca țestoasă din 
aur și broasca din piatră de peruzea şi înţelese de ce flăcăii 
rîgîiau aur și peruzele. O chemă repede pe fiică-sa şi-i dădu 
să înghită broasca din piatră de peruzea, iar ea înghiţi broasca 
ţestoasă din aur. 

A doua zi, cînd flăcăii se sculară și le pieri din cap ame- 
ţeala, hotăriră să se socotească pentru vin și găzduire. Rigiîiră 
odată, rîgîiră a doua oară, dar în afară de apă nu ieşi nimic. 
Acum abia pricepură ce nenorocire li se întîmplase în timp ce 
zăceau beţi. 

— Dă-ne înapoi broasca din piatră de peruzea și broasca 
ţestoasă de aur, îi ziseră ei hangiței. Cîrciumăreasa se prefăcu 
grozav de miînioasă și începu să-i ocărască în gura mare : 

— Au dreptate bătrînii cînd spun : „Omul lipsit de bun 
simţ este cîine, iar dacă cîinele n-are coadă, este duh rău“. 
Aţi băut şi aţi mîncat la masa mea, iar acum nu numai că 
nu plătiți pentru mîncare şi găzduire, dar „mai și puneţi că- 
ciulă neagră pe capul unui om alb“, ponegriți un nevinovat! 

Bieţilor flăcăi nu le mai rămăsese nimic altceva de făcut 
decit să plece din această casă. Rătăciră ei pe drum vreme în- 
delungată, și într-un tîrziu ajunseră la un codru des. Pătrun- 
seră flăcăii în desișul pădurii şi deodată văzură acolo un om. 
Se pitulară ei, se uitară ce face, iar omul acela se sui într-un 
copac pe care creșteau flori galbene, rupse o floare, își atinse 

trupul cu ea și într-o clipă se prefăcu într-o maimuţică. Apoi 
maimuţica se cățără cu repeziciune în vîrful copacului vecin 
și începu să măniînce fructele zemoase care creșteau în el. 
După ce miîncă pe săturate din fructele coapte ea sări jos, 
rupse o floare roşie care creştea în apropiere, îşi atinse cu ea 
trupul și își luă iarăşi chip de om. 

Astfel, din întîmplare, prietenii izbutiră să afle taina flori- 
lor galbene și roșii care creșteau în această pădure. Gîndin- 
du-se că acest lucru le va putea fi de folos, rupseră cîte o flori- 
cică și porniră să călătorească mai departe. Multă vreme rătă- 
ciră flăcăii prin lume, multe lucruri nemaipomenite văzură, 
multe învăţară şi în cele din urmă hotărîră să se întoarcă în 
țara lor. 

La înapoiere, flăcăii ajunseră din nou la cîrciumioara 
cunoscută şi hotăriră să intre. Stăpina, auzind că a venit cineva, 
chemă fata și porunci să-i primească bine pe oaspeţi, iar ea 
își văzu mai departe de treburile gospodăriei. Își amintiră 
flăcăii cît de rău se purtase cu ei cîrciumăreasa cea haină şi 
hotărîră să se răzbune. Fiul vînătorului scoase floarea cea 
galbenă şi o atinse cu ea pe fiica stăpînei. Pe dată fata se pre- 
făcu într-o maimuţă care începu să sară încolo şi încoace. 

Intră stăpîna, dar de fiică-sa nici urmă. Doar o maimuţă 
care ţopăia, iar la masă doi flăcăi pe care ea îi recunoscu nu- 
maideciît. „Flăcăii aceştia sînt, de bună seamă, nişte vrăjitori“, 
gîndi cîrciumăreasa și începu a-i ruga să-i dea fiicei sale vechea 
înfăţişare. Dar, drept răspuns, flăcăii ziseră : 

— Dacă un cal aleargă fără să se uite unde calcă, la urma 
urmei se va împotmoli în mlaștină, dacă furnica aleargă fără 
să-și aleagă drumul, piciorușele ei se vor împotmoli în răşina 
copacilor. Omul înalt își va găsi un om pe măsura lui, iar 
omul înţelept își va găsi şi el un om deopotrivă. Ei, cîrciumă- 
reaso, pricepi tu oare tilcul acestor vorbe? Spune, multe 
foloase ai tras de la broasca noastră țestoasă de aur și de la 
broscuța din piatră de peruzea ? 

Faţa stăpînei se făcu roşie de ruşine. Fără să spună nici 
un cuvînt, ea rîgîi scoțind afară broasca țestoasă pe care o 

înghiţise, iar fata ei, prefăcută în maimuţă, rigîi şi dădu la 
iveală broscuța din piatră de peruzea. Atunci fiul ţăranului 
scoase floarea cea roşie și îndată ce atinse cu ea trupul mai- 
muţei aceasta se și prefăcu din nou în fată. Iar flăcăii își luară. 
lucrurile de preţ, se întoarseră în ţara lor şi începură să ducă 
un trai uşor şi lipsit de griji. 

Aici Tencijup îşi pierdu firea și, fără să vrea, rosti: 

— O, flăcăii aceia au fost încă prea mărinimoși ! 

— Tînărul a vorbit! zise Mortul Fermecat și își luă din 
nou zborul spre cimitirul Crîngul-cel-plin-de-răcoare. 


7. Țăranul şi împăratul cel hain 


Și din nou Tencijup, fără să se odihnească nici o clipă, se 
întoarse înapoi la cimitirul Crîngul-cel-plin-de-răcoare. Îl găsi 
din nou pe Mortul Fermecat, îl vîrî în sac şi, aruncînd sacul 
în spinare, porni la drum răsuflînd greu din pricina oboselii, 

— Flăcăule, spuse Mortul Fermecat, de ce răsufli atît de 
greu ? Ia ascultă o poveste plină de tiîlc și oboseala o să-ţi 
piară ca prin farmec. 

Şi astfel începu o nouă povestire. 

Demult, tare demult, într-un loc care se numea Țara Ore- 
zului, trăia un ţăran sărac. Trudea din greu pe un petec de 
pămînt pe care îl arendase, iar în timpul liber argăţea pe la 
vecinii bogați. Dar prea era mare plata pentru pămînt şi prea 
grele birurile împărăteşti. De aceea, oricît s-ar fi străduit 
țăranul, tot nu putea ieși din nevoi. Din nenorocire se abătuse 
asupra țării aceleia şi o secetă cumplită. Dar birurile împără- 
teşti rămaseră la fel de mari, iar stăpînul pămîntului cerea 
plata cuvenită fără amînare. Nu putuse ţăranul în acel an nici 
să verse la timp dările în vistieria împărăției, nici să plătească 
pe proprietarul pământului. Îl chemă atunci la sine împăratul 
şi-i spuse : 

— Întrucît nu poți plăti la timp dările şi banii pentru 
folosirea pămîntului primit de la proprietar, n-ai ce să mai 
cauţi aici. Cară-te în alt loc, iar casa ta o voi lua şi o voi trece 
în averea împărăției. 

Şi porunci împăratul să fie pecetluită ușa colibei ţăra- 
nului sărac. Așa fu lipsit bietul țăran de coliba ce-o avea şi 
nu-i rămase nimic altceva de făcut decît să părăsească melea- 
gurile pe care se născuse. Nici măcar un pumn de tzamba nu 
putu lua cu sine, căci pe ușa casei sale se afla pecetea împără- 
tească și plecă, fără să ştie nici el încotro, fără să-și ia nimic 
de mîncare şi fără un ban. 

Se sfîrșiseră de mult locurile cunoscute, iar săracul 
mergea într-una încotro vedea cu ochii. În cele din urmă, 
ajunse el într-o vale întinsă nelocuită. De foame și de sete, 
din pricina razelor arzătoare ale soarelui, puterile îl părăsiră, 
capul i se învirtea, vedea negru înaintea ochilor. Cu greu își 
tîrî paşii prin cîmpie mai departe, și deodată dădu peste hiîrca 
unui cal. Oasele erau aproape albe, și doar puţină carne mai 
rămăsese pe țeasta capului. Țăranul flămînd despărţi căpăţina 
de restul hiîrcii şi porni împleticindu-se mai departe. Spre 
seară dădu peste un palmier înalt ce creştea în cîmpia aceea, 
se cățără cu mare greutate sus în copac și, așa cum putu, se 
așeză în virful acestuia, să-și petreacă noaptea. 

Cînd se întunecă, pe cer se adunară nori negri, începură 
să scapere fulgerele, răbufniră bubuiturile înfricoșătoare ale 
tunetelor și se porni să toarne cu găleata. Cocoţat în virful 
palmierului, bietul ţăran tremura tot de frică. 

În acest timp, de palmier se apropiară cîțiva călăreți. Toţi 
erau călare pe cai albi, iar capetele le erau acoperite cu că- 
ciuli negre. Călăreţii se opriră sub palmier şi coborîră de pe 
cai. Nesinchisindu-se de vremea neprielnică, se așezară fără 
grabă, scoaseră tot felul de merinde, începură să mănînce, să 
bea şi să se veselească, stînd de vorbă într-o limbă neînţe- 
leasă. Țăranul cel sărac se gîndi : „Ăştia nu pot fi decit nişte 
draci, cine altcineva s-ar putea încumeta să vină în acest loc ?* 

Speriindu-se strașnic, el scăpă din miini căpăţina de cal, care 
căzu drept peste cei aşezaţi dedesubt. Dracii înspăimîntaţi să- 
riră cu zgomot în picioare şi, aruncîndu-se pe cai, se îndepăr- 
tară în goană care încotro. 

Dimineaţa, cobori bietul ţăran din palmier, privi în jurul 
său şi văzu o cupă plină cu vin. Chinuit de sete, bău vinul și-l 
cuprinse o foame și mai puternică. Nici nu apucă bietul om 
să se gîndească la carne și tzamba, că în cupa de aur apăru și 
carne și tzamba, dar atît de multă încît mîncă pe săturate. 
„Această cupă este fermecată şi-mi va da orice fel de mîn- 
care mi-aş dori“, își dădu el seama şi, virînd cupa în sîn, 
porni vesel mai departe. De atunci ţăranul nu mai avea grija 
nici de mîncare, nici de băutură. Singurul lucru care îl înfri- 
coșa erau tilharii. „Nu vor avea oare poftă tilharii să-mi fure 
această cupă care îmi dă tot ce-mi doresc ?* se gîndea el neli- 
niștit, mergînd pe drum. 

Odată, se întilni cu un om care mergea sprijinindu-se în- 
tr-un toiag. La început țăranul se feri de el, dar apoi, treptat, 
intrară în vorbă şi țăranul cel nevoiaș află că acest om, la fel 
ca şi el, ajunsese pe drumuri datorită faptului că nu putuse 
plăti la timpul sorocit dările către împărăție. Prieteni la ne- 
voie, ei se legară sufletește unul de celălalt şi ţăranul zise: 

— Hai să hoinărim împreună. Ziua ne-om ascunde prin 
locuri mai ferite, iar noaptea vom umbla. Acesta este cel mai 
bun mijloc de a ocoli vreo întilnire cu tilharii. 

— De tilhari n-avem de ce să ne temem, răspunse omul 
cu toiagul. De vom întilni în cale un răufăcător, va fi de ajuns 
să aruncăm toiagul din mînă că acesta îl va pocni pe dușman 
în cap şi-l va omori pe loc. Mai rău este că pe la noi s-a 
nimerit un an neroditor, iar pe deasupra și dările către împă- 
răție prea sînt apăsătoare ; de aceea tare greu mai este să-ți 
dobîndești hrana. Hai mai bine să umblăm ziua, pentru ca pe 
drum să putem face rost de mîncare. 

— Cît privește hrana, n-avem de ce să ne temem, se 
bucură ţăranul cel nevoiaș, ce-ai pofti să mănînci ? 

Rostind aceste cuvinte, scoase din sin cupa de aur şi, 
poruncindu-i să se umple pe rînd cu carne, unt, brînză de vaci 
uscată și tzamba, îl îndopă pe noul său tovarăş de drum, iar 
apoi îi dădu de băut vin pe săturate. Acela se bucură nespus 
aflînd ce însușiri minunate are cupa fermecată şi-i propuse 
ţăranului să fie fratele lui de cruce. 

Legîndu-se frați de cruce, porniră mai departe şi întilniră 
pe drum un om care ducea în mină un ciocan de fier. 

— Încotro mergi și la ce-ţi trebuieşte acest ciocan de 
fier ? îl întrebară ei. | 

— Umblu să găsesc de mîncare, răspunse omul, iar dacă 
loveşti de nouă ori în pămînt cu acest ciocan de fier, dinainte 
ți se va ivi un castel cu nouă caturi. 

Țăranul cel nevoiaş scoase din cupa fermecată felurite 
bucate, băutură şi-l ospătă pe omul cu ciocanul de fier. Acesta 
se bucură și el nespus de noile sale cunoștințe, se legară fraţi 
de cruce şi porniră împreună mai departe. Nu după multă 
vreme întilniră un om care ducea o piele de capră. 

— Încotro mergi şi la ce-ţi trebuieşte pielea asta de 
capră ? îl întrebară ei. 

— S-a nimerit să avem un an neroditor şi umblu să găsesc 
ceva de mincare, răspunse acela. Iar dacă scuturi uşor pielea 
asta, va începe să plouă, dar de o scuturi mai tare, se va porni 
să toarne cu găleata. 

Şi din nou țărnul cel nevoiaş scoase din cupa fermecată 
tot; felul de bucate şi le dădu drumeţului întîlnit în cale. Se 
bucură omul cu pielea de capră și se învoi să se lege frate 
de cruce cu ceilalţi şi să-şi caute împreună norocul. Așa înce- 
pură să cutreiere tuspatru lumea, împărțind bucuriile şi neca- 
zurile. 

Și iată că se gîndiră odată fraţii de cruce să se răzbune 
pe împăratul cel hain care îi alungase de pe meleagurile stră- 
bune. Urmind sfatul ţăranului nevoiaş, se apropiară ei, la 
miezul nopţii, de palatul împărătesc și începură să lovească 
cu ciocanul de fier în pămînt. Cu fiece lovitură clădirea de 

fier care se ridica din pămînt se înălța cu cîte un cat. De nouă 
ori loviră ei în pămînt şi în fața palatului împărătesc se ivi 
un castel cu nouă caturi. 

A doua zi, abia ce răsărise soarele, un sfetnic al împăra- 
tului ieși pe poarta palatului şi văzu că în fața palatului se 
înalță un castel de fier înalt de nouă caturi care apăruse nu 
se ştie de unde. Se miră el, se apropie de porțile castelului și 
începu să cerceteze cu luare-aminte. Deodată vede la una din 
ferestrele castelului un om — pe însuși nevoiașul alungat de 
împărat. Sifetnicul se întoarse repede la palat și aduse toate 
acestea la cunoștința împăratului. Împăratul se mînie straşnic. 

— Mult adevăr este în vorba care zice că destul ca robu- 
lui să-i crească burta, pentru ca să înceapă să se măsoare cu 
stăpînul său, zise împăratul plin de răutate şi dădu urmă- 
toarea poruncă : Trimiteţi numaidecit oșteni şi daţi foc caste- 
lului ! 

Oştenii împăratului aduseră mult cărbune de lemn, îl 
îngrămădiră de jur împrejurul castelului de fier și aprinseră 
focul. Suflau cît îi ţineau puterile cu niște foale uriașe, iar 
focul se înteţea din ce în ce. Atunci țăranul cel nevoiaș scutură 
din vîrful castelului pielea de capră. Se porni ploaia şi stinse 
flacăra. Văzînd una ca asta, împăratul se apropie și dădu o 
nouă poruncă : 

— Să fie sfărîmat castelul cu ciocane și clești de fier! 

Oştenii luară ciocane şi clești de fier și se apucară să 
fărîme castelul. Atunci ţăranul scutură din toate puterile pielea 
de capră şi se porni pe loc o ploaie atît de puternică, încît în- 
tr-o clipă șuvoaiele de apă îi luară cu sine, îndepărtindu-i de 
zidurile castelului, pe toţi oştenii. Şi mai tare se sperie și se 
înfurie împăratul. „Omul acesta trebuie nimicit cu orice preţ“, 
gîndi el. Şi iată că sfetnicii împăratului îmbrăcară armurile și 
coifurile, puseră mîna pe arcuri şi săgeți şi, cu împăratul în 
frunte, înconjurară castelul. O ploaie de săgeți se năpusti asu- 
Pra ţăranului cel nevoiaş şi a prietenilor lui. Atunci țăranul 

dădu drumul toiagului. Toiagul îl lovi pe împărat în cap, omo- 
rîndu-l, iar apoi nimici şi întrega lui oştire. 

Cum auzi Tencijup una ca asta, nu se putu stăpîni și se 
minună : ; 

— Strașnic s-a mai răzbunat pe împărat ţăranul cel 
nevoiaș ! | 

Îndată Mortul Fermecat se strecură afară din sac și își 
luă din nou zborul spre cimitirul Crîngul-cel-plin-de-răcoare. 


8. Recunoștinţa animalelor 


Ascultînd povestirea de mai înainte, Tencijup lăsase iarăși 
să-i scape cîteva cuvinte și Mortul Fermecat își luase din 
nou zborul spre Cimitirul-cel-plin-de-răcoare. Fără să ia în 
seamă oboseala, se întoarse flăcăul la cimitir, îl prinse pe 
Mortul Fermecat, îl viri în sac şi porni înapoi : „De data asta, 
n-am să scot nici măcar un cuvint“, îşi făgădui el în sinea lui, 
în timp ce mergea pe drum. lar Mortul Fermecat începu să 
spună o nouă poveste. 

Cîndva, în vremuri străvechi, într-o ţară de la marginea 
împărăției, trăia un ţăran șerb poreclit Fiul Brahmanului. 
Primarul din sat era vestit pentru lăcomia lui nemaipomenită, 
asemenea focului ce mistuie vreascurile uscate. Noi şi noi an- 
garale curgeau neîntrerupt pe capul omului, ca un rîu nepo- 
tolit. Din pricina datoriilor grele Fiul Brahmanului sărăc:se 
de tot şi nu-i rămăsese nimic altceva de făcut decit să pără- 
sească meleagurile străbune şi să se ducă în lume să hoină- 
rească prin ţări străine. Vîndu ţăranul bruma de avere ce-i 
mai rămăsese, cu banii cîştigați cumpără un măgar, două 
bucăţi de postav şi porni la drum în căutarea unei soarte mai 
bune. Umblă el multă vreme, mînînd înaintea sa măgarul în- 

cărcat cu postav, şi ajunse departe de locurile în care se 
născuse. 

Odată, mergînd el pe drum, văzu cum copiii prinseseră un 
șoarece, îl legaseră cu o sfoară şi-l tîrau spre riu să-l înece. 
Auzi, de asemenea, cum ceilalţi copii strigau : 

— Haideţi, să-l jupuim de viu! 

Se uită țăranul la şoarece şi văzu că bietul de el tremura 
tot de spaimă. Deodată își aminti Fiul Brahmanului cum îl 
chinuia pe el primarul mai înainte și îl cuprinse o milă nemă- 
surată. 

— Hei, copilași, spuse el, ce rost are să chinuiţi astfel un 
biet șoarece, mai bine daţi-i drumul! 

— L-am prins, pentru că avem nevoie de el, răspunseră 
copiii, şi nu-i dăm drumul. 

— Dar dacă v-oi da această bucată de postav drept răs- 
cumpărare, îi dați drumul ? întrebă ţăranul. Mulţumiţi, copiii 
schimbară șoarecele pe bucata de postav, și Fiul Brahmanului 
dădu drumul animalului, să-și vadă de drum. f 

Plecă Fiul Brahmanului mai departe şi la o răscruce de 
drumuri întilni o mulţime de băieți care prinseseră un pui de 
maimuţă şi încercau să-l silească să facă tot felul de giumbuş- 
lucuri. Dar maimuţica nu ştia să facă nimic şi doar ţipa jalnic 
atunci cînd copiii o băteau cu biciuşca. Și din nou își aminti 
Fiul Brahmanului de primarul lor. „Şi el ne bătea pe noi cu 
biciușca“, se gîndi țăranul, și din nou o milă fără seamăn îi 
copleşși sufletul. Le dădu copiilor și cea de a doua bucată de 
postav și, căpătind cu acest preț maimuţica, o lăsă slobodă în 
pădure. 

Odată, Fiul Brahmanului se afla în piaţa satului prin care 
tocmai trecea în drumul său. Acolo văzu cîţiva vînători care 
băteau fără milă, cu un ciomag, un ursuleț pe care-l prinse- 
seră vrînd să-l înveţe să facă tot felul de pozne spre veselia 
oamenilor. 

Şi din nou ceea ce vedea în faţa ochilor învie în amintirea 
lui icoane ale vechilor suferințe pe care fusese nevoit odată 
să le îndure, şi zise: 

— N-aţi vrea să-mi daţi ursuleţul în schimbul măgarului 
meu ? 

Se bucurară vînătorii și pe dată se învoiră să schimbe 
ursulețul pe măgar. Le dădu Fiul Brahmanului măgarul, iar 
el duse ursuleţul pînă la pădure şi-l lăsă să plece în voia lui. 

Și așa, dînd ultima avere pe care o mai avea, deveni sărac 
lipit pămîntului, un om despre care se spune că „n-are alt 
tovarăș de drum decît umbra sa, iar altă prietenă de noapte 
decît luna de pe cer“. 

Odată, spre seară, se apropie el de porțile casei unui boier 
de vază, cu gînd să ceară ceva de mîncare. Şi chiar în același 
timp, chelarul boierului fură din cămară un val de mătasă, 
dar ieşind pe poarta casei se întîlni cu stăpîna sa. Atunci, 
hoţul de chelar, așa cum spune proverbul, „puse căciula neagră 
pe capul unui om alb“. Aruncă mătasea la picioarele ţăranului 
și începu a striga cît îl ținea gura: 

— Cerşetorul a furat-o din palat ! 

Se adunară în fugă oamenii, îl înșfăcară pe sărac şi îl 
duseră la stăpîn. Îl privi stăpînul pe ţăran şi zise : 

— Acest om a săvirşit o nelegiuire de neiertat. Să-l 
coaseți într-un sac de piele și să-l aruncaţi în rîu. 

La această poruncă, îl vîriră pe Fiul Brahmanului într-un 
sac de piele și-l aruncară în apă. 

Multă vreme purtară undele sacul în care se afla țăranul 
pînă cînd se agăţă de trunchiul unui copac căzut în riu. Plin 
de amărăciune sărmanul om îşi zise: „Nu mai am scăpare. 
Dacă n-o să mă înec, o să mor de foame, iar dacă n-o să mor 
de foame, cu siguranţă că o să mă înăbuș în sacul ăsta.“ 

În acest timp ieșise pe malul rîului șoricelul să-şi caute 
ceva de mîncare. Văzînd sacul, se apropie repede de el, aler- 
gînd pe trunchiul copacului prăbușit, şi roase o găurică în sac. 
Găurica se nimeri să fie chiar în dreptul ochilor ţăranului și 
acesta recunoscu micul animal pe care îl scăpase cîndva de la 

moarte. Şoarecele îl recunoscu și el pe cel care îl salvase. Sări 
pe mal și chiţăi cu putere. La chițăitul șoarecelui se apropiară 
maimuța şi ursul pe care Fiul Brahmanului îi scosese, de ase- 
menea, din nevoie — aceeaşi soartă pe care au avut-o de 
îndurat împreună îi făcuse prieteni. Animalele l-au căutat 
pretutindeni pe binefăcătorul lor pentru a-i mulţumi și iată 
că întîmplarea îi aduse din nou față în față. Cu forţe unite, 
animalele sfișiară repede sacul, îl ajutară pe ţăran să iasă din 
el, îl așezară pe iarba verde a luncii, apoi se repeziră în 
pădure, aduseră fel de fel de poame și-l hrăniră pe bietul om. 
Așa trecu timpul pînă seara. lar cînd se întunecă, ursul zări 
în cîmpie, dincolo de rîu, lucind o lumină puternică. Maimuţa 
alergă să vadă ce este şi găsi o piatră nestemată care avea 
darul să împlinească toate dorinţele. Maimuţa luă piatra 
— mare cît un ou de pasăre — și o aduse ţăranului. Se bucură 
foarte Fiul Brahmanului şi se rugă de piatra fermecată să 
ridice pe acea cîmpie un palat înalt, cu grajduri și acareturi, 
odăile palatului să fie pline cu fel de fel de avuţii, iar în jurul 
lui să crească pomi fructiferi şi să ţîșnească izvoare tămădui- 
toare. Nici nu apucă să-și termine gîndul, că pe dată totul se 
împlini ! În palat găseai tot ce-ţi poftea inima și cei patru pri- 
eteni începură să trăiască fără griji, gustînd din plin fericirea. 

Odată, se apropie de palatul ţăranului un negustor pore- 
clit Zbirlitul. Acesta îl cunoştea mai demult pe ţăranul cel 
nevoiaș. Văzind că vechea lui cunoştinţă stăpînește acum o 
asemenea bogăţie, el se gîndi : „Nu este oare lucru de mirare 
că un sărac, un vagabond, care înainte trăia din pomană, are 
acum un palat minunat și tot ceea ce-i pofteşte inima“ ? În- 
cepu negustorul să-l descoasă pe ţăran și acesta, cu inima 
deschisă, îi povesti totul fără ascunzișuri. Cum auzi negustorul 
despre piatra fermecată, îl cuprinse o lăcomie fără margini și 
începu sâ se roage: 

— O, prietene ! Trăiești în îndestulare, ai tot ce poftești. 
Pe cînd eu, priveşte cum mă chinuiesc! Împrumută-mi neste- 
mata, lasă-mă să mă bucur și eu de bogăţiile ei! 

Fiul Brahmanului era un om tare bun la inimă, nu putea 
zice nu, atunci cînd i se făcea vreo rugăminte. Dădu negusto- 
rului piatra prețioasă, iar acesta o luă şi plecă. Seara, negus- 
torul rugă piatra nestemată care avea darul să împlinească 
toate dorinţele : „O, piatră fermecată, fă-mă stăpînul unei 
bogății depline !* Atunci nestemata fermecată adună toate 
bogăţiile pe care le dăruise Fiului Brahmanului și le mută 
acolo unde se afla negustorul. 

Seara, se culcă Fiul Brahmanului să se odihnească în 
așternut de mătase, iar dimineața, cînd să se scoale, simte că 
îl doare tot trupul și că sub el locul e tare. Se trezi Fiul Brah- 
manului şi privi în jurul lui: nici palat, nici avere nu mai 
avea, iar el era întins din nou pe iarba verde a luncii. Îl păcă- 
lise negustorul pe ţăranul cel încrezător şi-l făcuse iarăși sărac. 

Într-o bună zi, ursul, maimuța şi șoarecele văzură că 
binefăcătorul lor cere din nou de pomană. 

— Ce năpastă a căzut pe capul tău ? îl întrebară ei; iar 
el, fără să le ascundă nimic, le povesti totul. Animalele își 
ieşiră din fire de necaz. 

— Ce om lipsit de ruşine este acest negustor! Unde s-a 
mai pomenit ca atunci cînd ești poftit să bei ceai tu să plăteşti 
cu apă ? Se vede treaba că acesta este unul dintre acei oameni 
care au pe buze miere, iar în suflet fiere. Este oare cu putinţă 
să te porţi în felul acesta? Trebuie să mergem şi să-i luăm 
înapoi nestemata fermecată, rostiră ei într-un glas. Și cei trei 
prieteni porniră la drum. 

Ajunseră la locul unde îşi aşezase casa stăpînul nestema- 
tei şi aflară că Zbirlitul se bucura de putere, mărire şi comori 
nenumărate, casa îi era înconjurată de două rînduri de îngră- 
dituri ; în ce încăpere dormea negustorul nu ştia nimeni, iar 
străinii nici măcar nu erau lăsaţi să intre în palat. 

Șoricelul se strecură încetișor în casă și alergă prin toate 
încăperile pînă găsi odaia în care dormea negustorul. Dar ne- 
gustorul cel lacom ţinea nestemata în odaia alăturată, în care 
se păstrau grînele. Piatra prețioasă o legase de capătul unei 
săgeți, săgeata o înfipsese în grămada de griîne, iar lingă ea 

legase o pisică. Se întoarse şoricelul înapoi şi povesti priete- 
nilor tot ce văzuse. 


— N-ai ce-i face, va trebui să ne întoarcem cu mîinile 
goale, zice ursul posomorit. 

— Nu, răspunde maimuța, am născocit ceva. Tu, şorice- 
lule, strecoară-te în noaptea asta în camera în care doarme 
negustorul şi roade-i o parte din păr — atunci vom putea 
pune mîna pe piatra fermecată. 

Cum se întunecă, şoricelul se strecură în odaia de dormit 
a negustorului, aşteptă pînă cînd acesta adormi dus și îi roase 
cîteva șuvițe de păr. Se trezeşte dimineaţa negustorul și vede 
împrăștiate pe jos şuvițele de păr roase din capul lui. 

— Cu siguranţă că un blestemat de șoarece mi-a ros 
părul ! zise el mînios. Dacă nu te păzești, pierzi şi ce ţi-a mai 
rămas. la să leg eu în noaptea asta pisica la căpătiiul patului 
meu. 

Așa și făcu. 

În noaptea următoare, ursul şi maimuța rămaseră la por- 
țile palatului, iar şoricelul se strecură din nou înăuntru. De 
data aceasta pisica nu se mai afla în odaia cu grîne, dar nici 
acum şoricelul nu putu face nimic. Piatra nestemată era legată 
de capătul săgeţii și oricît se cățără șoricelul, tot nu reuși să 
ajungă pînă la ea. Se necăji, se întoarse la prietenii săi și le 
povesti ce ghinion a avut. Ursul zise: 

— Ei! Acum e sigur că nu-i nimic de făcut, haideţi să 
ne întoarcem. 

Dar nici de data aceasta maimuța nu se învoi: 

— Eu ştiu cum putem lua piatra prețioasă. Du-te, șorice- 
lule, şi scurmă grăunțele în jurul săgeţii, iar atunci cînd a- 
ceasta va cădea, tu să iei nestemata fermecată. 

Și din nou şoricelul dădu fuga în casă şi făcu aşa cum îl 
învățase maimuța. Săgeata căzu, iar o dată cu ea și nestemata. 
Vru șoarecele s-o ridice, dar povara era prea grea pentru el, 
nu-i putea veni de hac. Şi iarăşi se întoarse șoricelul într-un 
suflet la prietenii săi şi se plinse că n-a avut noroc. 

— Ei, acum chiar că trebuie să ne luăm tălpășiţa, zice 
ursul. 

Dar şi de data aceasta maimuța se împotriveşte : 

— Am născocit ceva. Tu, șoricelule, leagă-ţi de codiţă o 
sforicică, întoarce-te la nestemata fermecată, apuc-o strîns cu 
toate cele patru lăbuţe ale tale și așteaptă, iar eu voi trage 
de sfoară. 

Și aşa, ajutîndu-se unul pe altul, scoaseră animalele nes- 
temata fermecată din casa negustorului. 

Maimuţa o viri în gură şi se aşeză pe spinarea ursului, 
iar şoricelul, care obosise cel mai mult dintre toţi, se cățără 
în urechea lui şi se culcă să se odihnească un pic. Astfel prie- 
tenii porniră înapoi. Întîlniră în cale un rîu, şi în timp 
ce ursul trecea apa înot, se gîndi: „Uite, eu singur duc în 
spinare şi maimuța și șoarecele şi piatra fermecată. Puterea 
mea este într-adevăr mare !* Şi gîndindu-se astfel, îi întrebă, 
mulţumit de sine, pe tovarășii săi: 

— Nu sînt eu oare voinicul cel mai puternic? 

Șoarecele dormea şi de aceea nu răspunse nimic, iar 
maimuța nu putea vorbi pentru că ţinea în gură piatra ferme- 
cată şi se temea să nu o scape. Se înfurie ursul şi se porni 
să strige : 

— De nu vreţi să răspundeţi, vă arunc  numaidecit în 
apă! | 

— Nu ne arunca! se sperie maimuța și scăpă în apă 
piatra prețioasă. 

Cînd ieşiră la mal, maimuța începu să-l ocărască pe urs. 

—Ei, ce să-i faci ! răspunse ursul. Va trebui să ne întoar- 
cem cu mîna goală. 

— Staţi puţin, ia uitați-vă ce-am născocit! strigă şori- 
celul și, chițăind, începu să alerge încolo şi încoace pe mal. 

Peste puţin timp, din rîu începură să scoată capul fel de 
fel de dihănii și să întrebe: 

— Şoricelule, ce-i forfota asta şi de ce faci atîta zarvă ? 

— Cum, nu știți oare, le răspunse şoricelul, că vine în- 
coace o oaste care nu poate fi oprită nici pe uscat, nici pe 
apă ? 

— Ce-o să facem acum ? se speriară vieţuitoarele rîului. 

— Ştiu cum vom putea scăpa, le liniști șoarecele. Singu- 
rul mijloc este să înălțăm un zid trainic între apă şi uscat. 

Şi numaidecit toate dihăniile din apă începură să care 
pietre, iar șoarecele, ca un zidar în toată legea, se apucă să 
clădească zidul. Ridicaseră un zid înalt de o palmă, cînd o 
broască mare aduse din riu piatra prețioasă fermecată. 

— Piatra asta e mai grea decit celelalte, orăcăi ea. 

Maimuţa se bucură: „Ce minte ascuţită are șoarecele 
nostru !“, apoi apucă piatra și o vîriî în gură. După aceea mai- 
muța se aşeză călare în spinarea ursului, șoarecele se băgă în 
urechea lui şi porniră repede la drum. 

Cînd prietenii ajunseră la Fiul Brahmanului, acesta era 
aproape mort de foame. Maimuţa îi dădu piatra prețioasă 
fermecată şi atunci Fiul Brahmanului zise : 

— Voi, cei trei prieteni ai mei, mi-aţi făcut un mare 
bine! Așeză el în palmă piatra fermecată şi îi făcu această 
rugăminte : 

— O, nestemată fermecată, care împlineşti dorinţele! 
Să se ridice castele mai înalte decît palatul împăratului! 
Să crească tot felul de pomi roditori ! Să ciripească în copaci 
păsările cîntătoare şi florile să înflorească veșnic. Să piară 
chiar şi numele iemii! Să se împlinească de la sine tot ce 
vom dori şi să gustăm marea fericire ! 

Şi o mai rugă Fiul Brahmanului: 

— Sînt singur, nevastă nu am, trimte-mi e soţie bună. 

Abia își termină gîndul, că în faţa lui se și ivi o fe- 
cioară, o făptură cerească, neasemuit de frumoesă. 

Cînd povestea ajunse în acest loc, Tencijup nu se putu 
stăpîni şi prinse a se mira: 

— Cum, oare fiarele cunosc sentimentul recunoştinței ? 

Se strecură atunci Mortul Fermecat afară din sac şi îşi 
luă din nou zborul spre cimitirul Crîngul-cel-plin-de-răcoare. 

9. Cei doi frați 


Tencijup, înciudat că nici de data asta nu s-a putut stă- 
pîni și a lăsat să-i scape cîteva cuvinte, se întoarse repede 
la cimitirul Crîngul-cel-plin-de-răcoare, îl prinse pe Mortul 
Fermecat și porni înapoi. „De data aceasta, orice-ar povesti 
Mortul Fermecat, nu voi scoate nici un cuvînt“, se gîndi el 
mergînd pe drum. lar Mortul Fermecat începu o nouă po- 
vestire. 

Odată, tare demult, într-o împărăție, împăratul ce dom- 
nea acolo avea două neveste. Pe prima o chema Nimă Cighi, 
ceea ce însemna Soarele-plăcerilor, iar pe cea de a doua 
Dava Ciţziun, sau Plină-de-virtuţi-ca-luna. De la fiecare din 
cele două neveste împăratul avea cîte un fiu. Pe fiul nevestei 
mai mari îl chema Rază-de-soare, iar fiul nevestei mai ti- 
nere purta numele Rază-de-lună. Nevestele împăratului se 
dușmăneau și pe față şi pe ascuns, iar fiii lor, dimpotrivă, 
se îndrăgeau tare mult și erau prieteni nedespărţiți, cum se 
spune „nedespărțiți ca apa și laptele“. 

Se  îmbolnăvi, odată, împărăteasa mai în vîrstă şi în 
scurtă vreme muri. Mult se mai bucură de acest lucru Dava 
Ciţziun, împărăteasa mai tînără, și folosindu-se de moartea 

împărătesei mai în virstă, hotări să-l piardă și pe fiul ei. 
Zile întregi își frămînta mintea cum s-o facă. „Dacă nu-i 
facem de petrecanie fiului cel mare al împăratului, se gîn- 
dea ea cu răutate, acesta va creşte şi va deveni el împărat, 
iar fiul meu nu va mai apuca să vadă tronul împărătesc“. 
În sfîrşit, născoci un vicleșug : se culcă în pat, prefăcîndu-se 
bolnavă, şi începu să geamă jalnic. Auzi împăratul gemetele 
jalnice ale nevestei mai tinere, se sperie și se întristă. Și 
cum era să nu se sperie, cum era să nu se întristeze cînd şi 
a doua nevastă trăgea să moară! Chemă el doftori, dar 
oricît s-au străduit aceștia totul fu în zadar. 

— Ei, cum te simţi, nu îţi e mai bine? întreba mereu 
împăratul. j 

— O, mărite împărate, răspundea fățarnica cu glasul 
stins, nimic nu-mi poate ajuta. Pentru boala mea nu se află 
decît un singur leac, dar tu nu te vei încumeta să-l folosești. 
E groaznic chiar și numai să te gîndeşti la așa ceva! Dar 
alt leac nu se află şi moartea ne va despărţi în curînd. 

La aceste cuvinte, împăratul răspunse : 

— Dacă se găsește vreun leac pentru boala ta, sînt gata 
să fac orice chiar dacă pentru aceasta ar trebui să-mi jert- 
fesc tronul împărătesc. Vorbește ! 

— O, împărate! zise femeia cea rea. Am încredere în 
tine, dar îţi voi vorbi despre acest leac numai atunci cînd 
ai să-mi juri că mi-l vei aduce. 

Și făcu atunci împăratul jurămînt. Împărăteasa îl ascultă 
şi îi încredinţă următoarele : 

— Soarta mea și soarta fiului de împărat Rază-de-soare 
sînt potrivnice. Eu mă voi putea înzdrăveni numai dacă voi 
mînca inima fiului de împărat, scoasă din pieptul lui. Alt 
leac nu se mai află. 

Se îngrozi împăratul — cum să-l ucizi pe fiul tău bun? 
Dar nu putu zice nu împărătesei, făcuse chiar și jurămiînt. 
Nu degeaba zice un proverb: „Cuvîntul nu-i cal, dacă scapă 
nu-l mai prinzi“. Şi se învoi împăratul să smulgă inima 

fiului său mai mare și s-o dea împărătesei s-o mănince, ca 
să se vindece. 

Toate aceste vorbe le auzi fiul cel mic al împăratului — 
Rază-de-lună. El se duse într-un suflet la fratele său și-i spuse 
tot ce a aflat. Îl cuprinse groaza pe fiul cel mare al împă- 
ratului cînd auzi cele povestite. Se sfătuiră fraţii între ei și 
hotărîră că nu mai pot rămine la palatul împărătesc şi că 
va trebui să părăsească meleagurile străbune și să-și ciş- 
tige traiul printre străini. Seara se duseră ei la altarul unde 
se aduceau ofrande, umplură un săculeţ cu dorma! uscată și 
cînd răsări luna părăsiră palatul tatălui și porniră spre ră- 
sărit. 

Merseră ei drept înainte, nouă zile şi nouă nopți. Iar în 
cea de a zecea zi ajunseră într-o vale în care nu se afla nici 
măcar un fir de apă. Dorma uscată se terminase și nici de 
băut nu aveau nimic. Pe fratele cel mic îl părăsiră puterile 
şi căzu, nu mai putea merge mai departe. 

— Tu rămii aici, iar eu m-oi duce să caut puţină apă, 
zise fiul cel mare al împăratului. 

Cu mare greutate se cățără el de cealaltă parte a lan- 
țului de munţi, dar apă nu găsi nicăieri. Se întoarse la fra- 
tele său mai mic, dar acesta, de slăbiciune şi de sete, își 
pierduse cunoștința. Începu să plingă băiatul cel mare de 
amar și jale, își așeză fratele mai mic pe o piatră, sub un 
copac rămuros, rosti o rugă, urîndu-i: „La următoarea re- 
încarnare să renaștem împreună“ — şi porni la drum mai 
departe. 

După ce străbătu două trecători, văzu o peșteră închisă 
cu o uşă roșie, se apropie de ușă și bătu în ea. leşi un bă- 
trîn pustnic cu părul alb ca zăpada. În gura bătrinului nu se 
mai zăreau mărgăritarele dinţilor, iar ochii lui erau albaștrii 
ca peruzeaua. El grăi: 


1 Figurine din aluat pentru ofrande, pe care lamaiştii le aşază în 
faţa statuilor sfinţilor. 

— Pace ţie, flăcăule chipeș, de unde vii? Ce cauţi tu 
în ţara asta îndepărtată ? aă 

Feciorul de împărat începu să-i povestească despre toate 
cîte i se întimplaseră, și ochii i se umplură de lacrimi amare . 
cînd îi vorbi despre fratele său care murise de sete. | 

— Nu plinge, fiule, căută să-l potolească pustnicul, haide 
să mergem acolo unde a rămas fratele tău şi să vedem dacă 
într-adevăr a murit. Cred că un băiat de neam atît de bun 
și cu un suflet atît de nobil își va găsi apărător. 

Luară cu ei apă şi merinde şi porniră la drum. Ajun- 
seră la locul unde rămăsese Rază-de-lună, priviră în jurul 
lor, dar acolo nici ţipenie de om — nu-l găsiră nici viu, nici 
mort. Căci se întîmplase ca deasupra văii să se adune norii 
şi să plouă, iar atunci cînd stropii de ploaie, picurînd de pe 
frunzele copacilor, s-au prelins în gura băiatului, acesta îşi 
veni în fire și porni să-și caute fratele mai mare. În curînd, 
din depărtare se auzi strigătul lui — își chema fratele pe 
nume — acesta îl strigă și el și cei doi băieţi se întilniră cu 
mare bucurie. Fiului mai mic al împăratului îi dădură să bea 
și să măniînce, iar apoi se întoarseră cu toţii la adăpostul 
bătrînului. Începură să locuiască acolo și se făcură învăţă- 
ceii pustnicului. 

Odată, acesta le spuse: 

— Copii, să nu vă îndepărtați de casă, iar dacă vă în- 
tilniţi cu oameni să nu fiţi încrezuţi şi să nu care cumva 
să vă lăudaţi, că altfel se poate întîmpla o mare nenorocire. 

La început băieţii ascultară de vorbele pustnicului și nu 
plecau departe de peșteră. Dar trecu multă vreme și ei, ui- 
tînd poveţele bătriînului, coboriră în vale şi începură să se 
joace cu copiii din satul învecinat. În timpul jocului băieţii 
se apucară să-şi măsoare puterile și dintre cei mai puternici 
se dovediră a fi cei doi fraţi — feciorii de împărat. Ceilalţi 
copii îi întrebară : 

— De ce sinteţi atit de puternici? 

Fiii de împărat răspunseră cu mîndrie: 

— Noi ne-am născut în anul tigruluil, şi de aceea 
sîntem atit de puternici. 

Astfel, oamenii din vale aflară că în peştera din par- 
tea de sus a văii trăiesc doi copii născuţi în anul tigrului. 

Ținutul în care trăiau copiii se afla sub stăpînirea unui 
alt împărat. Și se afla în împărăţia aceea un eleşteu mare. 
Pentru locuitorii acelor ţinuturi, acest eleșteu era tată și 
mamă : el dădea apă pe ogoare, iar dacă era apă erau și roade, 
iar dacă erau roade era și belșug. De multă vreme însă sălăș- 
luia în acel eleșteu un căpcăun de dragon. El cerea ca în fie- 
care an să i se arunce în eleșteu, pentru a-i mînca, doi tineri 
născuţi în anul tigrului. Dacă i se aducea această jertfă, apele 
eleșteului udau la timp ogoarele țăranilor și pe ele creştea rod 
bogat. Dacă nu i se aducea nici o jertfă, în eleșteu se înălța un 
val, șuvoaie de apă se abăteau asupra cîmpiilor ţăranilor 
distrugînd totul în calea lor și aducînd oamenilor nenorociri 
fără număr. | 

Din an în an, în ţinutul acela rămîneau tot mai puţini bă- 
ieţi născuţi în anul tigrului. Unii plecau pe alte meleaguri în- 
depărtate, alţii piereau jertfiți căpcăunului de dragon. Și iată 
că veni vremea cînd nu mai rămăsese nici un băiat în anul 
tigrului. Împăratul trimisese pretutindeni slujitori cu porunca 
de a găsi jertfe pentru dragon. Sosiră slujitorii și în valea aceea, 
unde rămăseseră să-și ducă traiul cei doi băieţi. Acolo aflară 
că în partea de sus a văii trăiesc doi copii născuți în anul 
tigru. De acum se arătară în vale slujbașii împăratului, 
pustnicul înţelese care era pricina. El îi așeză pe copii într-un 
vas mare de lut, pe care îl făcuse să semene cu un ulcior uriaş 
pentru păstrat rachiul de orez, şi zise : 

— Copii, orice s-ar întimpla, staţi liniștiți şi nu ieșiţi 
afară. 


1 La tibetani, ca și în multe alte părți din Asia, numărarea anilor 
se baza pe un ciclu de 17 ani. De fiecare an care purta numele unui 
animal erau legate diferite credințe și obiceiuri. 

Ca niște fiare care adulmecă prada se repeziră slujbaşii 
împăratului spre peştera pustnicului şi începură să lo- 
vească în ușă strigînd: 

— Ei, hodorog bătrin, dă-ne copiii! Cine îndrăznește 
să nu dea ascultare poruncii împăratului ?! 

Pustnicul deschise ușa şi răspunse domol: 

— De unde să fie copii în casa mea săracă şi singu- 
ratică ? 

Dar slujbaşii nici nu voiră să audă, începură a-l lovi 
pe bătrîn, iar unul din ei scoase cuțitul și strigă: 

— Hodorog bătrîn, de nu ne dai de îndată copiii, îţi 
voi reteza capul! 

Auzind una ca asta, băieţii ascunși în vasul cel mare 
de lut nu mai putură îndura, ieşiră afară şi ziseră: 

— Nu-l chinuiţi pe unchiaş, daţi-i drumul, aici sîntem. 

Slujbaşii îi înșfăcară numaidecît, aşa precum șoimul în- 
hață o pasăre, şi-i tîrîră cu ei la palat, iar bătrînul pustnic 
rămase singur plingînd în hohote. 

Îi tîrîră pe flăcăi la palat, îi spălară, îi îmbrăcară în 
straie noi și începură să se pregătească pentru a-i aduce 
jertfă dragonului. Însă fiica împăratului, frumoasă ca o 
făptură cerească, îi văzu pe cei doi tineri și tare îi îndrăgi. 
„E păcat să arunci în eleşteu asemenea tineri chipeşi şi cu- 
rajoși“, se gîndi ea și, ducîndu-se la tatăl său, îl rugă: 

— Nu-i arunca în eleșteu pe acești doi tineri cu înfăţi- 
șare atît de aleasă, lasă-i să rămînă şi să locuiască la noi. 

Numai că împăratul nu vru să audă vorbele fetei. Atunci 
fiica împăratului zise : 

— Dacă vrei să-i arunci în eleşteu, atunci mă aruncă și 
pe mine împreună cu ei. 

Se mînie împăratul și porunci : 

— Această fiică netrebnică, care nu se gîndeşte la soarta 
împărăției, să fie virită împreună cu cei doi tineri într-un 
burduf de piele şi zvîrlită în apă! 

Oamenii de la curte se supuseră. Ei îi viriră pe fată și 
pe cei doi tineri într-un burduf mare de piele și îi aruncară 

în eleşteul dragonului. În tot acest timp, cei doi feciori de 
împărat nu se gîndeau decit la un singur lucru: „Noi doi 
ne-am născut în anul tigrului, de aceea sintem aruncaţi în 
eleșteu, dar de ce împreună cu noi trebuie să piară şi această 
fată nevinovată ?* Iar fiica împăratului se gindea şi ea: 
„Pe mine mă aruncă în apă pentru că așa a poruncit îm- 
păratul, dar de ce trebuie să piară aceşti tineri nevinovați 
care. au fost zviîrliţi ca să fie mîncaţi de dragon ?* 

Cînd dragonul înşfăcă burduful de piele și îl sfişie 
pentru a-şi înghiţi prada, el văzu înăuntru doi băieţi şi o 
fată. Tare se miră de acest lucru şi întrebă care-i pricina. 
Cei doi fraţi, apărînd-o pe fată, răspunseră: „Ea nu este 
menită să fie hrană pentru tine, mănîncă-ne pe noi“, iar 
fata, apărîndu-i pe cei doi fraţi, zise: „Aceşti fraţi nu sînt 
hărăziți să-ţi fie hrană ţie, eu sînt vinovată, aşa că mănîn- 
că-mă pe mine“. Văzînd că băieţii și fata, fără a-și cruța 
viața, încearcă să se scape unul pe celălalt, i se făcu milă 
dragonului de ei şi, îmblinzindu-și inima rea, îi scoase pe 
malul eleşteului și făgădui chiar să slobozească apa pe 
ogoare la timpul potrivit, fără a cere pentru aceasta nici 
un fel de jertfă. 

Cînd tinerii se văzură pe mal, fiica împăratului spuse: 

— De acum înainte, viața mea este pentru totdeauna 
legată de-a voastră, şi porni către palatul tatălui său. Iar 
cei doi flăcăi, veseli şi fericiţi, se îndreptară spre coliba 
pustnicului. Apropiindu-se de intrarea peşterii, ei bătură în 
ușă şi spuseră: 

— Sîntem fiii luaţi de suflet ai pustnicului. 

Pustnicul nu crezu şi răspunse de după uşă: 

— Am avut, într-adevăr, doi fii, dar împăratul a po- 
runcit să fie prinşi şi ucişi. Acum nu mai am pe nimeni. 

Atunci fraţii îi povestiră toate cîte li se întimplaseră, și 
unchiașul, din cale afară de bucuros, le deschise ușa. 

Între timp, fiica împăratului ajunse la palatul tătîne- 
său. Împăratul și curtenii lui fură nespus de uimiți văzînd-o. 

Cind ea le povesti toate cite s-au întîmplat, fericitul părinte 
strigă slugile şi le trimise să-l poftească la palat pe pustnie 
și pe cei doi flăcăi. i 

Veniră flăcăii la palat și împăratul îşi dădu fiica de 
nevastă prinţului mai mare. Șapte zile ţinu petrecerea de 
nuntă pe care o rîndui împăratul. lar după petrecere, po- 
runci împăratul să încarce cinci sute de elefanţi cu fel de fel 
de odoare de preţ și flăcăii porniră cu mare alai acasă în 
țara lor. Se bucură nespus de mult împăratul-tată văzîn- 
du-și fiii vii şi sănătoși. Îl strînse pe cel. mare la piept şi 
se porni să plingă căindu-se de gîndul ce-l avusese de a-l 
omorî. lar pe împărăteasa cea rea, de mare rușine și miînie, 
o podidi sîngele pe gură, se prăbuși la pămînt şi muri pe 
loc. 

— Şi n-a căpătat oare ceea ce a meritat? zise Tenci- 
jup cînd povestirea ajunse în acest loc. 

— Flăcăul a vorbit! grăi Mortul Fermecat şi ca o pa- 
săre își luă zborul din sac. 


10. Bogătaşul hoţ 


Tencijup oftă plin de amărăciune și porni din nou spre 
cimitirul Crîngul-cel-plin-de-răcoare. Apropiindu-se de copa- 
cul în care se afla Mortul Fermecat, el se prefăcu că taie 
trunchiul cu toporul Luna-cea-albă. Înspăimîntat, Mortul în- 
cepu să strige: 

— Nu tăia copacul! Nu tăia copacul! Cobor singur, şi 
într-o clipă se dădu jos din copac. Îl viri Tencijup în sacul 
pestriț, îl legă cu o funie pestriță, îl aruncă în spinare şi 
făcu cale întoarsă. Iar în acest timp, Mortul Fermecat începu 
să spună o nouă poveste. 

A fost odată o mamă care avea un fecior. Familia lor 
era foarte săracă, iar băiatul, de mic copil, umbla prin ve- 
cini şi lucra pe unde apuca. Cu bănuţii câștigați îşi agonisea 
singur hrana, şi pentru el şi pentru bătrîna lui măicuţă. 

Deşi tînăr, era înțelept și ager la minte şi de aceea 
vecinii mai apropiaţi sau mai depărtaţi îl îndrăgiseră tare 
mult pe flăcău. 

Nu departe de ei locuia un bogătaș. Bogăția și-o do- 
bîndise omul acesta prin hoţie, furînd din averea altora. 
Oriunde se ducea, făcea cunoștință în chip meşteşșugit cu 
oamenii, le cîştiga încrederea, iar apoi, așteptînd prilejul 

potrivit, îşi jefuia prietenii. Odată, întilnindu-l pe flăcău 
bogătaşul îi zise: 

— O să trec miine pe la voi pe-acasă, să ne cunoaştem 
mai îndeaproape. N-o să strice nimănui dacă familiile noas- 
tre s-or împrieteni ! 

De multă vreme însă flăcăul auzise despre înșelătoriile 
şi ticăloşiile acestui om. Cu toate acestea, el nu arătă că 
ar şti ceva şi, prefăcîndu-se că-i pare bine, răspunse: 

— Prea bine, vă rog să poftiți. Venirea dumneavoastră va 
fi o mare fericire pentru casa noastră, căci nu degeaba glă- 
suiește un proverb că: „Păunul este podoaba pădurii, iar 
prietenia podoaba familiilor“. 

Întorcîndu-se acasă, flăcăul născoci un vicleșug ca să-l 
păcălească pe bogătașul necinstit. O chemă pe maică-sa şi 
plecară împreună să adune nişte spărturi de tuci și alte ti- 
nichele. Adunară un coş plin şi numai după aceea se întoar- 
seră acasă. 

A doua zi, bogătașul veni în vizită la flăcău. În timp ce 
își juruiau unul celuilalt prietenie, bătrînica se duse în că- 
mară și începu să deșerte din coş bucățelele de fier și să le 
dea drumul înapoi. Tinichelele se ciocneau unele de altele şi 
prin perete sunetul lor amintea zornăitul unor bănuți. 

— Ce se întîmplă acolo la voi în cămară ? întrebă bogă- 
taşul mirat. 

— la, măicuţa mea, răspunse flăcăul. Tare mult îi place 
să tot numere bănuții, în fiecare zi numai asta face — îi 
scoate din coş și le dă drumul înapoi. Nici nu vă lasă să vă 
odihniţi. Vă socoate de-al casei și de aceea nu se prea sin- 
chiseşte. 

— Fleacuri, asta nu mă tulbură cîtuși de puţin, îl în- 
credință bogătaşul pe flăcău. Acesta se duse în cămară şi, 
întorcîndu-se de acolo cu un bănuț de aur, îl întinse oaspe- 
telui zicîndu-i : 

— Sînteţi pentru prima dată oaspete în casa noastră şi 
nici nu vă lasă să staţi liniștit. Primiţi acest galben în semn 
de sinceră părere de rău. 

Văzînd bănuţul de aur, bogătașul făcu ochii mari şi se 
gîndi hulpav : „În casa asta, se vede treaba, sînt o mulţime 
de galbeni. Numai în semn de bunăvoință faţă de mine mi-au 
dat un galben, iar sunetul bănuților se auzea fără încetare. 
Cum aş face să pun mina pe ei?* Lăcomia îl cuprinse pe 
bogătaș şi acesta hotărî: „Fără a zăbovi prea mult, chiar în 
noaptea asta, am să-mi viîr mîna în cămara lor“. 

De fapt, galbenul ce-l primise bogătașul era singurul care 
se afla în casa flăcăului. După ce oaspetele plecă, bătrîna 
mamă îi spuse fiului: 

— Băiete, te-ai purtat fără chibzuinţă dînd singurul 
nostru bănuţ de aur. Știi doar că nu mai avem nimic alt- 
ceva, cum o să trăim de-acum înainte? 

— Nu-ţi face griji, mamă, răspunse flăcăul, ba încă și 
glumi : Pierzi un bănuţ şi găseşti nouă; pierzi un berbec şi 
găsești un cal. 

Se lăsă întunericul. Fiul îi povesti mamei ce pusese la 
cale și începură să aștepte sosirea hoţului. La miezul nopții 
veni bogătașul la casa flăcăului, cu gînd să-l jefuiască. Făcu 
încetişor o spărtură în peretele casei şi se strecură înăuntru. 

Îndată ce în odaie se ivi capul hoțului, flăcăul îl și 
înșfăcă de grumaz, prăvălindu-l și ţintuindu-l la pămînt, şi 
începu să strige : 

— Mamă! Adu lumină! Am prins un hoț! 

Cînd aprinseră lampa și dădură cu ochii de el, flăcăul 
se prefăcu că se miră și zise: 

— Iaca poznă! Tu erai? Şi eu mă gîndeam, măi, cine 
să fie? Dragul meu prieten, ce-ai pus la cale? Ți-am dăruit 
în semn de prietenie un galben, iar tu ai venit aici, în pu- 
terea nopţii, ca să ne jefuiești |... Nu înseamnă asta să „plă- 
tești cu apă pentru că ai fost cinstit cu vin“? Am să te 
duc, ticălosule, la judecată şi acolo să-ţi rînduiască judecă- 
torul pedeapsa. 

Bogătașul-hoţ nu știa ce să mai facă de ruşine şi de 
frică. Ruşine, pentru că un străin dăduse în vileag matra- 

pazlicurile lui. Frică, pentru că într-adevăr flăcăul îl 
duce la judecată, iar pedeapsa va fi foarte aspră. să 

— Cinstite gazde, începu a se ruga bogătaşul, nu d - 
ceţi, rogu-vă, pricina la judecată. Căci ştim prea bine că 
„atunci cînd se iau în coarne un ţap şi un berbec sîngele 
care curge din capetele sparte îl linge vulpea“. La ce b 
toate astea ? Mai bine, ca semn al căinței mele, am să vă 
aduc o mie de galbeni, iar tot ce s-a întîmplat să păstrăm 
în taină. Ei, ce ziceţi? 

În adîncul sufletului, flăcăul era foarte mulțumit, dar. 
se prefăcu că nu-i pasă şi-i răspunee aspru: : 

— N-o să-ți meargă! N-o să-ți meargă! Mi-oi da tu 
o mie de galbeni, dar plecînd de aici vei începe din hou 
să furi din averea altora. Trebuie să punem capăt acestor 
lucruri. 

Bogătaşul vede că nu-i lucru de șagă și începe din nou 
a-l ruga pe flăcău să-i dea drumul, făgăduind ca niciodată 
în viața lui să nu se mai îndeletnicească cu furtișagul. Aici 
flăcăul se întoarse spre maică-sa și o întrebă: 

— Ei, ce zici, îi dăm drumul să plece, ori ba? 

— Dar tu ce crezi că i-a răspuns maică-sa? întrebă 
deodată Mortul Fermecat pe Tencijup. 

— Firește, ea trebuia să se învoiască şi să primească 
cei o mie de galbeni, răspunse Tencijup. Nici nu apucă să 
rostească bine aceste cuvinte, că Mortul Fermecat ieși nu- 
maidecit din sac şi îşi luă tălpăşița înapoi. 


11. Fiul de împărat în veşmînt de pasăre 


Din nou se întoarse Tencijup, ca şi pînă acum, la cimi- 
tir, și-l aruncă pe umeri pe Mortul Fermecat şi porni înapoi. 
Nu făcu nici cîţiva pași, că Mortul Fermecat începu o nouă 
poveste. 

În vremuri străvechi, undeva într-un ţinut, trăiau trei 
fete. Părinţii le muriseră de mult, lăsînd în urma lor doar 
o bivoliță și o căsuţă nu prea mare. Surorile pășteau pe 
rînd bivolița, și laptele pe care îl dădea era întotdeauna 
foarte gras şi gustos. Din acest lapte fetele făceau unt, iar 
zerul îl fierbeau pînă își pierdea apa și făceau brînză us- 
cată. Fetele vindeau untul și brînza la tîrg, iar cu banii 
primiți își cumpărau de mîncare şi îmbrăcăminte. Bivolița 
rămasă de la părinți era pentru ele ca o vacă năzdrăvană 
care îndeplineşte toate dorinţele. 

Fetele duceau un trai nu prea îmbelșugat, dar nici lip- 
suri prea mari nu îndurau, cînd deodată, pe neașteptate, 
bivolița se făcu nevăzută. 

Sora cea mare porni în căutarea celei de pe urma că- 
reia îşi agoniseau traiul. Merse ea multă vreme printr-o 
vilcea acoperită cu iarbă deasă și se depărtă prea mult de 
casă. Într-un tîrziu, fata se așeză ostenită lîngă o stîncă să 

se mai odihnească. Abia se așeză, că dintr-o peşteră ce se 
afla săpată sub stîncă ieşi în zbor o pasăre albă, se uită la 
ea și începu să cînte cu grai omenesc: 


Dă-mi, rogu-te puţină tzamba — 

Și-ţi voi spune 'un 'cuvînt care-ţi va face plăcere. 
Dă-mi, rogu-te, și puţin unt — 

Și-ți voi spune două cuvinte care-ţi vor face plăcere. 
Dă-mi, rogu-te, puţină carne uscată — 

Și-ţi voi spune trei cuvinte care-ţi bor [ace plăcere. 
Învoiește-te să-mi fii soţie — 

Și-ți voi spune multe cuvinte care-ţi vor face plăcere. 


Auzi fata aceste vorbe și se supără din cale-afară. 

— Să fiu soţia unei arătări cu chip de pasăre ca tine? 
strigă ea şi, ridicînd de jos o piatră, vru s-o arunce în 
pasăre. Dar pasărea cea albă pricepu gîndul fetei şi se as 
cunse numaidecit în peșteră . 

Ziua întreagă căută sora cea mare bivoliţa, dar nu fu 
chip s-o găsească şi, obosită, se întoarse acasă. 

În dimineaţa următoare, porni în căutarea bivoliţei sora 
mijlocie. Ca şi sora ei mai mare, umblă ea prin vilcea şi 
către amiază ajunse la o stîncă sub care se găsea o peșteră. 
Abia se așeză sora mijlocie să se odihnească şi să îmbuce 
ceva, că din peşteră ieși în zbor pasărea cea albă şi-o în- 
tîmpină cu aceleași cuvinte. Sora cea mijlocie nu era prea 
blîndă din fire. Unde mai pui că venea de departe, era 
groaznic de obosită și nici bivolița nu o găsise. Fără să as- 
culte pînă la capăt cîntecul, puse mîna pe un ciomag și-l 
azvîrli cu năduf în pasăre. Din coada ei zburară penele şi 
pasărea cea albă se făcu din nou nevăzută în peşteră. 

A treia zi veni rîndul surorii celei mici. Același drum 
prin vilcea o aduse pe fată la stînca sub care se afla peş- 
tera. Ca și surorile cele mari, fata se aşeză lingă stîncă să 
se odihnească și să îmbuce ceva. Şi din nou ieși în zbor pa- 
sărea cea albă și rosti aceleași cuvinte. Surorii celei mici 

îi plăcu pasărea albă, care pe deasupra mai știa și graiul 
omenesc. Ea îi dădu mai întîi puţină tzamba, îi dădu apoi 
unt, iar după aceea și carne uscată. După ce se sătură, pa- 
sărea îi mulțumi fetei și-i zise: 

— Fetiţo, vino cu mine, hai să-mi vezi peştera. 

Fata se învoi și porni în urma ei. Intrînd în peşteră, 
fata zări acolo o ușă vopsită cu roşu. Uşa se deschise înce- 
tișor și trecură mai departe. După ușa cea roşie urmă o 
uşă de aur, apoi o uşă de sidef şi, în sfîrşit, ajunseră în 
faţa unei uși de peruzea. Uşa de peruzea se deschise lă- 
sînd să intre pasărea împreună cu fata într-o încăpere fru- 
moasă, bogat împodobită. 

Încăperea era plină virf cu aur, mărgăritare, peruzele 
şi mărgean, dar nu se zărea nici un suflet viu. Pasărea cea 
albă se aşeză într-un jilț împodobit cu nestemate şi zise : 

— Fata mea, bivoliţa n-o mai poţi căpăta înapoi, a mîn- 
cat-o un duh rău. Nu pleca, rogu-te, de aici. Ce-ar fi oare 
dacă ai rămîne, să fii aici stăpînă atotputernică ? 

Se uită sora mai mică la aşa neasemuită bogăţie, dar 
și pasărea cea albă îi plăcu tare mult, și se învoi să ră- 
mînă în peşteră şi să fie nevasta păsării celei albe. 

Începu fata să locuiască în peșteră. Dimineaţa se ducea 
după apă, apoi deretica prin casă și pregătea prînzul. Și 
așa în fiece zi. 

Odată, în ţinutul acela, se făcu o serbare care ţinu 
multe zile, cu tot felul de jocuri și distracţii. La serbare 
se adunase mulțime de norod. Unii priveau la alergările de 
cai, alţii la tragerea cu arcul, ceilalți ascultau cu luare- 
aminte întrecerea cîntăreţilor. Fata veni și ea să vadă pri- 
veliștea aceea veselă. 

Printre bărbaţi se deosebea un tînăr de o frumuseţe 
Humnezeiască, care-și juca în frîu calul sur. Se uita tot 
timpul la fată și ea, tulburată, se gîndea: „Dintre toţi băr- 
baţii care se află la petrecere, acesta este cel mai chipeș. 
Dar se uită tot timpul la mine. Pesemne că şi eu sînt mai 

arătoasă decît altele la chip și podoabele mele sînt ma 
alese.“ 

Întorcîndu-se acasă de la petrecere, fata se întîlni în 
cale cu o bătrînică slabă, pricăjită. 

— Care dintre bărbaţii şi femeile de la petrecere a fosti 
cel mai mindru ? întrebă bătrinica. 

— Dintre toți bărbaţii, răspunse fata, cel mai dibaci a 
fost tînărul călare pe un cal sur. Pe potriva lui nu s-a. 
aflat nimeni, nici la alergările de cai, nici la tragerea cu 
arcul. lar soţul meu nu-i decît o arătare .de pasăre, nu pot | 
ieşi cu el nicăieri, nici nu mă pot înfățișa oamenilor. 4 

Spunînd aceste vorbe, pe fată o podidiră lacrimi amare. 

— Nu spune una ca asta, o opri bătrînica. Ştiu că dintre 
toate femeile de la această petrecere cea mai frumoasă tu 
ai fost. lar tînărul acela călare pe un cal sur nu e altul 
decît bărbatul tău. Miine să te prefaci că te duci la serbare, 
dar să te ascunzi după ușă şi să iei seama. Soţul tău va 
crede că ai plecat, va lepăda veșmîntul de pasăre, va scoate 
din grajd calul cel sur, și va alerga călare la praznic. În 
acest timp, tu să iei veșmîntul de pasăre și să-l arunci în 
foc. După aceasta te vei putea drăgosti cu soțul tău sub 
înfățișarea de tînăr frumos la chip. 

În ziua următoare tinăra femeie făcu întocmai cum o 
învățase bătrînica ; ascunzîndu-se după ușă, ea văzu cum 
soțul ei leapădă veşmîntul de pasăre şi se preface într-un 
tînăr a cărui ţinută se asemăna cu a unui leu. Apoi scoase 
din grajd calul cel sur şi plecă în goană. Numaidecit so- | 
ţia luă veşșmîntul de pasăre şi-l aruncă în foc, apoi începu | 
să aștepte întoarcerea soțului. 

Seara tînărul se întoarse acasă. O văzu pe soţia sa şi 
o întrebă : 

— Te-ai întors cumva mai devreme? Ce-ai făcut cu 
veşmîntul meu de pasăre ? 

— L-am ars, îi răspunse ea. 4 

— O, ființă nenorocită, suspină tînărul, ai săvîrşito 
faptă cît se poate de rea! Căci dacă veșmîntul pe care-l 

purtam a fost dat pradă focului, nu vom mai putea rămîne 
împreună. 

— De ce? zice tinăra femeie. Oare fără veșmîntul de 
pasăre îţi pierzi frumuseţea ? 

— Crezi cumva că îl port pentru că așa îmi place? 
răspunse tînărul. Eu sînt fiu de împărat, dar îmi poartă 
sîmbetele o vrăjitoare haină şi atita vreme cit aveam acest 
veșmînt de pasăre, ea nu avea asupra mea nici o putere şi 
nu-mi putea pricinui nici un rău. Acum însă veşmîntul meu 
de pasăre a ars, şi voi cădea din nou în ghearele acelei 
zgripţuroaice. Într-adevăr, ai săvîrşit o greșeală prăpădind 
veşmîntul meu. 

Mult se căi soţia de fapta ei necugetată, dar era prea 
tirziu ! 

Se stîrni un vîrtej întunecat — care nu era decît vră- 
jitoarea cea rea — şi-l duse pe fiul de împărat. 

Şi atunci femeia, zdrobită de durere, hotărî să-şi caute 
cu orice preţ soţul. Rătăci ea prin munţi şi prin văi, stră- 
bătu codri bătrîni, întrebînd pretutindeni, cu ochii în la- 
crimi : „Fecior de împărat în veșmînt de pasăre, unde ești ? 
Fecior de împărat în veșmînt de pasăre, unde ești ?...%* Dar 
nimeni nu-i răspundea. 

Multă vreme rătăci ea, fără să se oprească nici ziua, 
nici noaptea, dar totul era în zadar. 

Și iată că, o dată, nimeri femeia pe nişte coclauri. Acolo, 
într-o vale sălbatică şi pustie, auzi ea glasul soțului care 
răspunse la chemarea ei. Cît o ţineau picioarele alergă ti- 
năra femeie auzind glasul cunoscut, se apropie în fugă de 
un templu ce se afla acolo şi-l văzu pe soţul ei, care îi 
venea în întîmpinare, purtînd o legătură de cizme de fier. 
Și îi spune el soţiei: 

— Vrăjitoarea cea haină m-a făcut sacagiul ei şi eu tre- 
buie să car apă pînă voi rupe toate aceste cizme. Dacă 
vrei, într-adevăr, să mă ajuţi, mergi şi prinde o sută de 
păsări de tot felul, din penele acestor păsări fă un veşmînt 

ca de pasăre, cheamă asupra lui viață și eu mă voi putea 
întoarce din nou la tine. 

Nici nu apucă el să-şi rostească gîndul, că se stirni un 
vîrtej întunecat și-l duse pe feciorul de împărat. 

Se întoarse soţia fiului de împărat în peștera ei şi în- 
cepu a prinde pretutindeni păsări, pînă prinse o sută de 
păsări de felurite neamuri. Apoi, neştiind ce-i odihna, nici ziua, 
nici noaptea, începu să facă din penele lor un veșmînt de pa- 
săre. Și iată că, în sfîrşit, veșmîntul fu gata. Chemă fata 
asupra lui viaţă și veşmîntul de pasăre se dădu peste cap 
și se prefăcu într-o pasăre vie şi frumoasă cu pene de fe- 
lurite culori. Se întoarse bărbatul femeii. Vrăjitoarea cea 
rea nu-i mai putea pricinui acum nici un rău și cei doi soți 
începură să trăiască din nou în mulțumire și fericire. 

Cînd povestea ajunse în acest loc, Tencijup nu se putu 
stăpîni şi întrebă: 

— Dar cine era bătrîna pe care a întilnit-o fata pe cînd 
se întorcea de la serbare ? Nu cumva chiar zgripțuroaica cea 
rea se ascundea sub înfățișarea ei? 

— Flăcăul a vorbit ! zise Mortul Fermecat și își luă din 
nou tălpășița. 


12. Omul cel nevoiaş şi fata dragonului 


Se gîndea Tencijup: „Tot eu sînt cel vinovat, trăncă- 
nesc prea mult, am uitat cu totul poveţele înțeleptului Na- 
gardjuna și iată că Mortul Fermecat a izbutit s-o şteargă 
din nou“. Astfel, tot ocărîndu-se fără milă, se întoarse ia- 
răşi la cimitirul Crîngul-cel-plin-de-răcoare, se apropie de 
copac, îl făcu pe Mortul Fermecat să coboare pe pămînt, îl 
vîrî în sac, îl legă strîns cu friînghia, îl aruncă în spinare 
și porni înapoi. Iar în tot timpul acesta Mortul Fermecat în- 
cepu o nouă poveste. 

A fost odată, demult, un om sărac, dar cinstit. N-avea 
nici casă, nici masă şi colinda ţinutul cerînd de pomană. 
Odată mergea el pe drum și, aruncîndu-și ochii spre cer, 
văzu cum un uliu, care zbura chiar deasupra capului său, 
ținea în cioc un pui de năpiîrcă. Săracul își smulse căciula 
din cap şi azvîrli cu ea în uliu. Se sperie uliul și scăpă 
din gheare năpîrca. Jivina căzu chiar la picioarele săracului. 
Era încă vie şi săracul o ridică, o puse în căciulă și porni 
mai departe. Nu făcu decit cîțiva pași, că din urmă îl ajunse 
o căruță cu doi vizitii, din care unul era alb, iar celălalt 
negru. Ei îl opriră și îl întrebară: 

— Nu l-ai văzut cumva pe feciorul împăratului nos- 
tru ? 

Speriat, săracul răspunse : 

— Nu, n-am văzut nici un fecior de împărat. Numai 
un uliu zbura nu demult pe aici cu o năpircă în cioc, am 
aruncat cu căciula în el şi am scăpat năpirca. 

Auzind una ca asta, vizitiii grăiră, plini de bucurie: 

— Această năpircă este chiar feciorul împăratului nos- 
tru, al dragonilor. El se juca pe malul lacului, iar o vră- 
jitoare rea s-a prefăcut în uliu, l-a înhăţat şi l-a luat cu 
ea. Din fericire ai trecut pe drum și l-ai scăpat pe fiul 
împăratului, iar pentru aceasta te așteaptă cuvenita răs- 
plată. 

— Dacă acesta este fiul împăratului vostru luaţi-l, dar 
de răsplată n-am nevoie, spuse săracul şi le dădu năpirca. 

— Trebuie s-o primeşti neapărat. Vino mîine dimineaţă 
pe malul lacului şi împăratul dragonilor te va răsplăti. Nu- 
mai nu uita să vii, îl povăţuiră slugile împăratului. Apoi 
ei luară năpirca şi dădură bice cailor. 

Toată ziua umblă bietul sărac, dar nu izbuti să gă- 
sească nici măcar o fărîimă de mîncare. Era sleit de puteri 
și, deznădăjduit, se întoarse la cocioaba lui cu mîna goală. 
Unei bătrîne de prin vecini i se făcu milă de el şi-i aduse 
o strachină de terci. Mîncă săracul terciul şi povesti bătrînei 
despre întîmplarea nemaipomenită petrecută cu el de dimi- 
neaţă. Bătrina zise : 

— Dacă te cheamă împăratul dragonilor, cum poți să 
nu te duci? Miine dimineaţă te du negreșşit pe malul lacu- 
lui şi, cînd împăratul te-o întreba ce vrei, tu să ceri doar 
cățelușul tărcat care stă tolănit pe pragul palatului și o 
biîtă, nimic altceva să nu iei. 

A doua zi, dis-de-dimineaţă, se duse săracul pe malul 
lacului. Abia se apropie de mal, că din adîncul lacului îi 
ieşi în întîmpinare însuși împăratul dragonilor. 

— Mă bucur că ai venit, zise el, doar tu eşti acela care 
ai scăpat viaţa fiului meu şi vreau să te răsplătesc. Cere 
tot ce pofteşti şi eu îţi voi îndeplini dorinţa. 

Săracul se gîndi şi răspunse: 

— Nu-mi trebuie nimic, dar dacă vreţi să mă răsplă- 
tiţi, atunci daţi-mi, rogu-vă, cățelușul tărcat care şade to- 
lănit pe pragul palatului și o bită. Nimic altceva nu 
doresc. 

Auzind o asemenea dorință, împăratul dragonilor căzu 
pe gînduri, apoi zise: 

— Nimănui altcuiva și niciodată nu i-aș fi dat aceste 
două lucruri, dar tu ai făcut neamului meu un bine ne- 
măsurat de mare și îţi voi îndeplini dorinţa. 

Zicînd acestea, scoase din adîncul lacului o biîtă şi un 
cățeluș tărcat și le dădu săracului. 

— Dacă se va întîmpla să ai nevoie de ceva, să vii din 
nou aici, adăugă el şi se făcu nevăzut în străfundul lacului. 

Luă săracul cățelușul și bita şi porni înapoi. Ostenise 
de atita drum și era flămînd, căci din ajun nu mai pusese 
în gură nici măcar o fărîmitură. „Ce nătărău am fost că 
n-am cerut nimic mai de preţ, ci doar aceste lucruri ne- 
folositoare, se gîndea el cu necaz în sinea lui, mergînd pe 
drum, să fi cerut mai bine ceva de mîncare, măcar nu 
m-aş mai fi chinuit atîta de foame.“ 

Și îl cuprinse o ciudă așa mare pentru fapta sa nechib- 
zuită, că ridică bita și lovi cățelul cu ea. Căţelul începu să 
scheaune, sări într-o parte și, deodată, nu se ştie cum şi 
în ce fel — căci bita, pasămite, nu era una obișnuită, ci 
fermecată — se iviră în fața săracului: ceai aburind, cu 
lapte, carne, unt, tzamba şi brînză uscată. Fără a sta mult 
pe gînduri, săracul începu să mănînce cu lăcomie şi, după 
ce se sătură, adormi. 

Dormi mult sau puţin nu se ştie, dar cînd deschise ochii 
îl orbi o lumină puternică. Miji ochii, iar apoi îi deschise 
din nou și privi în jurul său: unde s-o fi aflînd oare? Va- 
lea părăginită parcă nici n-ar fi fost, stă întins într-o odaie 
bogat împodobită, într-o casă înaltă și frumoasă, iar în mînă 
ține, ca și pînă acum, bita. În odaie nu e nimeni, numai 
cățelușul tărcat șade tolănit la pirioarele lui. Se uită el 

afară şi ce vede: în jurul casei multe acareturi pline cu 
fel şi fel de avuţii, în grajd nechează caii, în staul mugesc 
vitele. 

Înainte, săracul nici nu ştia ce înseamnă o gospodărie, 
dar acum, fiindcă îi căzuse așa, deodată, pe cap, mînă de 
îndată vitele la munte, la pășune. Seara, după ce le aduse 
înapoi acasă, găsi în odaie tot felul de bucate gustoase, dar 
nu luă seama cine anume le pregătise. A doua zi, el mînă 
din nou vitele la pășune, iar seara, întorcîndu-se acasă, găsi 
din nou bucatele pregătite, nu se știe de cine. Uimirea să- 
racului era fără margine. A treia zi, după ce mînă vitele la 
pășune, le lăsă acolo, iar el se întoarse încetișor acasă și 
privi pe fereastră. Şi iată că văzu cum cățelul lui tărcat 
se trînti de pămînt, se dădu peste cap și se prefăcu într-o 
fată de toată frumuseţea — numai blănița tărcată rămăsese 
lepădată pe podea. Fata puse blăniţa mai la o parte și se 
apucă să deretice prin odaie și să pregătească prînzul. Fără 
a sta mult pe gînduri, săracul intră în odaie, înșfacă blă- 
nița cățelului și o aruncă în foc. De atunci fata, care de 
fapt era fiica împăratului dragonilor, rămase nevasta lui şi 
începură să trăiască în deplină înţelegere și fericire. 

Odată, împăratul acelei țări împreună cu slujitorii săi se 
duse la vinătoare. Pe drum îi prinse ploaia și ei, în căutarea 
unui adăpost, se apropiară de casa în care locuiau cei doi 
soți. Nevasta săracului ştia că acest împărat este un om hain, 
în stare de orice faptă rea. Ea dădu fuga la cuhnie, își mînji 
fața cu funingine şi astfel ieşi să-l întîmpine pe împărat şi 
alaiul ce-l însoțea. 

De multe ori gazda îi îmbie pe oaspeţi cu ceai și aburul 
ceaiului fierbinte spălă funinginea de pe fața femeii. Și iată 
că poftindu-l pe împărat să mai bea o ceaşcă de ceai, acesta 
văzu frumusețea tinerei femei, asemenea unui boboc de nufăr 
abia înflorit. Pe dată gînduri spurcate se născură în sufle- 
tul împăratului şi, dorind să pună mîna pe frumoasa femeie, 
îi spuse stăpînului casei: 

— Hai să punem rămăşag : cine va avea cel mai lung 
hadac 1, acela să fie bărbatul acestei femei. lar dacă nu te 
prinzi să pui rămășag, eu oricum voi porunci ca această 
femeie să fie luată la palat. 

Săracul era tare necăjit şi se gîndea: „De unde să am 
eu un hadac atît de lung cum este cel al împăratului ?* Dar, 
temîndu-se de mînia împărătească, nu zise nimic, iar atunci 
cînd oaspeţii plecară se așeză întristat într-un colţișor. 

— Nu te teme și nu te întrista, îl mîngiie nevasta lui, 
ia mai bine biîta şi du-te pe malul lacului. Pe mal bate de 
trei ori cu biîta într-o piatră și ți se va înfățișa însuși tri- 
misul împăratului dragonilor. Tu să-i spui : „Împrumutaţi-mi, 
rogu-vă, sipetul în care se află hadacul din palatul împărătesc“. 
Dacă vei căpăta acest sipet, nu-ţi va fi greu să cîştigi rămă- 
şagul cu împăratul. Așa că nu te necăji de pomană. 

Ascultă săracul de nevastă-sa, se duse pe malul lacului 
și lovi de trei ori cu bita într-o piatră. Din lac se ivi un tînăr 
frumos la chip, care era chiar fiul împăratului. Săracul îi 
spuse totul, așa cum îi poruncise nevasta, şi fiul împăratului 
dragonilor îi aduse numaidecît un sipet micuț, dar greu. 
Luă săracul sipetul şi se întoarse acasă. 

A doua zi se adunară oamenii să judece rămăşagul dintre 
împărat şi omul cel nevoiaș. Săracul deschise sipetul şi începu 
să scoată dinăuntru un hadac din mătase plăcut mirositoare. 
Fîșia de mătase începu a se desfășura din sipet, lungă-lungă, 
de puteai acoperi cu ea tot povîrnişul muntelui. 

Atunci slugile împăratului aduseră toate hadacurile cîte 
se păstrau, dar acestea nu putură acoperi nici măcar jumătate 
din povîrnișul muntelui. Oamenii văzură : treaba era limpede, 
săracul cîștigase prinsoarea. De ciudă împăratul făcea feţe- 
feţe. Se gîndi el și zise: 

— Prima oară nu se pune la socoteală. Dar mîine să se 
întreacă în puteri iacii noştri. Al cui iac va ieși biruitor, acela 
să fie bărbatul acestei femei. 


1 Hadac — năframă de mătase care se înmînează în semn de salut 
zu ocazia întîlnirilor sărbătoreşti. 

Se întoarse săracul la nevasta lui și-i povesti despre noua 
hotărîre a împăratului. | 

— Nu te teme, îl mîngiîie femeia, du-te la lac, dă înapoi 
sipetul cu hadac şi cere împăratului dragonilor sipetul cu ia- 
cul de la palat. De vei aduce sipetul acela, prinsoarea nu va 
fi greu de cîștigat. 

Săracul așa şi făcu. Se duse la malul lacului şi aduse 
acasă un sipet mai greu decit cel dintii. 

În ziua următoare, slugile împăratului mînară în cîmpie 
o sută din cei mai răi iaci. Văzu săracul iacii împăratului, 
deschise sipetul său și din el ieși un iac puternic, cu coar- 
nele de aur și cu copitele tot din aur. Cît ai bate din palme, 
acesta le vine de hac iacilor împăratului şi-i puse pe fugă, 
ca pe o turmă de viței. 

Și de data asta împăratul pierdu prinsoarea, dar gîn- 
durile păcătoase cu privire la nevasta săracului tot nu-i 
dădeau pace. 

— Nici rămășşagul acesta nu intră la socoteală, zise el 
înciudat. Hai să orînduim miine o întrecere la alergările de 
cai: al cui cal va fi mai iute, acela să fie bărbatul acestei 
femei. 

Se duse iarăși săracul la nevastă şi-i povesti despre noua 
pricină pusă de împărat. 

— Nu fi mîhnit, îi răspunse ea liniștită, du-te pe malul 
lacului, dă înapoi sipetul cu iacul și împrumută sipetul cu 
armăsarul de soi. 

Așa cum făcuse mai deunăzi, se duse săracul pe malul la- 
cului, înapoie sipetul cu iacul și aduse acasă sipetul cu armă- 
sarul de soi al împăratului dragonilor. 

În ziua următoare orînduiră alergările. Armăsarul împă- 
ratului dragonilor îi lăsă departe în urmă pe toţi caii împă- 
ratului, și săracul cîştigă din nou prinsoarea. Dar nici de 
astă dată împăratul nu se potoli. 

— Miine vom împrăștia pe cîmp o baniță de seminţe 
de susan. Cine va aduna mai multe semințe, a lui să fie 
femeia, zise el. 

Îi povesti săracul neveste-si despre noua scorneală a 
împăratului și aceasta îi zise din nou: 

— Du-te, înapoiază sipetul cu armăsarul și cere sipetul 
cu vrăbii. 

În ziua următoare împăratul își chemă toate slugile şi 
curtenii şi le porunci să adune cît mai curînd semințele de 
susan împrăştiate pe cîmp. Săracul deschise însă sipetul său, 
şi dintr-însul îşi luă zborul un stol de vrăbii. Vrăbiile îm- 
pînziră cîmpia şi adunară cu mare repeziciune o mare parte 
din seminţe. Oamenii împăratului nu izbutiră să adune decit 
a cincea parte din măsură, astfel încît și de data asta săracul 
cîștigă prinsoarea. Împăratul se mînie şi mai tare. 

— Rămășagurile de pînă acum nu le mai punem la so- 
coteală, zise el apăsat, mîine ne vom măsura puterile în 
săbii şi în sulițe. Cine va cîştiga această întrecere, a lui să 
rămînă femeia. 

Se sperie săracul, se duse la nevasta lui și-i spuse vor- 
bele împăratului. 

— Du-te pe malul lacului, îl linişti ea, și, înapoind si- 
petul cu vrăbii, împrumută sipetul în care se află oastea. De 
vei aduce acest sipet, de împărat n-ai a te teme. 

Se duse săracul pe malul lacului şi ceru sipetul în care 
se afla oștirea. Fiul împăratului dragonilor aduse un nou 
sipet și îl dădu săracului. Acest sipet era mai mare şi mai 
greu decît toate celelalte. Săracul era chinuit totuşi de ne- 
liniște şi în drum spre casă hotărî să deschidă sipetul, să 
vadă ce fel de oaste se află într-însul. Abia deschise capacul, 
că din sipet începură să iasă niște oameni de fier care ţineau 
în mîini nişte ciocane tot de fier. 

— Hao! Hao! strigară ei. Pe cine trebuie să batem? 

Se sperie săracul, dar nu se pierdu cu firea și, arătînd 
repede la niște bolovani de piatră împrăștiați împrejur, zise : 

— Haideţi, spargeţi mai iute aceste pietroaie. 

Începură oamenii de fier să izbească cu ciocanele de fier 
în bolovanii de piatră, într-o clipă îi sfărîmară, de se alese 
praful de ei, şi se ascunseră din nou în sipet. 

A doua zi se înarmă împăratul şi veni cu oaste mare 
la casa săracului. Acesta deschise numaidecît sipetul, și stri- 
gînd: „Hao! Hao! Pe cine să batem?!“ dintr-însul înce- 
pură să iasă oamenii de fier. 

— Loviţi-l pe împăratul cel hain! strigă cu glas tare 
săracul. 

Așa precum un ou de găină se sfărîimă lovindu-se de o 
piatră, tot așa într-o clipită fu zdrobită oastea împărătească, 
iar cu împăratul cel hain se întîmplă ceea ce se întîmplă cu 
carnea uscată atunci cînd este pusă sub pietrele de moară. 

Cind povestea ajunse în acest loc, Tencijup întrebă: 

— Dar după aceea săracul a ajuns împărat? 

Nici nu închise bine gura, că Mortul Fermecat își luă 
îndată tălpășița spre cimitirul Crîngul-cel-plin-de-răcoare. 


13. Vaca bălțată și flăcăul 


Și din nou se duse Tencijup la cimitirul Crîngul-cel-plin- 
de-răcoare după Mortul Fermecat. Îl vîri pe Mortul Ferme- 
cat în desagă și porni la drum, iar acesta glăsui: 

— Tecijup, auzi, Tencijup, nu vrei să spui o poveste? 

Dar Tencijup nu lăsă să-i scape nici un cuvînt și atunci 
Mortul Fermecat începu să povestească din nou. 

Demult-demult, undeva într-o ţară, a fost odată un bo- 
gătaş. Avea cai, vaci și oi mai multe decit stelele de pe cer. 
Dar marea lui mîndrie erau trei cai: unul alb, unul negru 
și unul auriu. Caii aceștia mergeau la adăpat într-un loc 
deosebit, numai al lor — într-o vale în care se aflau trei 
izvoare. Unul din izvoare avea apa limpede și din el bea 
calul cel alb. Celălalt izvor avea apa tulbure şi din el bea 
calul cel negru. lar cel de-al treilea izvor avea apa aurie 
şi din el se adăpa calul cel auriu. 

Avea faimă rea valea aceea. Se aciuise cîndva pe aici 
o vrăjitoare afurisită. Rostise un preasfînt sihastru mantre, 
cuvinte de descîntec, şi vrăjitoarea zăcea strivită sub o les- 
pede grea de piatră, dar oamenii se temeau ca și pînă acum 
să umble prin aceste locuri. 

Bogătașul avea două slugi — un băiat şi o fată, frate 
și soră. Părinţii celor doi copii muriseră demult, nelăsîndu-le 
nici un fel de avere, și, ca să nu piară de foame, se duseră 
ei să slujească la bogătaș. Din partea stăpînului avură de 
îndurat multe suferințe, dar dragostea pe care o aveau unul 
față de celălalt le-a fost de mare ajutor. Şi tocmai flăcăul 
acela trebuia să mîine zi de zi caii bogătașului la adăpat în 
valea aceea înspăimîntătoare. 

Odată, stăpînul îi porunci flăcăului să se ducă în pădure 
ca să adune vreascuri. Sora scoase pentru fratele ei un cal 
bun, cu şaua în stare bună. Văzu bogătașul asta și începu 
s-o ocărască : 

— Las” că-i ajunge un cal mai jigărit și o şa mai pono- 
sită. 

Aduse sora pentru fratele ei un arc cu săgeți şi-i zise: 

— Nu strică să iei cu tine o armă cînd te duci în pădure. 

Se mînie și mai aprig bogătașul : 

— Ce nevoie ai de arc şi săgeți, cînd te duci să aduni 
vreascuri ?! E destul și un teasc mai vechi! 

Luă tînărul un cal pricăjit, o şa veche şi un teasc cu 
ascuțișul tocit, pentru tăiatul vreascurilor, și se pregăti de 
plecare. Fratele ştia că în lipsa lui soră-sa era aceea care 
trebuia să mine caii la păscut şi să-i ducă la adăpat în 
valea în care se afla vrăjitoarea. De aceea, la despărțire, 
el o sfătui : 


— Tu, surioara mea, din același pîntec zămislită, 
Cînd vei mîna caii la apă să se adape 

Veghează nu cumva izvoarele să schimbe 

Și lespedea de piatră nu cumva s-o calce, 

Nici iarba care crește-n jur să n-o pască. 


Şi sora răspunse fratelui : 


— Iubite frate al meu, din același pintec zămislit, 
Deși părinți n-avem, tu le-ai ținut lor locul, 

În sîn vrui să-ți ascund făină pentru masă 

Și-n inimă ascuns păstra-voi sfatul tău. 


84 


După aceea plecă fratele după vreascuri, iar sora mînă 
caii la adăpat. Fata era tinerică. Duse caii la adăpat, apoi se 
luă cu joaca şi uită de vorbele frăţine-său. Tot jucîndu-se 
nu băgă de seamă cum caii se adăpară nu din izvoarele 
ştiute, aşa cum îi spusese fratele. lar după ce băură apă, 
începură a paşte iarba din jurul izvoarelor și a se tăvăli pe 
pămînt. Şi iată că urniră din loc lespedea sub care zăcea 
vrăjitoarea. De sub piatră ieșise o arătare înspăimîntătoare. 
Pe cap avea un păr roșu ţepos, ca nişte drugi de fier, din 
gura rotundă îi ieşeau niște colţi mari şi ascuţiţi, tot trupul 
îi era acoperit cu o blană deasă, iar sînii, din cale-afară de 
lungi, aruncaţi peste umăr, atîrnau bălăbănindu-se pe spinare. 

Se năpusti vrăjitoarea spre fată şi strigă cu glas înfri- 
coşător : 

— Apa asta sînt lacrimile mele, iar tu le-ai tulburat, 
iarba este părul meu, iar tu l-ai smuls, pămîntul ăsta este 
carnea mea, iar caii tăi au călcat-o în picioare, iar porţile cele 
mari ale mele tot tu le-ai desferecat! Aşa că, fetiţo, negreșit 
am să te mănînc. 

Biata fată îngheţă auzind aceste vorbe şi de frică aproape 
că-și pierdu cunoștința. Cuprinsă de deznădejde, începu a-şi 
chema fratele. 

In acest timp, fratele aduna vreascuri de cealaltă parte 
a muntelui. Auzind glasul surorii sale, încălecă iute pe miîr- 
țoaga lui, trase din teacă teascul cu ascuţișul tocit şi se re- 
pezi să-i sară în ajutor. Văziînd pe flăcău, vrăjitoarea o lăsă 
pe fată şi se năpusti spre el. Așa cum vulturul prinde din 
zbor o pasăre, așa îl înșfăcă şi ea pe flăcău, cu cal cu tot, 
şi-i duse cu sine. Multă vreme îi cără vrăjitoarea prin munţi 
şi văi pînă cînd, într-un tîrziu, ajunse la o peşteră mare. Aici 
ea omori calul și zise: 

— Iaca, sînt trei ani de cînd n-am mai mîncat carne de 
cal, iar acuma din carnea calului tău mă voi înfrupta pe să- 
turate ; iaca, sînt trei ani de cînd n-am mai băut sînge de 
cal, iar acum sîngele calului tău îl voi sorbi din belșug. Iar 
cum oi termina de mîncat carnea de cal şi oi sfîrși de băut 


85 


sîngele lui, voi gusta carne de om şi sînge de om. De mine 
n-ai cum să te ascunzi nici în înaltul cerului, nici în adîncul 
pămîntului. Hai, du-te degrabă şi adună vreascuri ! 

Zicînd aceste vorbe, vrăjitoarea intră în peșteră și începu 
să înfulece carnea de cal. Iar tînărul porni abătut în pădure, 
să adune vreascuri pentru foc. Mergea el așa şi se gîndea: 
„Nimic bun nu mă așteaptă în ghearele acestei vrăjitoare“. 
Cu inima cuprinsă de întristare, aduna el vreascuri cînd, deo- 
dată, dintr-un hățiş, iată că iese pe neașteptate un cerb. Ti- 
nărul îl văzu pe cerb şi zîmbi, dar ochii lui erau plini de la- 
crimi. i 

— De ce zimbești şi plingi în același timp? îl întrebă 
cerbul. 

— Zîmbesc pentru că te văd pe tine, cerbule, vesel şi 
fericit, şi pling pentru că pe mine mîine m-o mînca vrăji- 
toarea, îi răspunse flăcăul. 

— Nu plinge, îl mîngiie cerbul, mîine am să vin și am 
să te scap. 

Cerbul nu-l înșelă pe tînăr, și veni în ziua următoare, 
Tocmai erau gata de fugă, că odată se arătă vrăjitoarea, 
aruncă un arcan fermecat şi îl prinse pe cerb. După ce-l 
omori, vrăjitoarea zise rînjind : 


— Trei ani n-am mâncat carne de cerb, 

lar astăzi carne caldă de cerb voi mînca. 

Trei ani n-am băut singe de cerb, 

lar astăzi sînge cald voi sorbi din belșug, 
Miine pe om l-oi mînca și sîngele lui îl voi bea. 
Ciîtă vreme încă nu te-am mâncat, 

Du-te, omule, după apă și adu-mi să beau.: 


Zicînd aceste vorbe, ea intră în peşteră, mîncă acolo car- 
nea cerbului și bău sîngele lui. 

Bietul flăcău se duse la un izvor după apă. Pe drum se 
întîlni cu o vacă bălţată. Se uită flăcăul la ea şi zîmbi printre 
lacrimi. 

— De ce plingi și rizi în acelaşi timp? îl întrebă vaca. 

— Riîd pentru că te văd pe tine mulțumită și fericită 
şi pling pentru că mîine pe mine trebuie să mă mănînce 
o zgripţuroaică de vrăjitoare, îi răspunse tînărul. 

— Nu plinge, începu să-l miîngiie vaca, miine voi veni 
şi te voi scăpa. Te vei sui călare pe spinarea mea şi vom 
fugi de aici. 

— Nu-i nevoie, îi răspunse tînărul, şi ieri a vrut un cerb 
să mă scape, iar astăzi cînd a venit, zgripțuroaica a aruncat 
arcanul fermecat, l-a prins şi l-a omorit pe bietul cerb. 

— Nu te teme, îi zise vaca cea bălţată, ştiu eu cum poţi 
scăpa. Ascultă-mă cu luare-aminte. Miine dimineaţă, în timp 
ce zgripțuroaica va dormi, tu să-i iei și să-i tai arcanul. Apoi 
să-i cauţi în păr un ac. Acesta nu e un ac obișnuit, ci unul 
fermecat, în el stă toată puterea drăcoaicei. Să scoţi acul și 
să-l iei cu tine. După aceea suie-te în spinarea mea, și ple- 
căm. Dacă vei face totul întocmai cum ţi-am spus, zgripțu- 
roaica nu ne poate veni de hac. 

A doua zi de dimineaţă, tînărul făcu întocmai așa cum i 
se spusese. Cînd ieşi din peșteră, vaca bălțată îl aștepta. EI 
se sui călare pe ea și vaca o rupse la fugă. 

Oricât s-ar fi grăbit fugarii, curînd auziră pe cineva go- 
nind în urma lor. Întoarse flăcăul capul şi văzu că zgrip- 
ţuroaica cea rea era cît pe-aci să-i ajungă. 

— Nu mai zăbovi, rupe cît mai curînd acul fermecat! 
strigă vaca bălţată. 

Tînărul scoase repede acul fermecat şi îl rupse în două. 

Îndată ce acul fermecat se rupse, zgripțuroaica se făcu 
nevăzută. i 

Vaca bălțată alergă fără să se oprească, pînă se termi- 
nară moșiile vrăjitoarei. În sfîrşit fugarii ajunseră într-o vale 
frumoasă, acoperită de iarbă deasă. Acolo flăcăul coberî de 
pe vaca bălţată și-i mulţumi că l-a scăpat. 

— Încă n-am isprăvit totul, îi răspunse vaca. Ia cuțitul 
şi omoară-mă cît mai degrabă. Pielea întinde-o pe pămînt, 
iar la mijloc pune inima mea. Apoi taie-mi picioarele şi în- 

fige-le în cele patru colțuri ale pielii. Scoate-mi măruntaiele 
și așază-le pe de margini. Părul meu alb împrăştie-l în par- 
tea însorită, pe cel închis — în partea umbrită, iar între ele 
împrăștie părul bălţat. Tu culcă-te, iar rinichii mei așază-i 
la picicarele tale. După aceea ţi se va împlini tot ce-ţi vei 
pune în gînd. 

— Tu mi-ai făcut un bine nemăsurat de mare, mi-ai scă- 
pat viaţa şi după toate acestea aș putea eu oare să te omor? 
zise flăcăul. 

— Ascultă-mă, și fă mai degrabă așa cum ţi-am spus, 
îi strigă vaca bălţată, că mai apoi ai să te căiești, dar va fi 
prea tîrziu. Drăcoaica cea rea îşi va aduna puterile, va veni 
încoace, pe tine te va mînca, şi mă va omori și pe mine. 

Flăcăul nu se mai împotrivi, scoase cuțitul, înjunghie 
vaca bălţată şi făcu totul întocmai așa cum poruncise ea. 
Apoi se culcă, iar cînd se trezi și privi în jurul său nu-i 
venea să-şi creadă ochilor. Pielea de vacă se pretăcuse într-o 
iurtă mare, firele de păr alb se prefăcuseră în oi, cele de păr 
negru în vaci, iar cele bălțate, în cai. Rinichii se prefăcură 
în doi cîini de pază, iar în mijlocul iurtei, acolo unde mai 
înainte se aflase inima, stătea o mîndreţe de fată. Și doar 
pe vîrful nasului avea o crestătură, care aproape că nici nu 
se vedea. Asta pentru că atunci cînd flăcăul tăiase vaca, se 
grăbise și atinsese puţintel inima cu cuțitul. 

Cînd povestea ajunse în acest loc, Tencijup, fără să vrea, 
zise : 

— Dacă fata n-ar fi avut o crestătură pe nas, ce-ar fi 
crezut oare flăcăul ? 

Auzind spusele lui, Mortul Fermecat se strecură afară 
din sac şi își luă tălpășița. 

14. Prezicătorul-cu-căpăţină-de-por 


Şi din nou se întoarse Tencijup la cimitirul Crîngul-cel- 
plin-de-răcoare după Mortul Fermecat, îl vîri pe acesta în 
sac și porni înapoi, gîndindu-se că de data asta nu va mai 
scoate nici un cuvinţel. Iar pe drum, Mortul Fermecat începu 
o nouă poveste. 

Odată, tare de mult, trăia un bărbat cu nevasta lui. Băr- 
batul era un om foarte leneș. Nu voia și nu ştia să facă ni- 
mic. Întreaga gospodărie se afla pe umerii nevestei, în timp 
ce bărbatul trăia din munca ei și nu ştia decît să înfulece 
ca un cîine şi să doarmă ca un porc. Nevasta muncea fără 
pic de odihnă și îşi hrănea bărbatul. De-l ruga să o ajute cu 
ceva, el îi răspundea: „Asta-i treabă muierească* — și se 
culca din nou. Cîndva învățase meșteșugul prezicerii și des- 
cîntecelor, dar oamenii de prin partea locului știau cît îi 
poate pielea și, de aceea, nu-l chemau niciodată să săvir- 
şească vreun rit sau să rostească vreun descîntec. Şi așa, zi 
de zi, nu ştia nimic altceva decît să mănînce, să doarmă şi 
să-și facă nevoile. De așa trai într-atit se îngrășase, încît 
începuse să semene cu un stareţ de mînăstire care nu are 
altă treabă decît să mănînce și să citească rugăciuni. 

Vede nevasta că bărbatului ei nu-i stă gîndul la nimic 
altceva decit la mîncare, își pierde răbdarea şi înciudată își 
zice : „Trebuie să fac ceva! Dacă va merge tot așa și de acum 
înainte, curînd n-o să mai avem nici ce mînca, nici ce îm- 
brăca.* 


Odată, dis-de-dimineaţă, luă nevasta un burdușel cu unt 
şi îl ascunse nu departe de casă, într-o căpiță de fin, iar de 
jur împrejur împrăștie cîteva bucăţi de grăsime rîncedă. După 
asta se apropie de bărbatul ei care sforăia, grohăind ca un 
porc, îl trezi şi îi zise: 

— O, bărbate, nu ştii oare zicala: „Bărbatul merge trei 
pași şi face trei treburi, și oriunde se duce îl așteaptă no- 
rocul“ ? Scoală-te și suie-te pe acoperișul casei, poate că și 
tu îți vei găsi norocul. ȘȘtii, vorba ceea: „Bărbatul care 
doarme mult îi scapă cel mai aprig dușman, iar femeii care 
doarme mult îi scapă cea mai de seamă treabă“. 

Asupra bărbatului avură răsunet și lauda și batjocura 
ascunsă în vorbele nevestei. Se ridică, se sui pe acoperiș, 
îşi aruncă ochii roată. Și iată, băgă de seamă că nu departe, 
lingă căpiţa de fîn, fac zarvă și tot dau tîrcoale nişte coţo- 
fene. Bărbatul se duse să vadă despre ce este vorba şi găsi 
în fîn un burduşel mic plin cu unt. „Ştii că a avut drep- 
tate nevastă-mea, se gîndi el, dacă aș fi dormit n-aş fi găsit 
untul ăsta.“ Aduse bărbatul untul acasă și zise nevestei: 

— Ia te uită ce-am găsit! 

Nevasta se prefăcu mirată și începu a-și lăuda bărbatul : 

— Bravo ţie, bărbate ! 

Bărbatul se bucură, plin de mîndrie, și zise: 

— Asta-i un fleac, nici nu merită să vorbim despre asta. 
O să vezi că sînt în stare nu numai să stau degeaba, ci o să 
mă apuc de muncă de o să te minunezi. Miine o să iau cu mine 
cîinele, își dădu leneşul drumul la gură, şi-o să mă duc să 
vînez vînat mare. Să-mi pregătești de dimineaţă calul, arcul 
şi săgețile şi ceva de mîncare — puţină carne uscată şi 
tzamba. Şi așteaptă-mă să mă întorc cu prada. 


90 


În sufletul ei nevasta era tare mulțumită. Ea se gîndea: 
„Se va duce la vînătoare și va vina poate cine ştie ce animal 
jigărit, dar nici așa nu e rău“, și începu a-și pregăti bărbatul 
de vinătoare. Leneşul în schimb toată noaptea nu putu aţipi. 
Visa cum va ucide vînatul și cum își va arăta în felul acesta 
vitejia, cît de încîntaţi vor fi vecinii de isprava lui și cum va 
începe să-l prețuiască nevasta. 

A doua zi, se sculă leneșul cu noaptea în cap, luă arcul, 
săgețile, merindea pentru drum, se sui călare pe cal, își strigă 
cîinele și plecă la vînătoare. Umblă pînă către amiază în 
căutarea vînatului, dar nu ucise nici măcar un iepure. Pier- 
zînd orice nădejde, leneșul se gîndi: „Se vede că astăzi nu-i 
o zi norocoasă pentru vînătoare, nu-i de mirare că n-am vi- 
nat nimic“. Tot gîndindu-se astfel, leneșul vru să întoarcă 
calul înapoi, dar tocmai atunci zări o vulpe care fugea pe 
cîmp. Îşi fluieră repede cîinele şi-l asmuţi asupra vulpii. 
Văzînd cîinele, vulpea o luă din loc ca o săgeată, încercînd 
să scape cu viață, iar cîinele, adulmecînd-o, o rupse la fugă 
după ea, de ziceai că zboară, nu alta. În acest timp, leneșul, 
plesnind fără milă calul cu biciușca, alerga în urma lor. 

Vede vulpea că cei care o hăituiau sînt tot mai aproape, 
se sperie de moarte şi intră într-o vizuină care nu avea de- 
cît o singură ieșire. Leneșul își scoase numaideciît căciula din 
cap, astupă cu ea intrarea în vizuină, legă arcul și săgețile de 
șa, frîul îl legă de cîine, iar el începu să sape ascunzătoarea 
vulpii. Înspăimîntată, vulpea se repezi afară din vizuină, ni- 
meri cu capul în căciula leneșului și așa, cu căciula pe cap, 
o rupse la fugă cît o ţineau picioarele. Cîinele văzu că vul- 
pea fuge și se porni să alerge după ea. Friul era legat de 

"câine și calul începu și el să alerge în urma acestuia. Mult 
adevăr este în proverbul : „Te apleci să ridici de jos o piatră 
şi scapi turta din sîn“, se gîndi leneșul și o luă la fugă aler- 
gînd din toate puterile după cal. Așa și fugeau. Înainte fu- 
gea mîncînd pămîntul vulpea, după ea alerga cîinele, după 
cîine gonea calul, iar cel din urmă fugea leneșul. Alergă el 
multă vreme, pînă la urmă obosi, începu să gifiie și se așeză 

să se odihnească. lar vulpea, cîinele şi calul fugiră tot mai 
departe, pînă se pierdură cu totul din vedere. 

Se odihni leneșul, apoi se ridică şi porni cu pas şovăitor 
mai departe, întrebîndu-i pe toți cei pe care îi întîlnea în 
cale : „Nu văzurăţi o vulpe cu căciula pe cap? Nu văzurăţi 
un cîine care tîra după el un cal? Nu văzurăţi un cal avînd 
legat de șa un arc cu săgeți ?* „Asemenea vorbe fără noimă 
doar un nebun poate să îndruge“, rideau, în loc de răspuns, 
trecătorii. Așa se făcu că nu se află nici un om care să-i răs- 
pundă. 

Merse leneşșul ce merse şi ajunse la un sat. Acolo, dina- 
intea unei case mari, era adunată mulţime de norod — mireni 
și călugări. „la să mă duc eu și să întreb cu toată cuviinţa 
despre tărășenia mea, poate oi primi vreun răspuns“, se 
gîndi leneșul și, apropiindu-se, zise: 

— O, voi, oameni fericiţi ce vă aflați la mare și vesel 
ospăț ! Nu văzurăţi oare o vulpe cu căciula pe cap? Nu vă- 
zurăți un cîine trăgînd după el un cal? Nu văzurăţi un cal 
avînd legat de şa un arc cu săgeți? 

Dar călugării şi mirenii aceia se adunaseră nu pentru a 
petrece. Ei se adunaseră aici pentru slujba de îngropăciune, 
căci murise stăpînul acelei case. Auzind vorbele leneșului, 
îl scuipară în obraz, îi traseră o bătaie soră cu moartea, zi- 
cînd plini de mînie : 

— Auzi neghiobie, aici s-a întîmplat o nenorocire, în 
această casă a intrat moartea, cum poţi spune: „O, voi oa- 
meni fericiţi ce vă aflaţi la mare și vesel ospăț!“ Ori în- 
drugi verzi şi uscate pentru a-i batjocori pe cei adunaţi aici ? 

Leneșul, snopit în bătaie, porni ca vai de el mai departe 


și ajunse în alt sat. Aici, de asemenea, în fața unei case se 


îngrămădea mulțime de norod şi tot veneau fără încetare 
alți și alţi oameni. „Mai adineauri mă snopiră fără milă pen- 
tru niște vorbe nelalocul lor, de data asta însă nu trebuie 
să mai greşesc,“ se gîndi leneșul și, apropiindu-se de mul- 
țime, zise : 

— O, voi, oameni nefericiţi, care săpaţi groapa tristeţii ! 

X 


Nu văzurăţi oare o vulpe cu căciula mea pe cap? Nu văzu- 
răţi un cîine trăgînd după el calul meu? Nu văzurăţi un cal 
avînd legat de șa arcul și săgețile mele? 

lar acolo se adunaseră oamenii ca să întimpine o tînără 
mireasă. Împingîndu-se unii pe alţii, încercau s-o vadă mai 
bine pe tînăra logodnică. Auzind vorbele leneșului, toţi fură 
cuprinși de minie. 

— Om spurcat ce piezei-rele te asemeni! strigară ei. 
Aici s-au adunat oamenii să întimpine o tînără mireasă şi 
toţi rostesc cuvinte de prietenie şi bune urări. lar tu parcă 
ai scăpat din iad și ai venit aici să prevestești nenorocire! 

Îi sfişiară hainele de pe el şi îi dădură drumul gol-goluţ. 

Speriat și deznădăjduit, leneşul părăsi satul. Era frig și 
îngheţase de tot. Mergînd aşa pe drum, leneșul se tot ruga 
cu glas tare: „Numai de n-ar bate vintul, numai de n-ar 
bate vîntul, numai de n-ar bate vîntul“. Tot mormăind ase- 
menea cuvinte, se apropie de o arie unde ţăranii se pregăteau 
să vînture orzul. Cînd îşi întoarseră ochii — ce le fu dat 
să vadă? Un om în pielea goală mergea pe drum, înşiriînd 
fără contenire vorbe ca acestea : „Numai de n-ar bate vîntul, 
numai de n-ar bate vîntul.“ 

Și se porniră să-l ocărască în gura mare: 

— Noi avem nevoie de vînt ca să vînturăm orzul, iar 
tu, vestitor al nenorocirii, îţi bîigui pe aici descîntecele vră- 
jitoreşti şi faci să se sperie vîntul ?! 

Trebui leneșul să fugă şi din acest loc. Fugea el și se 
gîndea : „Pesemne nu se cuvenea să spun să nu bată vîntul“ 
și, deși bietul om îngheţase și tremura de frig, porni mai de- 
parte zicînd: „De s-ar stirni un vînt năprasnic! De s-ar 
stîrni un vînt năprasnic !* 

Drumul îl aduse la nişte meşteri care făceau hîrtie. În 
vremea asta se stîrni un vînt năprasnic care împrăştie foile 
puse la uscat. Meşterii, văzîndu-l pe omul în pielea goală, 
care striga : „De s-ar stîrni un vînt năprasnic !* puseră mîna 
pe ciomag și, lovindu-l fără cruţare, îl alungară de acolo. Ru- 
pînd-o la fugă cît mai departe de meșterii înfuriaţi, leneșul 

ajunse la porţile palatului unui rege. Înţepenise cu totul de 
frig, era flămînd și ostenit. Soarele asfinţise, în jur era în- 
tuneric. Leneșul găsi în apropiere o căpiță de fîn, se îngropă 
în ea şi adormi. Noaptea, pe poarta palatului ieși un pore 
și se viîri tot în căpiţa de fîn. Leneșul se sperie, mai-mai să-i 
sară inima din piept, nu alta. Văzu apoi că nu-i decît un 
porc, ci nu un duh rău, se linişti şi adormi din nou. A doua 
zi de dimineaţă leneșul dădu finul la o parte, scoase capul 
afară şi deodată aude cum de sus cade ceva lovindu-se de 
pămînt. Se uită leneșul mai cu băgare de seamă și ce să vezi ! 
era o peruzea, o piatră nestemată care căzuse de la o feres- 
truică de sus a palatului. Îndată se arătă o slujnică, care 
luă piatra nestemată și o viîri într-o balegă proaspătă de vacă. 
Apoi ea lipi balega de perete și făcu un semn. Leneșul se 
strădui şi el să ţină minte cît mai bine locul unde se afla 
balega cu piatra nestemată ascunsă înăuntru. 

Nu după multă vreme, în palat se auziră zgomote, în- 
cepură să alerge oamenii, răsunară strigăte: „S-a pierdut 
piatra prețioasă a reginei! Unde-i peruzeaua fermecată a re- 
ginei ? Căutaţi peruzeaua de care atîrnă viața reginei !* Le- 
neșul ieşi din căpiţă şi zise: 

— Eu sînt priceput în ale ghicitului şi pot găsi piatra 
fermecată. 

Se repeziră slujitorii palatului, îi aduseră un halat de 
mătase şi-l înfăţişară pe om regelui. Regele porunci ca leneșul 
să fie ospătat pe săturate, iar cînd termină de mîncat îl 
întrebă : 

— Ce-ţi trebuie pentru ghicit ? 

Leneșul își aduse aminte de porcul care-l speriase noaptea 
trecută şi răspunse : 

— Am nevoie de o căpăţină de porc, o bucată de mătase 
în cinci culori și făină pentru ca să fac din ea chipuri de 
cocă. 

Îi aduseră leneșului toate cîte îi erau de trebuință. Atunci 
el luă mătasea în cinci culori, legă cu ea capul porcului, din 
tzamba făcu multe chipuri de cocă și începu să bolborosească 

descîntece potrivite pentru ghicit. Terminiînd de ghicit, lene- 
neşul închise cîtăva vreme ochii, ca și cum ar fi fost cufun- 
dat în gîndire. Apoi sări deodată, se holbă, ieși în fugă pe 
poarta palatului şi, înfigînd capul de porc în balega de vacă 
lipită pe perete, strigă : 

— Piatra prețioasă este ascunsă aici ! 

Rupseră balega de vacă în două și, într-adevăr, înăuntru 
se afla piatra fermecată ! 

Regele rămase foarte mulţumit de prezicător. Trei zile 
întregi l-a ţinut în cinste, iar apoi l-a întrebat : 

— Spune-mi, ce să-ți dăruiesc! 

— Poruncește să mi se dea un cal, un cîine de vînătoare, 
arc și cele de trebuință unui călăreț, şi o blană de vulpe, răs- 
punse el. 

Regele porunci slugilor să-i dea prezicătorului tot ce i-a 
cerut. În afară de aceasta, el porunci să i se dea din belșug 
unt, carne, brînză uscată, și-i trimise pe slujitorii săi să-l pe- 
treacă pînă acasă. 

Nevasta leneșului tare se bucură văzîndu-și bărbatul viu 
și nevătămat, cu o blană de vulpe şi o mulţime de bucate. Și 
începu ea a-i arăta bărbatului său mare cinste. Leneșul îi zise 
însă fălindu-se : 

— De acuma datoare ești a mă numi „Prezicătorul-cu- 
căpățina-de-pore“. 

Şi astfel i se duse vestea în întreg ţinutul și toți îl știau 
de Prezicătorul-cu-căpățîna-de-porc. 

Trecu o vreme și o dată, în tezaurul regelui, pătrunseră 
hoţii și furară o mulțime de odoare de preț. Regele porunci 
slujitorilor săi să-l aducă la palat pe Prezicătorul-cu-căpățina- 
de-porc. Prezicătorul tare n-ar fi avut chef să se ducă la rege, 
căci nu ştia deloc cum să-i găsească pe hoţi. Dar nici să nu 
se ducă nu se cădea — regele ar fi putut să-l pedepsească 
foarte aspru. Şi iată că, tremurînd de frică, luă el căpăţina de 
porc, se sui pe cal și plecă la palat. Toate slugile împăratului 
ieșiră în întîmpinarea prezicătorului. El cobori de pe cal şi-i 
spuse regelui : 

— De data asta e nevoie de timp pentru a-i găsi pe hoți. 

Regele porunci să i se dea o odaie la palat și leneșul se 
închise acolo. De atita zbucium i se făcuse silă de viaţă — ziua 
i se oprea miîncarea în git, iar noaptea nu putea închide un 
ochi. Îşi aruncă o dată privirile în oglindă şi se văzu : înver- 
zise la față, iar trupul i se uscase de tot. Începu să plingă, 
căindu-se : 

— Şi galben în obraz și verde la față, numai piele și oase 
am rămas ! 

Doi hoţi care jefuiseră tezaurul împărătesc auziră că a 
sosit Prezicătorul-cu-căpățina-de-pore şi se îndeletniceşte cu 
ghicitul, pentru a da de urma celor ce furaseră. Se strecurară 
pe furiș în palat, se apropiară de uşa îndărătul căruia se afla 
ghicitorul și începură să tragă cu urechea. Și, ca un făcut, pe 
unul din hoţi îl chema „Galben-în-obraz“, iar pe celălalt 
»Verde-la-faţă“. Auziră ei cuvintele prezicătorului : „Şi galben 
în obraz și verde la față“, se gîndiră că ghicitul s-a încheiat 
cu bine și o băgară pe mînecă. Îi aduseră cît mai degrabă pre- 
zicătorului lucrurile de preț pe care le dosiseră și îl rugară să 
nu-i dea în vileag. 

A doua zi, leneşul îi înmiînă regelui toate lucrurile preţi- 
oase care fuseseră furate. Regele se bucură nespus, îl răsplăti 
cu daruri bogate şi porunci să fie petrecut pînă la el acasă. 
De atunci, faima Prezicătorului-cu-căpățina-de-pore crescu şi 
mai mult. 

Nu departe de satul în care locuia leneşul se afla palatul 
unui vestit dregător. Se întîmplă ca singurul fiu al acelui dre- 
gător să cadă greu bolnav. Multe rugăciuni îi făcură încercînd 
să-i alunge boala, dar nimic nu-i fu de ajutor. Slăbise de tot 
şi era gata-gata să moară. Atunci, unul dintre oamenii din 
preajma acelui dregător îl sfătui : 

— În ţinutul acesta trăieşte un prezicător înţelept numit 
Prezicătorul-cu-căpăţina-de-porc,  descîntecele lui sînt fără 
greş. Ce-ar fi dacă l-am chema pe el? 

Se bucură dregătorul şi porunci : 

— Să fie chemat acest prezicător ! 


Numaideciît porniră trimişii dregătorului către Prezicăto- 
rul-cu-căpăţina-de-porc şi îl poftiră la palat. 

— Tu trebuie să-l vindeci pe fiul meu, îi zise dregătorul 
prezicătorului și dădu poruncă să fie așezat în odaia bolna- 
vului. Prezicătorul habar n-avea cum să-l vindece pe flăcău, 
desigur că se sperie, dar nu trădă acest lucru și, cerînd să i se 
dea tzamba, făcu din această făină o făptură de mărimea unui 
om. După aceea puse deasupra ei căpăţina de porc, citi cîteva 
descîntece şi se așeză alături, ca şi cum ar fi vegheat liniştea 
bolnavului. Flăcăul era numai ochi — urmărind strădania 
ghicitorului, iar atunci cînd acesta sfîrși, bolnavul se cufundă 
într-un somn atît de adînc, că semăna mai degrabă cu un om 
mort decît cu unul adormit. Ghicitorul se uită la el, se sperie 
strașnic şi strigă : „Stăpiîne! Stăpine !* De trei ori strigă el, 
dar nu primi nici un răspuns. Crezînd că fiul dregătorului a 
murit, ghicitorul, speriat din cale-afară, înhăță căpăţina de 
porc și o rupse la fugă. Tot căutînd pe unde să iasă din palat, 
intră pe o uşă şi nimeri în cămară. Auzind zgomot în cămară, 
vechilul dregătorului începu să strige : „Hoţii ! Tilharii ! Pune 
mîna pe el! Ţine-l !“* În sfîrșit, ghicitorul speriat ieși în curte 
şi nimeri în staul. În staul se trezi un hainîk! roșu şi 
începu a mugi. Ghicitorul îl pocni de vreo cîteva ori cu căpă- 
țîna de porc și se trase într-un colț. Cînd totul se liniști, se 
apropie încetişor de uşa staulului și privi în jur. Văzu că într-o 
odaie era lumină. Păşind în virful degetelor, prezicătorul se 
apropie de ușă și începu a trage cu urechea. Auzi cîţiva oa- 
meni care stăteau de vorbă. Unul zicea : 

— Fiul dregătorului s-a temut întotdeauna de duhurile 
rele. De frică nu putea nici măcar să doarmă și din pricina asta 
s-a îmbolnăvit. Astăzi, de cînd a venit prezicătorul, este prima 
dată cînd doarme liniștit. 

Auzind aceste cuvinte, prezicătorului îi veni inima la loc, 
se întoarse în odaia în care dormea fiul dregătorului și se așeză 
din nou la căpătiiul lui, de parcă ar fi stat de strajă. 


1 Hainîk — specie provenită din încrucișarea iacului cu vaca. 

Somnul îl întări pe tînăr şi în ziua următoare arăta aproa- 
pe sănătos. Atunci prezicătorul zise : 

— În staulul vostru se află un hainîk roșu. Acesta este 
duhul cel rău care l-a băgat în boală pe fiul dregătorului. 
Trebuie ucis cît mai degrabă. 

Hainikul cel roșu fu înjunghiat, iar de atunci fiul dregă- 
torului încetă să se mai teamă de duhurile rele, începu să 
doarmă liniștit și în scurtă vreme se vindecă de-a binelea. Plin 
de bucurie, tatăl îl răsplăti cu dărnicie pe Prezicătorul-cu-că- 
păţina-de-porc şi îl lăsă să se ducă în cinste acasă. De atunci 
faima leneșului-ghicitor crescu și mai mult. 

Odată, unul din vecinii leneșului se duse la vînătoare. 
Trecură citeva zile, dar el tot nu se întorcea. Oamenii începură 
să vorbească, zicînd că l-ar fi mîncat fiarele sălbatice. Spe- 
riată, vecina îl rugă pe leneș să-i ghicească. Acesta așeză lîngă 
el căpăţina de porc, închise ochii, prefăcîndu-se că e cufundat 
în gîndire. După aceea deschise ochii şi zise : 

— Pe bărbatul tău l-au mîncat fiarele sălbatice în desișul 
pădurii în partea de miazănoapte a văii.Trebuie făcută slujbă 
pentru pacea sufletului său. 

Îndurerată, nevasta își adună podoabele, le dădu plîngînd 
leneșului și-l chemă la dînsa să facă slujba de îngropăciune. 

Și iată, chiar în clipa cînd Prezicătorul-cu-căpăţina-de-pore 
făcea în casa ei slujba, în prag se ivi bărbatul femeii, încovoiat 
sub greutatea cărnii, a blănurilor și a coarnelor animalelor 
vînate ! 

Cînd povestea ajunse în acest loc, Tencijup zise : 

— Nu-i adevărat ce se spune că preotul, ghicitorul şi vră- 
jitorul sînt trei dintre cei mai mari mincinoşi din lume ? 

Abia rosti aceste vorbe, că Mortul Fermecat se strecură 
afară din sac și își luă din nou tălpășița spre cimitirul Crîn- 
gul-cel-plin-de-răcoare. 


15. Fata pe nume Sercijen 


Tencijup trebui să se întoarcă din nou la cimitirul Crîngul- 
cel-plin-de-răcoare. Acolo, ridică toporul Luna-cea-albă și se 
pregătea să doboare cu el copacul pe care şedea Mortul Fer- 
mecat. Se sperie Mortul Fermecat şi coborî repede pe pămînt. 
Tencijup îl vîri în sac, legă sacul cu funia și porni înapoi pe 
drumul ştiut. 

— N-ar fi bine să mai spun vreo poveste, ca să mai alun- 
găm plictiseala ? zise Mortul Fermecat. Eu am să încep, iar tu 
ascultă. 

Cică odată, în vremurile de demult, într-un sat, trăiau un 
moș şi o babă. Şi aveau ei o fată şi un băiat. Pe fată o chema 
Sercijen, adică Făclie de aur, iar pe băiat Tenciujup, adică 
Înfăptuitorul. Bătrînii părinți o iubeau pe fată ca pe ochii din 
cap. Era ea și deşteaptă şi ascultătoare, orice treabă sporea în 
mîinile ei. Nu departe de casa lor se afla templul lui boddhi- 
satva Avalokiteşvara 1. Bătrînii se duceau deseori la templu 
şi înălțau rugăciuni lui boddhisatva ca să-i trimită fetei un 
bărbat bun. 


1 Potrivit unei credinţe, sfîntul protector al Tibetului. 

Odată, seara tirziu, după ce băiatul şi fata se culcară, bă- 
trînii aduseră vorba despre căsătorie, sfătuindu-se între ei cu 
cine să-şi mărite fata. 

— Scumpă copila noastră, zice bătrîna, a crescut şi ajuns 
la vîrsta cînd e timpul să ne gîndim la măritiș. 

lar moşul îi răspunde : 

— Preamilostivul Avalokiteşvara a dat ascultare rugilor 
noastre şi ne-a dăruit o fată. Acum, cînd ea a crescut, să ne 
închinăm lui şi să-l rugăm să ne arate cu cine s-o mărităm. 

Hotăriră bătrînii să facă așa cum s-au gîndit. În vremea 
asta, pe lîngă casa lor trecea un hoţ. Ascunzîndu-se într-un loc 
mai ferit, el trăsese cu urechea la vorbele bătrînilor și își făcu 
socoteala că acesta era tocmai prilejul cel mai potrivit pentru 
a se pricopsi. În aceeaşi noapte, se furișă în templul lui Avalo- 
kiteșvara şi se ascunse în spatele statuii acestui boddisathva. 

În dimineaţa următoare moșul și baba veniră la templu. 
Aşezară ofrandele în fața statuii, îşi împreunară mîinile a ru- 
găciune, făcură cîteva plecăciuni şi rostiră următoarele rugi : 

— O, sfinte Avalokiteșvara ! Prin mila ta am dobîndit 
fericirea şi bogăţia noastră : un fiu şi o fiică. Acum fiica noas- 
tră a crescut. Binevoieşte şi ne arată — trebuie ea să rămînă 
printre mireni și să se mărite, ori să-și închine viața celor 
sfinte ? Dacă nu ne poţi da acuma un semn, te rugăm să ni te 
arăţi în vis. 

Atunci hoţul, care şedea în spatele statuii, zise : 

— Mai bine este ca fata voastră să rămînă printre mireni 
şi să se mărite. Daţi-o de soţie acelui om care mîine dimineață 
va trece cel dintîi prin faţa casei voastre. Atunci voi și fiica 
voastră veţi dobiîndi fericirea. 

Moșul şi baba tare mult se mirară şi se bucurară. 

— O, preasfinte, cît de mare este mila ta, tu însuţi ai bi- 
nevoit să ne faci cunoscută voia ta! ziseră ei și, după ce se 
închinară de multe ori în faţa chipului sfînt, se întoarseră 
acasă. 


A doua zi, unchiașul și baba lui se sculară o dată cu ivirea 


zorilor. O spălară pe fată, îi împletiră cozile, o gătiră frumos 

cu veşminte noi şi îi puseră podoabe din peruzea. Gătind-o 
astfel pe fată, ei ieşiră în uşa casei, încercînd să ghicească ce 
fel de om va trimite sfîntul să-i fie fetei de bărbat. Între timp, 
hoţul umplu o ladă cu cioate de lemn, luă înfățișarea unui ne- 
gustor ambulant și se îndreptă spre casa bătrînilor. Abia se 
apropie de poartă, că moşul și baba îl opriră, îl poftiră să in- 
tre și începură să-l ospăteze cu cele mai alese bucate și bău- 
turi. După ce hoțul mîncă, ei o chemară pe fata împodobită cu 
tot felul de găteli, îi dădură zestrea şi îi spuseră falsului ne- 
gustor că i-o dau pe fiica lor de soţie. Tare n-ar fi vrut fata 
să plece de la părinți ! 

— Fratele meu este încă un copil, iar voi sînteţi deja 
bătrîni, cum aş putea să vă părăsesc şi să plec cu un necunos- 
cut ? 

Dar oricît încercă ea să-i înduplece, tot nu izbuti. Părinţii 
o țineau una şi bună — că acest om e trimis de însuși Avalo- 
kiteșvara cel sfînt și ea trebuie să plece cu el. Plină de tristeţe, 
fata îşi luă rămas bun de la părinţi și de la fratele ei și, după 
ce-și mai aruncă odată privirile înapoi, plecă împreună cu 
pungașul acela viclean. 

Merseră ei cale lungă și, în sfîrşit, ajunseră într-un loc 
pustiu, dincolo de care se afla satul în care locuia hoţul. „De 
fată desigur că n-am nevoie, tot chibzuia el pe drum, doar am 
nevastă și cîţiva copii. Am să-i fac de petrecanie undeva, în- 
tr-un loc mai ferit, iar îmbrăcămintea, podoabele și zestrea 
am să le iau eu. Totul trebuie făcut însă cu cap, pentru ca 
oamenii din sat să nu bănuiască nimic.“ Trecînd pe lîngă o 
peşteră, hoţul îi zise lui Sercijen : 

— Pînă acasă la mine nu mai e mult, dar oamenii din sat 
nu ştiu că îmi aduc mireasă și nu vor ieşi să te întîmpine, aşa 
cum cere obiceiul. Tu așteaptă-mă aici, iar eu mă voi duce 
înainte şi le voi spune să se adune cu toţii ca să întîmpine 
mireasa, apoi am să mă întorc după tine. 

Zicînd aceste cuvinte, el o băgă pe fată în peşteră, astupă 
intrarea cu pietre şi plecă. Speriată și tristă, Sercijen rămase 

singură în peşteră, şi şedea acolo, neîndrăznind chiar să se 
miște. 

Se întimplă însă ca un tînăr — fiul împăratului vecin — 
ieşise la vinătoare. Însoțit de doi slujitori, avind cu sine un 
tigru îmblinzit, străbătea el aceste meleaguri. Tot umblind 
după vinat, tînărul se apropie de peştera în care era închisă 
fata. Văzu el peștera și trimise îndată slugile să iscodească 
dacă nu cumva se afla înăuntru vreo fiară. Slugile se apro- 
piară de peșteră, îndepărtară pietrele de la intrare şi priviră 
înăuntru. Şi cum se uitau, iată că văd ele acolo o fată frumoasă, 
îmbrăcată într-o rochie minunată, împodobită cu peruzele şi 
mărgean. Mare le fu mirarea şi începură a o întreba pe fată 
cum ajunsese aici. Sercijen le povesti de-a fir-a-păr întreaga 
întîmplare. Feciorul de împărat o ascultă pînă la capăt şi zise : 

— Eu cred că logodnicul tău este un om rău la suflet. 
De vei rămîne aici să-l aştepţi, ți s-ar putea întimpla o neno- 
rocire. Vino mai bine cu mine. 

Fetei îi plăcu tînărul chipeș și se învoi. Înainte de a ieși 
din peșteră, ea spuse : | 

— Dacă eu voi pleca, cine va rămîne în peşteră în locul 
meu ? 

— Asta e treabă uşoară, răspunse feciorul de împărat şi, 
zicînd aceste vorbe, îl băgă în peșteră pe tigrul său, iar slugi- 
lor le porunci să astupe intrarea cu bolovani, așa cum era mai 
înainte. După aceea, fiul împăratului luă fata şi plecară împre- 
ună la el la palat. 

În acest timp, hoţul veni în satul lui şi le zise oamenilor : 

— Cite n-am făcut pînă acum şi tot n-am izbutit să mă 
îmbogățesc. De data asta însă am aflat nişte farmece care îmi 
vor aduce bogăţie. 

Astfel le îndrugă el la minciuni cîte-n lună și în soare şi 
se prefăcu că se pregătește să facă fermece. 

Noaptea, hoțul porni spre peştera în care o lăsase pe fată. 
Apropiindu-se de intrare, dădu la o parte cîțiva bolovani şi 
intră înăuntru. Temîndu-se că fata o să fugă, astupă din nou 
intrarea în spatele său. 

— Ei, fată, n-ai obosit de atita așteptare ? Vino încoace! 
o chemă el încetişor. 

Numaidecit însă tigrul îi sări în spinare. Astfel hoţul, 
care voia s-o omoare şi s-o jefuiască pe fată, deveni chiar el, 
pe neaşteptate, jertfa tigrului. 

Cînd Mortul Fermecat ajunse cu povestea în acest loc, 
Tencijup zise fără să vrea : 

— Hoţul acela a căpătat ceea ce a meritat ! 

Abia rosti aceste vorbe, că Mortul Fermecat ieşi din sac 
şi își luă tălpășița. 


16. Tăuraşul—bălțat 


Văzu Tencijup că Mertul Fermecat i-a scăpat şi de data 
aceasta, se întristă nespus şi plecă după el la cimitirul Crîn- 
gul-cel-plin-de-răcoare. Acolo îl prinse din nou pe Mortul Fer- 
mecat, aruncă sacul în spinare și porni înapoi. Şi, așa cum 
făcuse pînă acum, Mortul Fermecat începu a-i spune o nouă 
poveste. 

Demult, tare demult, în partea de sus a unei văi trăia un 
om singuratic ; în afară de o vacă, nu avea nici o altă avere. 
De la vacă primea lapte și făcea unt, se mai ducea la vină- 
toare după cîte un vînat mai de soi, în felul acesta își agonisea 
traiul. Odată, băgă el de seamă că vaca lui era gonită şi că nu 
mai avea mult pînă să fete. Tare se miră holteiul şi se gîndi: 
„Ce fel de vițel va aduce pe lume vaca mea, dacă în tot ţi- 
nutul nu se află nici măcar un taur ?* 

Cînd îi veni vremea să fete, vaca aduse pe lume o fiinţă 
cu trupul de om, capul de taur şi cu o coadă lungă. Pe holtei 
îl încolţi îndoiala. Luă el un arc de fier, o săgeată de fier şi 
se pregătea să-l omoare pe noul născut, cînd deodată acesta 
începu a vorbi cu grai omenesc: 

— Nu mă omori, cruță-mi viaţa şi lasă-mă să trăiesc pe 
lîngă casa ta. Îţi sînt sortit drept fiu și pentru îngrijire îţi voi. 
plăti. 

Omul acela nu avea copii și nu avu inimă să omoare 
această ființă ciudată, născută din pîntecul unei vaci ; îi dădu 
numele de Tăuraşul-bălțat, deoarece botul îi era acoperit cu 
păr de culoare bălțată, începu a-l hrăni cu carne și unt şi-i 
dădea să bea lapte. Tăurașul-bălțat creştea văzînd cu ochii și 
în curînd se făcu nespus de puternic. 

Odată, vrînd să-i mulțumească tatălui său care-l înfiase 
pentru grijă, luă el un arc cu săgeți şi plecă de acasă într-un 
codru des şi întunecos să vineze. Pe drum întîlni un om ne- 
gru, care şedea la rădăcina unui copac. 

— Cine mai eşti şi tu? îl întrebă Tăurașul-bălțat. 

— Eu sînt Voinicul-născut-de-pădure, răspunse omul cel 
negru, dar tu, Tăurașule-bălţat, încotro ai pornit? Haide să 
fim prieteni ! 

Porniră împreună şi într-o luncă verde întilniră un om 
verde. 

— Cine mai eşti şi tu ? îl întrebară ei. 

— Eu sînt Voinicul-născut-din-iarba-luncii. Haideţi să ne 
împrietenim ! răspunse acesta. 

Se împrieteniră și plecară tustrei împreună mai departe. 
Pe drum văzură un om cenușiu, care ședea la poalele unei 
stînci înalte. 

— Cine mai ești şi tu ? îl întrebară ei. 

— Eu sînt Voinicul-născut-din-stîncă, răspunse acesta. 
Haideţi să fim prieteni ! 

* Plecară ei mai departe şi ajunseră într-un loc stîncos şi 
pustiu. Printre stînci se afla o casă înaltă. Cînd se mai apro- 
piară, prietenii văzură că odăile erau pline vîrf cu tot felul 
de unelte gospodăreşti și bucate, jos în grajd ! rumegau vitele, 
dar stăpînul casei nu se zărea nicăieri. Cei patru prieteni ho- 
tărîră să rămînă aici. După ce se sfătuiră între ei, orînduiră 
lucrurile astfel : în fiecare zi, trei dintre ei să se ducă la vînă- 


1 Casele în tibet au, de obicei, două carturi; încăperile de sus 
sînt locuite, iar jos se află grajdul. 

toare, iar unul să rămînă să păzească casa și să pregătească 
prânzul. 

Primul rămase acasă Voinicul-născut-de-pădure. Și cum 
şedea el așa, pregătind laptele acru și fierbînd carnea, deodată 
aude cum se deschide uşa și cineva îi zice: 

— Cu ce-ţi petreci tu aicea timpul, voinicule ? 

Se întoarse Voinicul-născut-de-pădure să privească la cel 
ce intrase și văzu în pragul ușii o babă înaltă de o şchioapă şi 
purtînd în spinare un samar de măgar. 

— Fiule, tu fierbi carne, spuse ea, dă-mi și mie o bucă- 
țică de carne şi un pic de lapte. 

El îi dădu bătrînei o felioară de carne și puțin lapte. 
Mîncă ea carnea, bău picul de lapte și plecă mai departe, pur- 
tîndu-și povara în spinare. Abia pieri baba, că dintr-o dată 
se făcură nevăzute şi laptele acru şi carnea. Se sperie Voini- 
cul-născut-de-pădure și, pentru a se dezvinovăţi în faţa tova- 
răşilor săi, căută o copită de cal, făcu o mulţime de urme în 
jurul casei, îşi struni arcul şi trase toate săgețile pe pajiște, 
apoi începu să-şi aştepte prietenii. Nu după multă vreme, 
aceştia sosiră încărcaţi de blănurile şi carnea vînatului dobo- 
rît. Cînd văzură că tovarășul lor care trebuia să păzească gos- 
podăria n-a pregătit nimic de mîncare, ca să aibă cînd s-or în- 
toarce ei acasă, se supărară şi-l întrebară : 

— Ce s-a întîmplat cu carnea și laptele acru ? 

Atunci Voinicul-născut-de-pădure le spuse : 

— Au năvălit o sută de tîlhari călare. Ne-au înconjurat 
casa, au luat tot laptele acru și carnea, pe mine m-au frînt 
în bătaie, că nici nu m-am putut mişca. Dacă nu credeţi, uita- 
ți-vă singuri la urmele de afară. 

Prietenii ieşiră, văzură urmele de cai, văzură săgețile trase 
din arc, împrăștiate pe, pajiște, și îl crezură. 

A doua zi îi veni rîndul să stea de pază Voinicului- năs- 
cut-din- iarba-luncii. Lui i se întîmplă acelaşi lucru ca şi to- 
varășului său în ajun. Atunci Voinicul-născut-din-iarba-luncii 

dibui pe undeva o copită de iac, cu ea făcu urme în jurul casei, 
iar prietenilor săi le spuse că au venit niște tîlhari călare pe 
iaci și i-au luat carnea și laptele acru. 

În cea de a treia zi, veni rîndul să stea de veghe Voini- 
cului-născut-de-stîncă. Atunci cînd i se întîmplă același lucru 
ca şi prietenilor săi, el făcu urme cu o copită de catir, iar pe 
prietenii lui îi minţi că bucatele au fost prădate de niște tilhari 
călare pe catiri. 

În ziua următoare plecară la vînătoare toţi cei trei paznici 
de mai înainte, iar acasă rămase Tăurașul-bălțat. Şedea el 
sumeţîndu-și coarnele şi fierbea carnea, iar cu coada bătea 
untul. Ca şi pînă acum, se ivi o babă și zise: 

— Ia te uită pe cine văd de data asta aici! Nu te zgîrci, 
dă-i și babei un pic de lapte acru şi puţină carne. 

Tăurașul-bălţat se gîndi : „Cu prietenii mei s-a întîmplat 
se vede treaba, același lucru. Să-i dau o lingură de mîncare 
nu mi-ar părea rău, dar cine ştie ce-o să iasă din asta ?*% 

leși afară, luă o găleată, cu un cui făcu el cît mai multe 
găuri în fundul găleţii, o dădu babei şi-i zise: 

— „Pentru a afla gustul mîncării, trebuie să afli gustul 
muncii“, zice o veche zicătoare ; ca să hrăneşti trupul, trebuie 
să mişti din mîini. Adu mai întîi o găleată plină de apă, apoi 
ți-oi da și carne şi lapte. 

Babei nu-i mai rămase nimic altceva de făcut decit să 
primească. Ea îşi lepădă legătura, luă găleata şi se duse după 
apă. După ce plecă, Tăurașul-bălţat desfăcu legăturica babei, 
iar acolo află o fringhie împletită din vine, nişte cleşti de fier 
şi un ciocan de fier. Luă el toate aceste lucruri, iar în sacul 
bătrînei vîri o frînghie împletită din lînă de oaie, niște clești 
și un ciocan de lemn. 

Curînd iată că se întoarce baba şi zice: 

— Mă dusei eu după apă, dar găleata ta nu ţine apa. 
Acum, hai, de-mi dă puţin lapte și o bucăţică de carne. 

— Păi, n-ai adus nici o picătură de apă şi n-ai să capeți 
nici lapte, nici carne, îi spuse Tăurașul-bălţat. Baba se înfurie. 

Deodată se înălță pînă în tavan, din gură îi ieşiră niște colți 
şi începu să strige cu glas de tunet: 

— Eu sînt stăpîna acestei case, a întregii bogății și averi, 
şi tu nu vrei să-mi dai nici măcar o fărîmă de mîncare? Hai 
mai bine atunci să facem un joc, să ne întrecem în puteri! 

Zicînd aceste cuvinte, luă baba frînghia împletită din lînă 
de oaie şi îl legă pe Tăuraşul-bălţat, cu cleştele îi strînse 
pieptul și-l lovi cu ciocanul. Dar cleștii şi ciocanul de lemn 
nu-i pricinuiră Tăurașului-bălțat nici cel mai mic rău. El se 
încordă și rupse friînghia împletită din lină. Apoi scoase frîn- 
ghia împletită din vine şi cu ea o legă fedeleş pe zgripţuroaică. 
Luă cleştii de fier şi-i strînse cu el pieptul, iar cu ciocanul 
de fier o lovi atît de tare, încît o podidi sîngele pe urechi şi 
pe nas. Căzu zgripțuroaica fără suflare la pămînt şi rămase să 
zacă lîngă unul din stilpii de la talpa casei. Iar Tăurașul-băl- 
țat pregăti laptele acru și termină de fiert carnea. 

Curînd cei trei prieteni se întoarseră de la vînătoare. 

— N-ai vărsat cumva laptele ? îl întrebară ei în bătaie 
de joc pe Tăuraşul-bălțat. 

— Toţi trei aţi îndrugat minciuni, răspunse acesta. Nici 
o vorbă adevărată n-aţi spus. De unde să fi venit aici cine ştie 
ce tilhari ? Pe hoaţă însă am prins-o, zace acolo jos lingă stîlp. 
Haideţi să mergem s-o vedem. 

Coborîră prietenii jos, dar baba nu era acolo. Numai o 
băltoacă de sînge se vedea și urme însîngerate care se înde- 
părtau de casă. Se luară ei după urme și ajunseră la o crăpă- 
tură care se deschidea într-o stîncă înaltă, uriaşă. Își aruncară 
prietenii privirile în jos și văzură o prăpastie adincă, ale cărei 
străfunduri se pierdeau în întunecime. Nici unul din ei nu se 
hotăra să-şi dea drumul în jos. Atunci Tăurașul-bălţat zise : 

— Legaţi-mă pe mine de briu şi am să cobor. 

Așa şi făcură. Coborî Tăurașul-bălţat în fundul prăpas- 
tiei și văzu acolo o casă mare. În casă, întinsă pe jos, zăcea 
moartă baba, iar în jurul ei, împrăştiate în toate părţile, o 

mulțime de lucruri scumpe: aur, argint, mătase. Luă Tău- 
rașul-bălțat un coş, îl legă de funie și strigă la tovarășii săi 
să ridice sus lucrurile și odoarele de preț. Cei trei prieteni 
le traseră pe toate, apoi se sfătuiră să nu-l mai tragă sus pe 
Tăurașul-bălţat : vezi că se temeau ca nu cumva să pună el 
stăpînire pe întreaga bogăție. Luară ei toate lucrurile de 
preț și plecară, părăsindu-şi prietenul în fundul gropii. 

Tăuraşul-bălțat își dădu -seama de viclenia prietenilor 
săi și tare se întristă, dar era prea tirziu — nu mai era nimic 
de făcut. Începu el a cotrobăi prin prăpastie, dar nu găsi 
acolo decît trei sîmburi de caisă. Sădi el aceşti sîmburi, îi 
udă cu apă, se duse în casă și se culcă. 

Mult-puţin dormi Tăurașul-bălţat, nu-şi dădu seama, dar 
cînd se sculă și privi împrejur văzu că din sîmburi crescu- 
seră trei copaci înalți. Crengile copacilor ajungeau pînă la 
creștetul stîncii. Se cățără Tăuraşul-bălțat pe copac în sus 
şi sări afară. Pe marginea prăpastiei îşi găsi arcul de fier 
cu săgețile și porni în căutarea prietenilor mişei. Pe drum 
dădu de un izvor cu apă curată și limpede. În preajma iz- 
vorului creștea o floare înaltă. Era atît de înaltă, încît vîr- 
ful ei se pierdea printre nori. Tot aici văzu o preafrumoasă 
fecioară, care după ce luă apă de izvor se sui în sus pe 
tulpina florii și pieri. Tare se mai minună Tăuraşul-bălţat. 
Se urcă în sus pe tulpina florii în urma acelei fete şi nimeri 
în țara locuitorilor cerului. Acolo văzu el palatul minunat al 
puternicului Indra — stăpînitorul locuitorilor cerului. Tăura- 
șul-bălțat se îndreptă spre el, şi Indra îi zise: 

— Tăurașule-bălţat, ai venit la timp! Noi, locuitorii ce- 
rului, ducem război cu demonii cei negri. Mine să vii pe 
cîmpul de bătaie şi să priveşti cu luare-aminte. Dis-de-dimi- 
neață iacii cei albi îi vor alunga pe cei negri. Iacii cei albi 
sînt întruchipări ale îngerilor. Seara, iacii cei negri îi vor 
împinge încoace pe iacii cei albi. Iacii cei negri sînt întru- 
chipări ale demonilor negri. Printre iacii cei negri vei vedea 
un taur negru, mare, cu o stea în frunte. Acesta este stă- 


109 


pînul demonilor negri. Încordează arcul de fier şi înfige-i în 
trup o săgeată de fier. De vei izbuti să-l răpui, îngerii ceru- 
lui vor câștiga războiul şi în lume nu vor mai fi nici molime, 
nici foamete. 


A doua zi Tăurașul-bălțat, înconjurat de locuitorii ceru- 
lui, veni pe cîmpul de luptă şi începu a privi cu luare-aminte. 
Printre iacii cei negri se afla un taur mare, negru, cu o stea 
în frunte. Numaidecît Tăurașul-bălțat își încordă arcul de 
fier şi-i slobozi o săgeată de fier în frunte. De îndată ce să- 
geata de fier îl izbi pe taurul cel mare şi negru în frunte, 
oastea demonilor se împrăștie cu mare larmă. 

După aceasta, veni Tăuraşul-bălțat la stăpînitorul locui- 
torilor cerului. Indra era foarte mulţumit și-i zise : 

— Ne-ai fost de mare ajutor şi acum a noastră e iz- 
bînda. Păcat doar că, trăgînd în taurul cel negru, te-ai cam 
grăbit şi stăpînul demonilor a fost doar grav rănit, şi nu 
omorît. Dacă vrei să te întorci în lumea oamenilor, vei îi: 
nevoit să străbați moșiile demonilor. Acolo te pîndește o mare 
primejdie, rămîi mai bine în ţara locuitorilor cerului. 

— Nu pot rămîne aici, răspunse Tăurașul-bălţat, trebuie 
să mă întorc în lumea oamenilor, să-i mulțumesc tatălui care 
m-a înfiat. Şi mai trebuie să mă răzbun pe trei oameni mișei. 

Atunci Indra îi dădu o piatră prețioasă care îndeplinea 
dorințele și cinci seminţe de orz, zicîndu-i : 

— Când vei străbate moșiile demonilor și te vei afla în 
primejdie, aruncă spre cer aceste cinci semințe de orz și eu 
îți voi veni în ajutor. Cînd vei ajunge în lumea oamenilor, 
cere acestei pietre preţioase ceea ce-ţi vei dori şi ea îţi va 
îndeplini orice dorinţă. 

Plecă Tăurașul-bălţat înapoi în lumea oamenilor, dar ră- 
tăci drumul şi nimeri în fața porţilor orașului demonilor negri. 
În întimpinarea lui ieși o drăcoaică — din gura ei izbucneau 
vîlvătăi și ținea în miini o ghiulea de fier care ardea în flă- 
cări. Numaidecît Tăurașul-bălţat aruncă spre cer seminţele de 
orz și de sus, în sunetele unei muzici, cobori un lanţ de fier. 

Se apucă de lanţ și se căţără repede în sus. Dar drăcoaica 
aruncă în el cu ghiuleaua de fier care ardea în flăcări și 
aceasta îl sfiîrtecă pe Tăuraşul-bălțat în şapte bucăți. Dar, 
prin puterea lui Indra, aceste părţi ale trupului lui se pre- 
făcură în şapte stele, iar stelele răsăriră pe cer. Cînd po- 
vestea ajunse în acest loc Tencijup întrebă: 

— Dar stăpînul demonilor a murit, sau nu? 

Şi pe dată Mortul Fermecat ieși afară din sac și se 
făcu nevăzut. 


17. Cel care a cunoscut știința de a se întrupa 


Se întoarse degrabă Tencijup la cimitirul Crîngul-cel- 
plin-de-răcoare, îl vîri pe Mortul Fermecat în sac și porni 
înapoi. Mergea ţinînd dinţii strîns încleştați, iar Mortul Fer- 
mecat în acest timp se apucă să spună o nouă poveste. 

Odată, tare demult, trăia un împărat şi avea el un mare 
dregător. Şi împăratul, și marele dregător aveau cite un fiu. 
De mici băieţii crescuseră împreună și erau prieteni. Cînd 
se făcură ceva mai mărișori, hotărîră să plece să învețe în 
India la un brahman, vestit pentru înțelepciunea şi cunoş- j 
tinţele sale. Luară cu ei multe lucruri de preț, porniră la 
drum și după o călătorie îndelungată ajunseră în India. 
Acolo, la brahman, învățară ei gramatica și arta vorbirii, 
precum şi descîntece magice şi vrăji cu ajutorul cărora îţi 
poţi încarna sufletul în trupul unei alte ființe. Învăţară ei 
trei ani şi în acest răstimp fiul marelui dregător ajunsese 
să stăpînească în chip desăvîrşit arta încarnării magice a 
sufletului ; în schimb, tot acest timp fiul împăratului şi l-a 
petrecut doar în jocuri şi distracţii. Nu pricepuse nici o 
iotă din ştiinţele împărtășite de brahman. Între timp, bo- 
găţiile ce le aveau erau pe cale să cam secătuiască şi ei 
porniră înapoi în ţara lor de obirșie. Fiul împăratului mergea 


112 


posomorit. Vezi bine că timp de trei ani nu învățase nimic, 
nu ca tovarășul său. Şi-i trecu prin minte un gind cumplit: 
să pîndească un prilej potrivit şi să-l omoare pe fiul marelui 
dregător. „Altfel mare rușine mă aşteaptă întorcîndu-mă la 
părintele meu“, se gîndea el. 

Într-o zi, pe cînd străbăteau un munte, iată că se apro- 
pie de ei în zbor o păsărică, se roti în jurul lor şi tot ciripea 
ceva. Fiul marelui dregător deprinsese de la brahman să pri- 
ceapă graiul păsărilor, iar feciorul împăratului, care nu cu- 
noştea graiul lor, îi zise: 

— Prietene ! Tu deslușești graiul păsărilor, ia spune, ce 
zice pe limba ei păsărica asta ? 

— Ea spune că nu se poate merge mai departe pe acest 
drum, aici pîndește un dușman primejdios și trebuie să facem 
un ocol, răspunse fiul dregătorului. 

— Astea-s fleacuri, se împotrivi feciorul de împărat, ce 
poate știi o pasăre, această ființă necuvîntătoare? Și apoi 
noi nici nu avem dușmani. 

Fiul dregătorului nu îndrăzni să se pună în cîrd cu fe- 
ciorul de împărat și porniră mai departe. Merg ei ce merg, 
dar drumu-i tot mai îngust, stîncile tot mai repezite și iată 
că din drum n-a mai rămas decît o potecuţă, iar sub ei pră- 
pastia fără fund. Se strecoară băieții așa cum pot pe potecuţă 
şi deodată văd leșul unui șarpe uriaș care zăcea în cale, împie- 
dicînd trecerea. 

— Uite, n-ai crezut vorbele micuţei păsărele, nu e oare 
acesta un dușman ? îi zise fiul dregătorului feciorului de 
împărat. lar feciorul de împărat era fricos și slab de fire. 
Văzu el șarpele acela veninos, înfricoșător, se apropie şi cu 
lacrimi în ochi zise : 

— Ce-o să ne facem acum ? Se vede că nu ne este dat 
să ajungem acasă. 

— Nu plînge, răspunse fiul dregătorului, avem o scăpare. 
Tin minte descîntecele pe care le-am învățat de la brahman 
pentru întruparea sufletului în alt corp. Eu mă voi întrupa 

acum în corpul acestui șarpe, iar el va prinde viață și se va da 
la o parte din drumul nostru. Iar în timpul acesta tu ai grijă 
ca nimeni să nu se atingă de trupul meu și să nu-mi pricinu- 
iască vreun rău. 

Fiul împăratului se învoi bucuros. Atunci, fiul dregăto- 
rului rosti cîteva cuvinte și sufletul lui părăsi trupul și se 
încarnă în corpul șarpelui veninos. Uriașul șarpe prinse nu- 
maidecît viaţă și se dădu încet la o parte din drum, iar 
feciorul împăratului rămase singur lingă trupul neînsufleţit. 
Deodată se gîndi el că sosise momentul prielnic pentru a 
săvîrşi nelegiuirea pe care o pusese la cale. Ridică de jos 
o piatră ascuţită, izbi şi ciopîrți cu ea trupul fiului dregă- 
torului, îl aruncă într-o prăpastie, apoi o șterse repede. Se 
întoarse sufletul fiului dregătorului la locul unde-și lăsase 
trupul, dar ia-l de unde nu-i. Multă vreme îl căută el, dar 
nu fu chip să-l găsească și înțelese atunci că feciorul de 
împărat săvîrşise o faptă nelegiuită. Mare fu mîhnirea sufle- 
tului rămas fără trup, dar ce putea face? Și așa rămase să 
rătăcească bietul suflet în jurul acelui loc unde-și lăsase 
trupul, căindu-se și plingînd. 4 

După o vreme, pe potecuţa aceea trecu o femeie bătrînă 
care se ducea la oraș. Căra în spate o legătură de vreascuri, 
iar pe legătură zăcea un papagal mort pe care femeia îl gă- 
sise în pădure. Sufletul tînărului, care ostenise să tot rătă- 
cească în jurul acelui loc trist, intră în trupul papagalului și 
pasărea prinse viață. Bătrîna, văzînd că papagalul a prins 
viață, tare s-a mai mirat și s-a bucurat. 

Ajunse bătrîna cu papagalul în oraş și se îndreptă spre 
tîrg. Papagalul era foarte frumos și, lucrul cel mai de căpe- 
tenie, știa nu numai să cuvînteze cu grai omenesc, dar să și 
rostească vorbe alese, întocmite cu mare meșteșug. Tuturor 
le plăcu pasărea și în jurul bătrînei începu să se îmbulzească 
o mulțime de oameni. Dintr-o lungă călătorie se întoarcea 
acasă starostele neguțătorilor, văzu mulţimea şi se apropie și 
el de bătrînă. lar papagalul îi grăi astfel: 

— Slăvite staroste-al neguţătorilor, n-ai ostenit tu oare ? 
Întoarce-te acasă, bea-ți pe îndelete ceaiul, 
Adăugind unt și tzamba atît cît îţi place, 
Venit-ai de departe, te încearcă oboseala. 
Slăvite staroste, n-ai ostenit tu oare ? 
Intoarce-te acasă și bea bere proaspătă, 

Și-o cupă plină de arak tare de orz. 

Arakul de-l vei bea, potolit va fi sufletul tău ! 
Slăvite staroste, n-ai ostenit tu oare? 
Intoarce-te acasă, acolo-i veselia 

Soţia ta cea tînără te așteaptă 

Și fruntea ca să-ţi descrețească 

Ea va dansa şi-ţi va-ngîna un cîntec. 


Mai-marelui negustorilor îi plăcu tare mult acest papa- 
gal care cuvînta atît de frumos. În schimbul papagalului, el 
îi dădu bătrînei ceai şi tot felul de țesături şi îşi urmă dru- 
mul mai departe. Întors acasă, dărui papagalul soţiei sale. 
Aceasta legă de picioruşul papagalului un lănţișor şi îl prinse 
sus de grinda casei. În fiecare zi ea își petrecea timpul cu 
papagalul, îl îndemna să vorbească cu glas omenesc și era 
foarte mulţumită. 

Odată, mai-marele negustorilor se pregătea să plece din 
nou într-o lungă călătorie pentru treburile negoțului. Nevasta 
negustorului era o femeie tînără și frumoasă, dar necredin- 
cioasă.Cît îi lipsi soțul, ea intră în vorbă cu feciorul împăra- 
tului acelei ţări. În fiecare noapte îi venea ibovnicul la în- 
tilnire. Papagalul văzu acest lucru și o dată îi zise nevestei 
negustorului : 


— Tot ce auziră urechile mele voi spune stăpînului ! 
Tot ce văzură ochii mei voi spune stăpinului ! 
Lauda faptelor bune în sus se înalţă, 

Mirşăvia faptelor nerușinate numai în jos coboară. 
Faptele petrecute ziua le voi spune stăpinului, 

El este bun cu toți cei din jur, 

Se cade, dar, să îl înșeli tu astfel? 

Auzi stăpîna aceste vorbe și-i zise ibovnicului : 

— Miine să nu vii la mine. Papagalul a aflat totul des- 
pre apropierea dintre noi. Dacă îi va povesti soțului, se va 
întîmpla o nenorocire. 

A doua zi în zori, luă fiul împăratului o măciucă, veni 
în casa negustorului și începu să izbească chiar în locul unde 
şedea de obicei papagalul. Ei, se gîndea el, l-am omorît! Și 
plecă acasă. Vezi însă că papagalul bănuise dinainte ce avea 
să se întîmple şi se ascunse în spatele grinzii, așa că lovitu- 
rile nimeriră toate în grindă ! 

În cea de a doua noapte, fiul feat veni din nou 
la soţia negustorului. Tocmai cînd ei gustau din plăcerile 
dragostei, papagalul grăi cu voce tare: 

— Din nou s-a întors stăpînul acasă, n-a obosit el oare 
pe drum ? Intră mai iute și ceaiul ţi-l bea, bea-ţi și arakul 
pe îndelete ! 

Auzind aceste vorbe, fiul împăratului începu să tremure 
de frică. Soţia negustorului îl legă numaidecît de mijloc cu 
o frînghie și începu să-l coboare de sus pe fereastră. Îl co- 
borî ea puțin, dar papagalul, vorbind cu vocea fiului de îm- 
părat, zise: 

— Am ajuns pe pămînt, dă drumul la frînghie. 

Nevasta negustorului crezu că ibovnicul ei a ajuns în- 
tr-adevăr cu picioarele pe pămînt și dădu drumul frînghiei. 
Feciorul de împărat se prăbuşi în gol, se izbi cu capul de 
pămînt și muri. 

Papagalul rosti numaidecît nişte descîntece și sufletul fiu- 
lui marelui dregător, care sălășluia în papagal, se încarnă în 
trupul feciorului de împărat care se zdrobise de pămînt. 
Acesta prinse viață, se ridică și se duse în ţara în care tră- 
ise înainte fiul marelui dregător. 

De îndată ce povestea ajunse în acest loc, Tencijup 
întrebă : 

— Dar cînd se va întoarce în ţara lui, îl vor recunoaşte . 
oare, căci el va veni acolo avînd cu totul altă înfățișare? 

Și pe loc Mortul Fermecat își luă din nou zborul din sac. 

18. Broscoiul și fata de împărat 


Mergînd pe urmele Mortului Fermecat, Tencijup se în- 
toarse din nou la cimitirul Crîngul-cel-plin-de-răcoare. Ca și 
mai înainte, îl îndesă în sac, îl legă cu frînghia și, fără să se 
odihnească, porni înapoi. Pe drum Mortul Fermecat se apucă 
să spună o nouă poveste. 

A fost odată, foarte demult, un împărat. Şi avea el trei 
fete de toată frumuseţea: una mai mare, una mijlocie și 
una mai mică. Împăratul le iubea pe fetele sale ca pe ochii 
din cap şi le păzea mai mult decît toate comorile din vistieria 
sa. Din toate țările, din toate colțurile lumii veneau să le 
peţească pe fetele sale feciorii de împărat, dar toţi erau re- 
fuzați. Nici unul dintre logodnici nu fu pe placul fetelor 
de împărat, iar tatăl lor nu voia să-și silească fiicele. Dorea 
ca ele să se mărite cu omul care le va fi pe plac. 

Pe lîngă palatul împărătesc trăia o slujnică bătrînă. Toată 
viața ei cărase apă la cuhnia împărătească. Bărbatul ei, de 
asemenea, slujea la palat, făcea tot felul de treburi mărunte. 
Bătrînii o duceau rău, trăiau în sărăcie şi nevoi: umblau în 
zdrențe căpătate de la alții şi nu aveau nici măcar un pumn 
de tzamba ca să-și potolească foamea. Dar cel mai mult îi 

durea faptul că nu aveau copii care să le mingiie bătrîne- 
țile. 

O dată, pe genunchiul bătrinei ieşi o umflătură. Din zi 
în zi creştea și se făcea tot mai mare și, în sfîrşit, bătrîna 
nu numai că nu mai putea aduce apă, dar nici să meargă nu 
mai era în stare. Zăcea întinsă ţeapănă în odăița ei. Trecură 
multe zile și iată că umflătura plesni și din ea se ivi un 
broscoi mititel. Se sperie moșneagul, tare se mai necăji, vă- 
zîndu-l pe broscoi, şi zise: 

— Acest broscoi nu-i decît un vircolac rău. El ne va 
aduce numai nenorocire, trebuie să-l omorîm cît nu e prea 
tîrziu ! 

Bătrînei i se făcu milă de broscoi, dar cum să te pui 
împotriva bărbatului ! Se porni ea să plingă și zise: 

— Duh rău sau vîrcolac, ființă dumnezeiască sau ba- 
laur — cine poate ști? Dar cît sîntem de nefericiţi, n-avem 
şi noi un fiu sau o fiică... N-are cine ne aprinde focul în 
vatră, cine aduce apă. Budha cel sfînt ştie necazul nostru, 
dar dacă tocmai el este acela care ne-a trimis broscoiul, să 
ne ţină loc de fiu? 

Bătrînul își iubea tare mult nevasta şi nu voia s-o mîh- 
nească. Nu se atinse de broscoi şi-i îngădui bătriînei să-l 
crească, ca pe copilul ei. Dar moșneagul nu-l putea suferi 
pe broscoi — prea avea capul turtit, gura lăbărțată şi ochii 
bulbucaţi. Într-atît îi era de scîrbă de copilul pe care îl 
luase de suflet, că moșneagul plecă de acasă și se duse să 
trăiască în altă parte. Așa rămase bătrîna singură şi se legă 
şi mai mult de broscoiul ei. Îl dădăcea și-l îngrijea ca pe 
un copil: îl scotea la plimbare și împărțea cu el pînă și 
ultima bucăţică de mîncare. Broscoiul doar că nu vorbea cu 
grai omenesc, își tot rotea ochii bulbucaţi, de parcă ar fi în- 
ţeles cu adevărat toate cîte sînt pe lume. 

O dată, cînd bătrîna avu o clipă de răgaz, îl vîri pe 
broscoi în sîn și se duse cu el să se plimbe. Pe pajişte îi 
dădu drumul să se zbenguie și el puţin, şi îi zise în glumă: 

— Ah, broscoi micuţ, dacă ai fi știut să vorbeşti și tu 
ca oamenii ce bine ar fi fost! 

Numaidecît micul broscoi se umflă și răspunse cu grai 
cmenesc : 

— Mamă, mamă ! Nu te necăji. Mă fac eu mare, o să-mi 
iau o nevastă și ea are să ne ajute la treburile gospodăriei. 
Atuncea o să-ţi fie şi ţie mai ușor, n-o să mai cari apă 
pentru împărat şi n-o să te mai spetești cu tot felul de 
corvezi. 

Bătrîna nici nu visa măcar ca broscoiul să înceapă să 
vorbească cu grai omenesc, ba încă să fie în stare de ase- 
menea vorbe care să-ți meargă la inimă. Să fi văzut ce s-a 
mai bucurat! Şi de-atunci începu să-l iubească și mai mult 
pe broscoiul ei. 

Trecură de atunci multe zile și iată că o dată broscoiul 
îi zise bătrînei : 

—Mamă, nu vrei să iei în casă o noră ca să te ajute? 
E timpul. Du-te şi pețeşte-mi o mireasă! 

— Unde să mă duc, se codi bătrîna, cine o să vrea să 
se înrudească cu tine, un broscoi mititel? Pe de altă parte 
şi familie mai săracă decît a noastră nici că se află. Nu-i 
adevărat oare ? 

— Nu te teme, du-te chiar la împărat, îi răspunse brosco- 
iul. Te duci la el şi-i spui: „Împărate, tu ai trei fete, dă-o 
pe una din ele de nevastă fiului meu“. Cu siguranţă că el 
se va învoi, și după ce ne vei căsători vei avea şi tu un 
ajutor. 

— Mare șugubăț mai ești tu, broscoiule, pufni în rîs bă- 
trîna. Crezi că se va învoi împăratul să ţi-o dea pe fata lui 
de nevastă ? 

— Mamă, fie ce-o fi, du-te, rogu-te, şi încearcă, începu 
a o îndupleca broscoiul. Atita se ţinu scai de bătrină, că 
biata femeie nu putu să nu se ducă. 

Îmbrăcă cea mai bună bluză şi cel mai bun halat, se în- 
cinse cu briîul şi veni la împărat. 

— O, mărite împărate ! zise ea. Am şi eu, biata de mine, 
o pricină, îngăduie să vin în faţa ta cu o rugăminte. 

— Ce fel de pricină ? întrebă împăratul. Ori n-ai de mîn- 
care, ori ţi s-au cam rupt straiele ? 

— Nu de mîncare este vorba şi nici de straie, răspunse 
bătrina, am venit în pețit. Tu, împărate, ai trei fete; dă-o 
pe una din ele de nevastă fiului meu. 

Auzind asemenea rugăminte, împăratul își ieşi din fire. 

— Tu, babo, pesemne că ţi-ai pierdut mințile, altfel cum 
ai fi îndrăznit să spui asemenea vorbe smintite ? Auzi, fiica 
mea să se mărite cu fiul tău! E cu putinţă oare un aseme- 
nea lucru pe lumea asta? Hei, slugi! Alungaţi-o de aici 
pe această babă neghioabă ! 

Slugile se arătară de îndată şi o dădură în brinci afară 
din palat pe bătrină. 

Se întoarse bătrina acasă umilită, necăjită şi începu a-l 
ocărî pe broscoi : 

— Prostănac lipsit de minte! Nu degeaba spune o ve- 
che zicătoare că: „Păunul nu face prietenie cu coțofana, iar 
elefantul nu se însoară cu o vacă* — aşa e, ori ba? Cînd 
ţi-ai pus în gînd să faci ceva, trebuie să chibzuiești mai întîi 
dacă e cu putinţă, într-un cuvînt, scoate-ţi din cap orice 
gînduri neroade . 

Auzind vorbele bătrînei, broscoiul se înfurie, sări în sus 
de un stînjen şi grăi ameninţător : 

— Bine, mă voi duce chiar eu! N-a vrut împăratul să- 
mi dea fata cu binele, îl voi face eu să mi-o dea cu de-a 
sila. Stai jos, măicuţă, şi priveşte. 

Din trei sărituri broscoiul ajunse la porţile palatului îm- 
părătesc. 

— Hei, împărate! Slugi împărătești şi sfetnici! strigă 
el cu glas ca de tunet. Eu, fiul babei, am venit s-o cer de 
nevastă pe fiica împăratului. Deschideţi mai degrabă porțile. 

Împăratul şi curtenii lui, auzind glasul acela care bu- 
buia asemenea tunetului, se repeziră pe la ferestre şi pri- 
viră în jos. Văd ei că glasul acela de tunet este al unui 

broscoi micuţ, care stătea în fața porţilor palatului. Împă- 
ratul strigă : 

— Ce vrei? Ce te-a apucat, de răcnești ca un cesdiean 

— Eu sint fiul bătriînei. Mama a venit să-ți peţească 
fata. Deşi te-ai purtat mojiceşte cu ea și ai alungat-o de la 
palat, am venit totuși să-ţi arăt că-ţi port respect. Ei, cum 
rămîne, îmi dai fata de nevastă, ori ba? 

Începu a rîde împăratul în hohote și, întorcîndu-se către 
curtenii săi, zise : 

— Ia uitaţi-vă numai ce broscoi mic şi ce voce puter- 
nică are. Aţi mai văzut vreodată una ca asta? 

Apoi, răsucindu-se spre broscoi, grăi: 

— Fetele mele sînt ca florile de frumoase. Aş putea 
da oare pe vreuna din ele de nevastă unei lighioane slute 
ca tine, care seamănă cu o balegă de vacă?! Cară-te de-aici, 
că de nu, am să poruncesc să dea drumul cîinilor de vînă- 
toare — care-s dresați la tigri şi leoparzi — și te-or sfiîşia 
în bucăţi cît cu gîndul n-ai gîndit! 

— De nu vrei să-mi dai fata de nevastă, răspunse brosco- 
iul, am să mă pun pe ris. 

— N-ai decît să riîzi pînă ce-oi crăpa, se înfurie împă- 
ratul, pe mine nu mă priveşte. 

— Ha-ha-ha! Ho-ho-ho! Bubui ca un tunet din senin 
risul broscoiului. Din pricina hohotelor pămîntul se cutre- 
mură şi turnurile palatului împărătesc începură să se cla- 
tine. Împăratul şi curtenii lui nu se puteau ţine pe picioare, 
erau azvirliți dintr-un loc într-altul. Iar broscoiul tot hoho- 
tea, că şi țigla de pe acoperiş începu să cadă la pămînt, ba 
chiar şi palatul împărătesc era cît pe-aci să se prăbușească. 
Începu împăratul să tremure de frică. Scoase capul pe fe- 
reastră şi strigă broscoiului : 

— Hei, încetează odată cu rîsul! Mă duc numaidecit să 
le întreb pe fete, care din ele vrea să-ţi fie nevastă. 

Se duse împăratul în odăile dinăuntrul palatului și o 
întrebă pe fata cea mare. 

— Dragă tată, răspunse aceasta, cu ce te-am mîniat? 

Dacă m-ai iubi, nu mi-ai cere să-i fiu nevastă feciorului bă- 
trînei slujnice, chiar dacă aceasta n-ar fi un broscoi mic şi 
pocit. Mai bine mor, dar nevasta lui n-am să fiu. 

Se întoarse împăratul și-i spune broscoiului : 

— Eu nu m-aş împotrivi să-ţi dau fata de nevastă, dar 
ea nu vrea. Zice că eşti mic și pocit. 

— Ei, dacă tot nu vrei să-mi dai fata de nevastă, am să 
încep să pling, zise broscoiul. 

— Vrei să plingi, n-ai decît, îi răspunse împăratul ; plîngi 
sau nu — vorba e că fata mea nu vrea să se mărite cu tine. 
Nici iacul, cînd nu vrea să bea, nu-l poţi face să bea cu de-a 
sila. 

Broscoiul căscă o gură cît o șură și începu să plingă cu 
sughițuri. Din ochi începu a i se revărsa potop de lacrimi. Nă- 
boiau atît de puternic, încît curînd apa începu a se aduna 
din toate părţile şi ajunse la zidurile palatului împărătesc. 
Se ridica tot mai sus și mai sus și iată că se înălță chiar pînă 
sub ferestre. Încă puţin și palatul ar fi fost acoperit de apă! 
Împăratul se sperie și mai tare decit înainte și strigă: 

— Ascultă, broscoiule, nu mai plinge! Am să mă duc 
încă o dată să le întreb pe fete, care din ele va dori să-ţi 
fie nevastă. 

Se duse din nou împăratul în odăile dinăuntrul palatului 
și-i spuse celei mijloci. 

— Dragă tată, răspunse aceasta, oare dintre toate fetele 
tale eu sînt cea mai lipsită de preț ?! De ce vrei să mă dai de 
nevastă fiului unei slujnice ? 

Și din nou se întoarse împăratul și-i zise broscoiului : 

— Crede-mă, într-adevăr nu pot face nimic. Fata mea 
cea mijlocie nu vrea să-ţi fie nevastă, zice că eşti fiul unei 
slujnice. 

— Ei, dacă nici acum nu vrei să-mi dai fata de nevastă, 
voi începe a sări, răspunse broscoiul. 

— Ai vrut să rizi şi ai ris, ai vrut să plingi şi ai plins, 
dacă acum vrei să sări, n-ai decît, sări cît îţi pofteşte inim 
îi răspunse împăratul. 

Sări broscoiul o dată, sări de două ori, apoi iară şi iară. 
De fiecare dată sărea tot mai sus și mai sus. Din pricina să- 
riturilor sale, pămîntul începuse să se cutremure și să se 
zdruncine. Palatul prinse să se clatine încoace şi încolo — 
mai-mai să se dărîime de tot. Împăratul se sperie şi mai 
abitir, obrazul i se schimonosise cu totul de frică și răcni ca 
ieşit din minţi : 

— Nu mai sări! Opreşte-te! Mă duc s-o întreb pe fata 
cea mică. 

Se duse numaidecit în odăile dinăuntrul palatului şi o 
întrebă pe fata cea mai mică dacă nu vrea să-i fie soție 
broscoiului. Şi-i spuse fata cea mică împăratului : 

— De vreme ce broscoiul este atît de puternic şi în- 
demînatic, nu-i nimic rău în aceea că este fiul unei slujnice. 
Pentru a-i scăpa pe părinții mei, mă învoiesc să fiu chiar 
și soția unei broaște. 

Se întoarce împăratul mulțumit şi-i zice broscoiului: 

— Bine, am să ţi-o dau de soţie pe fata mea cea mică. 

O gătiră pe fată în rochie scumpă, îi puseră tot felul de 
podoabe și o lăsară să plece împreună cu broscoiul. Suro- 
rile mai mari pufniră în rîs și îi urară fericire. 

Fata cea mică a împăratului se deosebea de celelalte nu 
numai prin frumusețe. Era și deşteaptă și bună la inimă. O 
aduse broscoiul în odăița lui, iar bătrîna lui măicuţă nu mai 
putea de bucurie privindu-și nora. Un singur gînd nu-i dă- 
dea pace : „Sîntem oameni sărmani, casa ni-i calică, este ea 
oare pe potriva unei fete atît de frumoase ?*% 

Dar fata cea mică a împăratului nu era o fiinţă încre- 
zută şi trufaşă. Ea începu numaidecit a o ajuta pe bătriînă 
în gospodărie : aducea apă, aduna bălegar pentru foc, pre- 
gătea de mîncare. 

Așa trecu o zi. A doua zi, cele două femei se treziră de- 
vreme și nu le venea să-și creadă ochilor. Cocioaba lor umilă 
se prefăcuse într-o casă mare cu citeva caturi, totul stră- 
lucea aici şi pe dinafară și pe dinăuntru, și semăna mai 

curînd cu palatul de cleștar al lui Budha decît cu o locuință 
pentru oameni. 

Nimic nu lipsea din casă : nici mîncare, nici băutură, nici 
lucruri de trebuință în gospodărie, nici îmbrăcăminte. Palatul 
împărătesc părea o cocioabă sărăcăcioasă alături de casa aceea 
atît de frumoasă. Abia acum bătrîna și fata cea mică a împă- 
ratului înţeleseră că micul broscoi nu era altul decît feciorul 
împăratului dragonilor. 

Şi începură a trăi în fericire și detinere, Numai că o 
dată îi zise tînăra prințesă soţului ei: 

— Ce zici, n-ar fi bine să le chemăm în ospeţie pe suro- 
rile mele ? Doar am supt acelaşi lapte, am crescut împre- 
ună — e păcat să-ți uiţi neamurile. 

— Surorile tale au inimi negre, pline de vrăjmăşie, îi 
răspunse soțul, ce nevoie avem de astfel de oaspeţi ? 

Dar tînăra prinţesă voia neapărat să le cheme pe surori 
şi în cele din urmă broscoiul se înduplecă. Numai că nu se 
învoi în ruptul capului să-și lepede pielea de broască şi să se 
înfăţişeze în chip de om, așa cum făcea noaptea. 

Le trimise vorbă prințesa cea tînără surorilor sale să 
poftească, şi acestea veniră să-i dea bineţe. Văzură ele că şi 
casa, şi felul în care era împodobită, şi bogăţiile surorii lor 
erau cu mult mai presus decît palatul împărătesc, și căzură 
pe gînduri : „De unde să aibă bătrîna slujnică o casă atit de 
bogată ?% Şi, de bună seamă, bănuiră că aici se ascunde o 
taină. O dată, ședeau ele, seara, într-o odaie bogat împodobită, 
beau vin, iar surorii lor mai mici îi turnau într-una, așa că 
aceasta se ameţi. I se dezlegă limba, nu tăinui nimic surorilor 
și le povesti că broscoiul ei este de fapt feciorul împăratului 
dragonilor. E] îmbrăcase pielea de broască şi venise în lumea 
oamenilor pentru a-și spori puterea şi îndemînarea — căci 
avea de luptat cu duhurile rele. Iar noaptea îşi leapădă pielea 
de broască şi se înfățișează în fața soției sub chipul unui 
flăcău tînăr şi minunat de frumos. 

Auziră surorile mari această poveste, în inimile lor în- 
colți pizma pentru fericirea ce-i fusese dată surorii mai mici 

şi puseră la cale o faptă cumplită. Îi dădură să bea pînă ce-o 
îmbătară pe sora lor mai mică, o duseră pînă la fereastră și 
o îmbrînciră drept în puţul adînc care se afla sub fereastră. 
Cine ar fi putut crede că surorile mai mari sînt în stare să 
o omoare pe sora lor mai mică! 

Cînd broscoiul urcă în camera soţiei sale, sora cea mare 
își pusese rochia şi podoabele surorii sale mai mici și se aşe- 
zase într-un colț, iar cea mijlocie îi zise broscoiului : 

— Surioara cea mare a plecat înapoi la palat. 

Broscoiul nu-şi dădu seama de nimic, dar în inima lui își 
făcu totuşi loc bănuiala. 

Nu trecu multă vreme şi din puț crescu un nuc înalt și 
rămuros care începu să rodească. Mama și fiul ei gustară 
nucile și li se păru că nu mîncaseră niciodată ceva mai dulce. 
Gustă nucile şi „soţia“, iar ei nucile i se părură amare cum 
e veninul de șarpe. Porunci ca nucul să fie tăiat, pus pe foc, 
iar cenuşa lui împrăștiată pe cîmp. Primăvara, pe acest cîmp 
răsări mult orz. Strînseră grînele, iar broscoiul și mama 
lui au găsit că orzul acela e mai dulce ca zahărul. Mincă din 
orz și nevasta înșelătoare, iar ei orzul i se păru amar ca peli- 
nul. Porunci ea să fie aruncate grăunţțele, iar grăunţele se 
prefăcură în niște păsărele mici. Una din păsări se lăsă din 
zbor lingă micul broscoi. O luă el cu sine şi o aduse acasă. 
Aici păsărica îi povesti despre fapta nelegiuită a surorilor ei 
mai mari — căci, vezi dumneata, păsărica aceea era chiar 
tinăra prinţesă, care luase după moarte înfățișare de pasăre. 

Cînd povestea ajunse în acest loc, Tencijup nu se putu 
opri şi întrebă : 

— Dar tînăra prinţesă şi-a reluat vechea înfăţişare? 

Şi numaidecît Mortul Fermecat porni în zbor spre cimiti- 
rul Crîngul-cel-plin-de-răcoare. 


19. Femeia care nu deschidea. gura 


Și iarăși se duse Tencijup la cimitirul Criîngul-cel-plin- 
de-răcoare. Acolo îl prinse din nou pe Mortul Fermecat, îl vîri 
în desagă și-l luă înapoi. Pe drum, Mortul Fermecat îi zice: 

— O, flăcăule ! drumu-i lung, soarele-i arzător, să spună 
careva din noi o poveste cu tilc, poate așa mersul ni s-o părea 
mai lesnicios. 

„De cîte ori nu m-a păcălit vicleanul ăsta tot împuin- 
du-mi capul, se gîndi Tencijup, de data asta însă n-am să scot 
nici un cuvînt.“ Și porni mai departe, prefăcîndu-se că n-a 
auzit vorbele Mortului Fermecat. Atunci Mortul Fermecat se 
apucă să depene mai departe o poveste. 

— Dacă tu nu vrei să vorbeşti ,voi povesti eu. Și începu: 

Odată, foarte demult, în ţinutul Țzan trăiau trei flăcăi. 
Unul era fiul unui dregător, celălalt — fiul unui bogătaş, iar 
cel de-al treilea — fiul unui ţăran sărac. Tinerii erau prie- 
teni și adeseori își împărtășeau unul altuia păsul inimii. Odată, 
fiul ţăranului sărac zise : 

— Am auzit că în partea de sus a văii trăieşte o femeie. 
E plăcută la înfăţişare, are o fire blîndă și e iscusită la orice 
treabă. În fiecare zi îi vin în casă logodnici s-o peţească. Nu- 

mai că ea tace mereu, nimic nu le răspunde, nici gura măcar 
n-o deschide, ca şi cum n-ar pricepe graiul omenesc. 

Fiul bogătașului și cel al dregătorului ascultară aceste 
vorbe și hotărîră să se ducă s-o vadă pe femeia aceea neobiş- 
nuită. Fiul dregătorului se gîndi și zise: 

— Noi sîntem trei. Să caute fiecare din noi s-o facă pe 
femeia aceea să vorbească și apoi să încerce s-o ia de nevastă. 
Dacă va fi să fie nevasta mea, fiul bogătaşului să-mi dea jumă- 
tate din averea lui, iar fiul săracului să-mi fie veşnic slugă. 
Dacă femeia aceea frumoasă va fi să fie nevasta bogătașului, 
atunci eu îi voi da lui jumătate din moșiile mele, iar feciorul 
săracului să-i fie pe veci slugă. Iar dacă noi doi nu vom izbuti, 
iar fiul săracului va avea norocul s-o înduplece pe femeia a- 
ceea, atunci eu îi voi da jumătate din moşiile mele, iar fiul 
bogătașului îi va da jumătate din averea lui. 

Hotărîră să facă întocmai şi jurară să fie credincioşi cu- 
vîntului dat. 

Cel dintîi porni în peţit fiul dregătorului. Călare pe un 
cal frumos împodobit și însoţit de slugi fără număr, iată că 
se apropie el de locurile unde trăia femeia. În urma lui venea 
o caravană de cai şi catîri încărcaţi cu tot felul de bogății. Dar 
nici bogăţiile, nici alaiul acela nu mișcară inima femeii. În- 
tr-atît îi vorbi fiul dregătorului despre puterea lui, că şi 
limba i se acoperise de bășici, dar femeia nici măcar nu deschi- 
se gura să-i răspundă. Petrecu el acolo cîteva zile, se tot 
strădui, dar nu izbuti nimic și, dezamăgit, se întoarse înapoi. 

După el plecă în peţit fiul bogătașului. Se îmbrăcă în 
veșminte bogate, tocmi o mulțime de muzicanți și dansatori, 
strînse daruri bogate şi sosi cu mare alai în partea de sus a 
văii. Numai că femeia nici măcar nu se uită la darurile aduse, 
nu-i mișcară inima nici muzica, nici dansurile. Negustorul îi 
vorbi îndelung despre bogăţia lui, dar femeia nu-i răspunse 
nici măcar un cuvînt și, pierzînd orice nădejde, se întoarse 
tînărul acasă. 

În sfîrşit, venise rîndul feciorului de ţăran să se ducă în 
pețit. Vezi însă că oamenii săraci sînt lipsiţi şi de strălucirea 

bogăției, care încîntă ochiul, și de bunătăţile care răsfață 
gustul. Nu degeaba despre oameni ca aceștia o zicătoare spune 
că ei „nu au nici vite ca să le pască ziua, nici avere ca să pă- 
zească noaptea“. Luă fiul săracului o traistă de tzamba şi 
plecă. Merse el o zi întreagă, iar spre seară, trecînd printr-o 
pustietate, văzu o bătrînă cu un toiag în mînă, care ședea amă- 
rîtă pe o piatră. 

Părul bătrînei era mai alb decît spuma mării, ochii — mai 
albaştri decît peruzeaua, iar în gură nici urmă de mărgărita- 
rele dinţilor. Se apropie fiul săracului de ea și o întrebă cu 
blîndețe : 

— Preacinstită măicuţă, ce eşti atît de necăjită? Ți-aş 
putea fi cu ceva de ajutor ? 

Ridică bătrîna eapul spre el şi răspunse: 

— Se vede treaba, flăcăule, că ai o inimă bună, dacă 
n-ai trecut pe lîngă o biată bătriînă fără s-o bagi în seamă. 
Sînt tare flămîndă și ostenită. Dacă ai niscai merinde pentru 
drum, dă-mi să mănînc ceva, să-mi mai potolesc foamea. 

Flăcăul scoase traista cu tzamba și o dădu bătrînei. Femeia 
mâîncă puţin, îi înapoie traista şi întrebă: 

— Dar încotro ţii drum, flăcăule ? 

— Preacinstită măicuță, merg s-o pețesc pe femeia care 
trăiește în partea de sus a văii. 

— Dar din ce neam este femeia aceea ? întrebă din nou 
bătrîna. 

— Ştiu doar că tace, nici măcar nu deschide gura, răs- 
punse flăcăul. 

— Am auzit eu despre femeia aceea ciudată, zise bătrîna. 
Cînd au peţit-o feciorul dregătorului și cel al bogătaşului n-a 
scos nici o vorbă. Cum nădăjduieşti să faci ca să izbutești? 
După cum se vede, ea n-are nevoie de ranguri înalte, bogă- 
ţia o lasă nepăsătoare. Poate aşteaptă un om care să-i fie pe 
plac ? Dă fuga și află totul, poate că vei izbuti să ţi se împli- 
plinească dorinţele inimii. 

Flăcăul tocmai voia să se ridice şi să se ducă mai departe, | 
în drumul său, cînd deodată bătrîna îi zise: 

FE prova 


— Ascultă-mă cu luare-aminte. Văd că ești un băiat cu 
inimă bună și de aceea am să-ţi dau un sfat bun. Zi şi noapte 
femeia aceea nu se gîndeşte decit la un lucru nemaipomenit 
și de grija asta nu vrea să deschidă gura şi să vorbească cu 
oamenii. 

— Ce fel de lucru nemaipomenit o fi acela? întrebă 
flăcăul. 

— Nu ştiu de la cine, dar a aflat că într-una din naște- 
rile sale de mai înainte a venit pe lume sub înfăţişarea unei 
păsărele ce-i zice djolimol. Zile întregi cînta cîntece vesele 
cu glasul ei răsunător, sau se juca cu prietenele și era mulțu- 
mită și fericită. Apoi se iviră un soţior şi trei puișori. Ce 
bucurie pe ea! Dar iată, într-o zi blestemată avu loc o cum- 
plită revărsare de ape. Apa s-a ridicat şi a înecat totul în jur. 
Puișorii, cărora nu le crescuseră încă penele, fură luaţi de 
șuvoaie, iar păsărica şi soțiorul ei, încercînd să-și scape pui- 
şorii, se aruncară în apă, dar nu putură face nimic și pieriră 
şi ei. 

Apoi renăscu sub înfățișarea păsării tepong2. Cînd veni 
timpul să-și întemeieze o familie, ea împleti un cuib, cloci, 
şi din ouă ieşiră cîțiva puișori. 

O dată, se duse împreună cu soţiorul ei să caute struguri. 
Dar în acest timp, un netrebnic de băiețandru, un ciobănaș, 
începu a se juca cu focul și aprinse pădurea. Puișorilor încă 
nu le crescuseră aripile și ei pieriră în flăcări. Părinţii se în- 
toarseră, se aruncară în foc să-și scape puişorii, dar pieriră 
şi ei. 

Și, în sfîrșit, renăscu iar sub înfățișarea unei tigroaice. 
Tigroaica aduse pe lume doi pui de tigru. Dar într-o zi, o ceată 
de vînători dădu peste biîrlogul ei, și tigroaica, împreună cu 
puii ei, fură uciși de săgețile lor. De data aceasta s-a născut 
femeie. Amintindu-și de soarta pe care a avut-o în cele trei 
vieți de mai înainte, ea socotește că pricina tuturor nenoroci- 


1 Djolimo — pasăre cîntătoare, răspîndită în împrejurimile Lhassei. 
2 Tepong — pasăre foarte mică. 

rilor este numai căsătoria. De aceea, toate zilele şi le petrece 
cufundată în tristeţe şi nu vrea să răspundă la vorbele bărba- 
ţilor. Aceasta este povestea femeii pe care vrei s-o pețești. 

Flăcăul îşi întipări bine în minte povestea spusă de 
bătrînă, îi mulțumi, îi ură cale bună și plecă mai departe. 

În sfîrșit, se apropie el de casa în care trăia femeia. Cum 
văzu un bărbat, aceasta intră numaideciît înăuntru și încuie 
ușa în urma ei, prefăcîndu-se că nu l-a văzut pe flăcău. El 
se apropie de uşă şi zise: 

— Surioară, oare soarta mea nu-i la fel de nefericită ca 
şi a ta? De ce, văzîndu-mă, te ascunzi? Ori ai uitat totul? 
Ascultă ! La prima naștere, amîndoi ne-am născut sub înfăţi- 
şarea unor păsărele djolimo. Ne-am legat împreună soț şi soţie 
şi ne-am petrecut zilele în bucurie. Dar puii noştri au fost 
luaţi de ape. Pentru ca să-i scăpăm, amîndoi ne-am dat viaţa. 
Iată ce ne-a făcut să ne despărțim. 

Auzind aceste vorbe, inima femeii tresări. Ea întredeschise 
uşa, se aşeză la războiul de ţesut şi începu să ţeasă, dar în 
acest timp asculta cu luare-aminte spusele flăcăului. Acesta 
vede că vorbele lui nimeriseră la ţintă și zice mai departe: 

— Surioară, ai uitat oare că la naşterea următoare ne-am 
născut amîndoi sub înfăţişarea păsării tepong ? Dar un ne- 
trebnic de băiețandru, un ciobănaș, s-a jucat cu focul, ne-a 
aprins cuibul, iar puișorii ne-au ars în foc. Încercînd să-i 
scăpăm de ei, am ars şi noi. Așa s-a curmat fericirea noastră. 


Acum femeia se opri din ţesut, stătea nemişcată şi-l 


asculta pe flăcău. 

— După aceea, zise el, amîndoi ne-am născut sub înfăţi- 
șare de tigri. Aveam doi pui. Dar în munţi au venit vînători 
şi ne-au răpus pe toţi cu săgețile. Ia această naștere, tu te-ai 
născut aici sub înfățișare de femeie, iar eu într-o familie 
săracă ce trăiește colo, la poalele muntelui, și tare mă chi- 
nuiesc amintindu-mi de zilele fericite pe care le-am petrecut 
în timpul vieților noastre de mai înainte. Și iată, am venit la 
tine, iar tu, uitînd toate cîte s-au petrecut, zăvorăști uşa și 
nu vrei să rostești nici un cuvînt drept răspuns, încheie flăcăul. 

Se ridică femeia de la războiul de ţesut, îl lăsă pe flăcău 
să intre in casă și, plingînd, zise : 

— De data aceasta, întîmple-se orice s-ar întîmpla, nu ne 
vom mai despărți. Înaintea ta au venit aici un dregător de 
seamă și un negustor bogat. Dar pe mine nu m-au încîntat nici 
rangul, nici bogăția. Te-am aşteptat pe tine. 

De-atunci, flăcăul și femeia acea s-au legat bărbat şi ne- 
nevastă. Fiul dregătorului îi dădu săracului jumătate din moşi- 
ile sale, iar fiul bogătașului — jumătate din bogăţiile lui. Și 
începură tinerii soţi să trăiască în dragoste şi înțelegere. Și în 
această viaţă, femeii nu i se întîmplă nici una dintre nenoro- 
cirile care o loviseră mai înainte. 

— Ce crezi, cine era bătrîina aceea? îl întrebă deodată 
Mortul Fermecat pe Tencijup. 

— Desigur că o vrăjitoare, răspunse el. Și cum rosti aceste 
cuvinte, Mortul Fermecat își luă din nou tălpășița spre cimi- 
tirul Crîngul-cel-plin-de-răcoare. 


20. Păstorul iubitor de adevăr 


Și din nou se duse Tencijup la cimitirul Crîngul-cel- 
plin-de-răcoare, îl prinse acolo pe Mortul Fermecat și porni 
cu el înapoi. 

— Hei, prietene ! îi zise Mortul Fermecat. Hai să-ţi spun 
o poveste de demult. Din povestea asta poți desprinde multe 
învăţăminte, de aceea ascult-o cu luare-aminte. 

În vremuri tare îndepărtate, locuiau în munţi două nea- 
muri. Oamenii dintr-un neam locuiau mai sus, pe crestele mun- 
ților, iar cei din neamul vecin — mai jos, în văi. Amîndouă 
aceste neamuri stăpîneau păşuni cu iarbă grasă, pe care păş- 
teau herghelii fără număr, și turme de iaci şi oi. Și un neam 
și celălalt avea același număr de familii, şi nici unul, nici 
celălalt nu se putea lăuda că are mai mulți călăreţi îndrăzneţi 
și îndemînatici. 

Cele două neamuri trăiau în prietenie, niciodată n-au pus 
la cale nimic unul împotriva altuia şi nici un fel de certuri nu : 
se pomenise să fi zbucnit între ele. 

O generație lua locul celeilalte ; dar iată că, odată ajunse 
un om rău, pizmaș și lacom ajunse căpetenia neamului ce lo- 
cuia în partea de sus a munților. 

Bogăţiile neamului vecin nu-i dădeau pase şi el începu a 
se gindi ce să născocească pentru a intra în stăpînirea lor. 
Giîndurile rele nu-l părăseau nici măcar o clipă, așa cum umbra 
nu-l părăseşte pe om într-o zi însorită. Lăcomia pusese în în- 
tregime stăpînire pe inima acelei căpetenii nesătule, aşa cum 
iarba deasă acoperă partea umbrită a văii. Hotări el să aleagă 
un prilej potrivit pentru a se face poftit în ospeţie la vecinii 
din vale şi acolo să-i descoasă și să afle cite vite şi alte bogății 
au aceştia. 

Și iată că, odată, căpetenia cea pizmașă a neamului din 
partea de sus a munților sosi ca oaspete la căpetenia neamului 
vecin. Aduseră vin, cănile se goleau una după alta şi cele două 
căpetenii se îmbătară turtă. Atunci căpetenia cea pizmaşă 
începu a se făli cu bogăţia sa, iar apoi, adresîndu-se gazdei, îl 
întrebă : 

— Dar tu cite bogății ai? Numai să-mi răspunzi cinstit, 
fără să tăinuieşti nimic, nu sîntem noi oare buni vecini? 

Se ridică în picioare căpetenia neamului din partea de jos 
a muntelui, cu faţa roșie din pricina vinului băut, cu glasul 
puternic, şi zice : 

— Ha-ha-ha! Bogăţii — nici vorbă — am mai multe 
decît oricine. Dar neamul meu are în stăpînire un cal năzdră- 
van, pe nume Cel-înzestrat-cu-ochiul-lui-Garuda. Acest cal 
este însuşi nepotul împăratului dragonilor. Cînd fuge, nu-l 
întrece nici vîntul, cînd aleargă, nu-l întrec nici șuvoaiele 
repezi care curg după ploaie. luţeala lui nu-i mai prejos decît 
a săgeţii slobozite dintr-un arc bine întins. E o adevărată 
comoară ! Mai avem un păstor care n-a rostit niciodată vreo 
vorbă mincinoasă. Acest păstor este şi el o podoabă a neamului 
nostru. 

— Poate că ai, într-adevăr, un asemenea cal minunat, îi 
întoarse vorba căpetenia neamwlui ce trăia în partea de sus a 
muntelui, dar cine va da crezare spuselor tale despre păstorul 
care n-a rostit niciodată în viața lui vorbe mincinoase ? 

Căpetenia neamului din partea de jos a muntelui stăruia 
asupra spuselor sale, celălalt nu-i dădea crezare, şi începură 


133 


a se înfrunta cu înverșunare. La urma urmelor, căpetenia 
neamului din partea de sus a muntelui zise: j 
— Să facem așa: să scriem pe hîrtie care e pricina dintre 


noi și să facem prinsoare. lar apoi să-l punem la încercare pe 
păstorul tău. Dacă el, într-adevăr, nu va spune minciuni, îţi 
voi da jumătate din pămînturile, caii şi oile pe care le am în 
'stăpînire. Dacă însă va spune fie chiar şi o singură minciună, 


atunci tu îmi vei da mie jumătate din pămînturile, caii şi oile 


tale. Ei, te învoieşti astfel ? 

Hotărîră să facă așa cum s-au înţeles, iar ceilalţi meseni 
fură chemaţi să fie martori în această pricină. 

Căpetenia neamului din partea de jos a muntelui îl chemă 
pe păstor şi-i porunci să plece cu herghelia şi cu calul Cel- 
înzestrat-cu-ochiul-lui-Garuda la o păşune în munţi. 

Odată, într-o noapte, poposi în pășunea aceea din munte 
o femeie frumoasă și îl rugă pe păstor s-o primească să înnop- 
teze la el — chipurile se abătuse din drum și se rătăcise. 

Dimineaţa frumoasa femeie nu plecă de la păstor. Ea 
rămase și pregăti prînzul. Trecură cîteva zile, dar femeia nici 
nu aducea măcar vorba că ar fi venit cumva timpul să plece. 
Ea îl ajuta pe păstor să înjehebeze loc de adăpost și popas 
atunci cînd umblau din loc în loc cu herghelia, împreună cu 
el mîna caii, pregătea de mîncare. Nici păstorul nu-i amintea 
femeii că e timpul să plece. Era un om singuratic şi niciodată 
încă nu fusese atît de fericit. Acum, în adăpostul acela sărman, 
se simţea atit de bucuros cum nu se simţise nici în, timpul 
sărbătorii Anului Nou. 


Trecură multe zile. Dar iată că odată, într-o noapte, pe 
frumoasa femeie începu s-o doară tare capul. Gemea așa de 
tare, se tăvălea pe podeaua acoperită cu pislă a cortului, su- 
doarea curgea șiroaie pe fața ei. Păstorul se sperie şi începu 


| 


a o întreba cu ce s-o ajute ca să-i uşureze durerea. La început 


femeia nu răspunse nimic, dar pînă la urmă zise gemînd : 


— Un singur leac ar putea să-mi vindece boala, dar tu 


n-ai să te hotărăști să-l foloseşti. 

— Dacă există un asemenea leac, răspunse păstorul, voi 
face tot ce-mi va sta în putinţă, chiar de ar trebui să tai carne 
din trupul meu. 

Atunci femeia zise : 

—Calul pe nume Cel-inzestrat-cu-ochiul-lui-Garuda este 
nepotul împăratului dragonilor. Boala mea se va lecui numai 
dacă voi mînca inima şi ficatul lui. Nimic altceva nu mă poate 
ajuta și nu mă poate scăpa de la moarte, zise ea şi începu din 
nou să strige cît o ţineau puterile. 

Păstorul se gîndi: „Calul acesta, Ochiul-lui-Garuda, nu 
este numai cea mai mare comoară de pe meleagurile noastre, 
ci şi cea mai aleasă podoabă a neamului meu. Cum aş putea 
să-l omor ?* Multe leacuri și dresuri încercă el, căutînd s-o 
vindece pe frumoasa femeie, dar nici unul nu fu de vreun 
folos. Îi era tot mai rău şi mai rău, şi se părea că nu mai are 
scăpare de la moarte. Păstorul nu-şi mai afla locul. Inima îi 
alocotea, ca şi cum ar fi fiert apa în el. leşi păstorul din cort, 
se apropie de calul minunat, își lipi obrazul de gitul lui și 
începu a plinge cu lacrimi amare. 

Deodată calul prinse a vorbi cu grai omenesc: | 

— Bunule păstor, nu fi necăjit. Dacă mă vei omori pe 
mine, vei scăpa viața acelei femei — am auzit doar tot ce aţi 
vorbit. Cît mă priveşte pe mine, nu-ţi face griji. Miine dimi- 
neață du-mă la herghelia de iepe şi împerechează-mă cu una 
din ele. După aceea omoară-mă, iar cu inima și ficatul meu 
vindecă boala frumoasei. 

Tare se mai minună păstorul auzindu-și calul vorbind cu 
grai omenesc, dar tot nu se hotăra să-l omoare. Atunci calul 
fermecat începu să freamăte şi să lovească pământul cu copi- 
tele.  Văzînd una ca asta, păstorul nu mai stătu mult pe 
gînduri, duse calul la herghelia iepelor, iar apoi îl omori, îi 
scoase inima și ficatul şi le duse femeii. De îndată ce văzu 
inima şi ficatul calului fermecat, frumoasa se simți ușurată 
şi zise că i s-au mai potolit durerile. | 

A doua zi, de îndată ce păstorul mînă caii la pășune, fe- 
meia ieşi din cort şi dusă a fost. De atunci păstorul n-o mai 

văzu niciodată. Vezi doar că femeia aceea frumoasă se prefă- 
cuse numai că s-a abătut din drum și s-a rătăcit, de fapt ea 
era chiar nevasta căpeteniei neamului din partea de sus a 
muntelui și la porunca bărbatului ei venise la păstor, ca să-l 
pună la încercare. Căpătînd inima și ficatul calului fermecat, 
bucuroasă, se grăbi să ducă prada bărbatului ei. 

Primind inima și ficatul calului, căpetenia neamului din 
partea de sus a muntelui se pregăti repede de drum şi se duse 
la căpetenia neamului vecin. 

— Păstoruj tău a omorit calul pe nume Cel-înzestrat-cu- 
ochiul-lui-Garuda, îi zise el vecinului cu bucurie răutăcioasă, 
cheamă-l şi întreabă-l, să vedem o să mintă sau nu. 

Căpetenia neamului vecin, auzind această veste şi văzînd 
inima și ficatul calului fermecat, vrînd-nevrînd îşi chemă slu- 
gile şi le trimise după păstor. Aflind ce poruncise căpetenia, 
păstorul înţelese numaidecît de ce frumoasa femeie care îşi 
luase tălpășița ţinea atît de mult să aibă inima și ficatul calu- 
lui pe nume Ochiul-lui-Garuda. El începu a se căi amarnic de 
fapta lui, încît ar fi vrut mai degrabă să-l înghită pămîntul 
— vezi doar că pe atunci pentru asemenea vină aspră pedeap- 
să te aștepta. Dar păstorul hotărî să nu tăgăduiască, ci să 
spună ca și pînă atunci adevărul, și după asta parcă i se luă 
o piatră de pe inimă. Porni el la drum cu pas din ce în ce mai 
grăbit și în curînd ajunse la cortul în care locuia căpetenia 
neamului său. În cortul încăpător al căpeteniei se adunase o 
mulţime de oameni. Acolo se afla şi căpetenia neamului din 
partea de sus a muntelui. Şedea mîndru şi zîmbea batjoco- 
ritor. 

— Ai venit, păstorule ? întrebă căpetenia. 

— Primind porunca stăpînului meu, am venit de îndată, 
răspunse acesta înclinîndu-se în fața lui. 

— Păstorule, cum se mai află calul pe nume Ochiul-lui- 
Garuda care ţi-a fost dat în grijă? 

— Pe calul fermecat pe nume Ochiul-lui-Garuda l-am 
omorît ca să vindec o femeie. Am săvîrșit un lucru cumplit! 
Pedepsește-mă după lege, spuse păstorul cu glas stins. Auzind 

căpetenia neamului din partea de sus a muntelui cuvintele 
păstorului, de uimire nu putu rosti decit „A-a-a-a-“. lar căpe- 
tenia neamului din partea de jos a muntelui își uită de mînie 
și, zîmbind mulțumit, zise : 

— Ia priviţi, ne-am avut eu dreptate cînd am spus că 
păstorul meu nu minte niciodată ? 

Un vechi proverb glăsuieşte: „Dacă gîndurile rele pun 
stăpînire pe om, asupra lui vor cădea şi urmările rele“, și 
chiar aşa se şi întîmplă. Căpetenia neamului din partea de sus 
a muntelui fu nevoit să-i dea vecinului său din vale jumătate 
din pămînturile, caii, iacii și oile ce le avea. 

Cînd povestea ajunse în acest loc, Tencijup întrebă : 

— Dar iapa a avut vreun mînz de la calul fermecat pe 
nume Ochiul-lui-Garuda ? 

Răspuns nu primi însă, căci Mortul Fermecat își luă din 
nou zborul spre cimitirul Crîngul-cel-plin-de-răcoare. 


21. Păstorașul 


Veni Tencijup din nou la cimitir, îl făcu pe Mortul Ferme- 
cat să coboare din vîrful copacului, îl vîri în sac și-l luă cu el. 
Pe drum, Mortul Fermecat începu o nouă poveste: 

Trăia odată un orfan. Tatăl şi mama lui muriseră pe cînd 
era încă foarte mic. Un vecin bun la suflet luă copilul în casa 
lui și-l crescu împreună cu copiii săi. Cînd băiatul împlini 
șaisprezece ani, vecinului îi muri nevasta. Omul fu necăjit o 
vreme, apoi îşi luă altă nevastă. Noua soție prinse pică pe 
flăcău. Îl certa, îl ocăra, ba chiar uneori îi spunea să-și ia hai- 
nele şi să plece de acasă. Bărbatul, dimpotrivă, îl iubea foarte 
mult pe băiatul acela isteț și nu voia să se despartă de el. Dar, 
cum zice o vorbă, „fața care îşi întoarce privirile noaptea n-o 
poţi răbda mult“, el se lăsă înduplecat de stăruința femeii. 
Adună cîteva turte de orz, brînză uscată, tzamba şi le strînse 
pe toate într-o legăturică — merinde flăcăului pentru drum. 
leşiră ei din casă, ajunseră la o răscruce de drumuri și veci- 
nul, luîndu-și rămas bun, începu a-i da flăcăului cele din urmă 
poveţe : 

— Ascultă, fiule ! Acum trebuie să ne despărțim, mai de- 
parte vei merge singur. În drum să te ferești de arşiță, de 

frig şi de fiare sălbatice. Amintește-ţi, de asemenea, vechea 
zicătoare care spune: „Chiar o sută de prieteni de-ai avea, 
şi tot e puţin, chiar un singur vrăjmaş de-ai avea, şi tote 
mult“ ; de aceea să nu uiţi niciodată prietenul bun. 

Flăcăul înclină capul — îl podidiseră lacrimile — îi ură 
sănătate şi fericire binefăcătorului său și se duse. 

Merse flăcăul cîteva zile pînă ajunse într-un sat mai 
cuprins. Aici intră păstor la casa unui om bogat. În fiecare zi 
ducea oile la pășune și avea grijă de ele să pască pe săturate. 
Pentru aceasta stăpînul îi dădu o cămăruţă în care să locu- 
iască şi în fiecare zi flăcăul mai primea de la el puţină tzamba. 

În odăiţa lui flăcăul nu locuia singur, avea trei prieteni : 
un căţel, un pisoi şi un papagal. În fiecare zi, după ce aducea 
oile acasă de la pășune şi le băga în staul, flăcăul intra în 
cămăruța lui, iar prietenii erau mereu acolo şi-l așteptau. Pe 
pisoi îl vîra în sîn, cățelul i se tolănea la picioare şi papagalul 
se așeza pe o nuieluşă. Iar cînd mînca, flăcăul arunca priete- 
nilor săi ceea ce-i rămînea de la masă. Și așa treceau zilele, 
una după alta. 

Numai că odată, ca din senin se abătu asupra flăcăului o 
nenorocire. Dusese el oile la pășune, iar seara, cînd se întoarse 
acasă, căzu greu bolnav. Tot trupul i se acoperise de bășici și 
puroia, gitul i se umflă și își pierdu graiul. Zăcea flăcăul pe 
un aşternut de pislă în cămăruţa lui, fără să poată scoată nici 
un cuvînt, şi doar clipea din ochi — semn că mai era viu. 
Stăpînul îi aducea în fiecare zi ceai şi tzamba, numai că flă- 
căul nu putea nici să mănînce, nici să bea. lar peste cîteva 
zile i se făcu şi mai rău. Trupul îi ardea ca focul, avea dureri 
îngrozitoare, gura i se făcuse iască — o mare de-ar fi băut și 
tot nu i s-ar fi potolit setea, iar capul îi era atît de greu, că 
nici nu putea să și-l ridice. „Ei, se gîndi flăcăul, pesemne că 
mi-a sunat ceasul.“ Și deodată auzi, ca prin vis, două glasuri. 
Unul spunea: „Bunul nostru prieten este rău bolnav. N-are 
cine să-l îngrijească, leacuri care să-l vindece nu se află, n-are 
şi el un prieten care să-l ajute. Vai, ce rău îmi pare!“ 

Al doilea îi răspunse oftînd : 

— Noi am fi bucuroși să-l ajutăm, numai că el nu pricepe 
graiul nostru. Oricît ai vorbi — ce folos! 

Tare se minună flăcăul auzind asemenea vorbe. „Nu e 
nimeni pe aproape, atunci cine oare vorbește ?* se giîndea el. 
Cu chiu cu vai deschise ochii și văzu pe căţel și pe pisoi stînd 
de vorbă într-un colț. Pisoiul zise iarăşi : 

— la spune, ce boală are prietenul nostru, se poate găsi 
vreun leac împotriva ei ? 

— Boala i se trage de acolo, răspunse cățelul, că pe cînd 
se întorcea din munţi, de la pășune, s-a înțepat într-un spin 
veninos şi otrava i-a ajuns în sînge. lar de vindecat e cît se 
poate de uşor. Trupul lui trebuie uns cu sînge de capră neagră, 
iar el trebuie să mănince ficatul caprei — și se va lecui. 
Numai cum să-i spunem toate aceste lucruri prietenului 
nostru ? 

Flăcăul se miră și mai tare auzind asemenea vorbe. Nu 
ştia ce să facă — să le dea sau nu crezare, dar hotări că mai 
rău decît atît tot nu putea fi. A doua zi, cînd stăpînul i-aduse 
de mîncare şi de băut, el îi spuse că boala lui poate fi vinde- 
cată cu sînge de capră neagră. Stăpînului îi era milă de flăcău 
și se învoi să-l ajute. Înjunghiară o capră neagră, cu sîngele 
ei unse trupul flăcăului, iar ficatul caprei i-l dădură să-l 
mănînce. Nu trecu decît o zi şi flăcăul se înzdrăveni de tot. 
Nici gîtul nu-l mai durea, iar bășicile de pe trup nici nu se 
mai zăreau. 

Trecu de atunci multă vreme. Dar iată că pe neașteptate 
căzu bolnav fiul stăpînului. Începu să-l doară capul, dar așa 
de tare că nici putere nu mai avea să îndure și de durere se 
tăvălea pe jos. Cite n-a făcut stăpînul ca să-și vindece fiul! 
A chemat şi preoţii să-i citească la căpătii descîntece, a tocmit 
să i se facă rugăciuni, și miresme scumpe a cădelnițat în faţa 
statuilor cu chipurile sfinţilor, dar nimic nu se dovedi de folos. 
Bolnavul se simţea din zi în zi mai rău. 

Nefericitul părinte nici nu se mai îngrijea de gospodărie, 
nu mai vedea nimic în jurul său. Iar flăcăul ducea ca şi pînă 

atunci oile la păşunea din munte, numai că simţea o greutate, 
ca şi cum cineva i-ar fi aşezat o piatră pe inimă. 

Odată, într-o noapte, nu putu adormi și rămase multă 
vreme treaz, întins în pat cu ochii închiși și, deodată, aude 
în odaie pe cineva vorbind. Un glas zicea : 

— Priviţi cum se străduiesc preoții, zile întregi citesc 
descîntece la căpătiiul fiului stăpînului nostru, numai că din 
asta tot nu îi e mai bine. Proşti mai sînt! 

Mirat, flăcăul trase cu coada ochiului să vadă cine vor- 
bește. Și văzu că acolo se aflau papagalul, cățelul și cotoiul. 
Cotoiul zise : 

— Da, e adevărat, dar se poate găsi oare leac pentru 
boala stăpînului nostru ? 

Papagalul răspunse : 

— Leacul nu e deloc greu de găsit. Boala i se trage de 
acolo că în timpul somnului i-a intrat în ureche un păianjen. 
Pe zi ce trece acesta creşte, hrănindu-se cu sînge şi puroi din 
urechea băiatului. Tocmai asta este pricina pentru care are 
dureri atît de mari. Ca să scape de păianjen, e nevoie să se 
ridice un cort din pînză albastră, înăuntrul lui trebuie aprins 
un foc și stropit din cînd în cînd cu apă. După aceea în cort 
trebuie așezat bolnavul şi să se înceapă a se bate tobele. 
Păianjenul va crede că a venit vara și că se aud bubuiturile 
tunetului. Atunci, împreună cu puii lui, va ieși neapărat din 
ureche. Și chiar în clipa aceea trebuie omoriţi cu toţii. În 
felul acesta bolnavul se va vindeca fără nici un fel de leacuri. 

— Dar oamenii nu pricep graiul nostru, ce folos pot avea 
vorbele tale ? oftă cățelul. 

Flăcăul își întipări bine în minte spusele papagalului şi 
a doua zi îi povesti totul, cu de-amănuntul, stăpînului său. De 
crezut stăpînul nu crezu, dar toate leacurile cîte fuseseră în- 
cercate se dovediseră a fi fără folos și nu mai rămînea nimic 
altceva decît să-l încerce şi pe acesta. De aceea, stăpînul po- 
runci ca păstorul să pregătească tot ce era de trebuinţă pentru 
vindecare. Flăcăul făcu totul așa cum spusese papagalul : ridi- 
cară un cort din pînză albastră, îl aşeză înăuntru pe bolnav, 

apoi aduse în cort o tipsie cu jăratic, iar cînd în cort se făcu 
foarte cald, începu să stropească tăciunii aprinși cu apă şi să 
bată din toate puterile în toba așezată lingă urechea bolnavu- 
lui. Şi, iată, stăpînul văzu cum din urechea bolnavului ieşi o 
mulțime de păianjeni mari și mici. Toţi păianjenii fură omo- 
rîţi, iar fiul stăpiînului se înzdrăveni. 

Stăpînul nu mai știa cum să-i mulțumească păstorului. E] 
văzu ce om drept şi bun era flăcăul cel harnic, care niciodată 
nu se dăduse în lături de la muncă. Și atunci i-o dădu de 
nevastă pe fiica lui căreia îi lăsă o zestre mare. Cînd povestea 
ajunse în acest loc, Tencijup zise : 

— Aş vrea să te întreb: cum se face că flăcăul care mai 
înainte nu cunoștea graiul animalelor, a început deodată să 
înțeleagă atît de bine tot ceea ce-şi vorbeau ? 

Dar Mortul Fermecat nu-i răspunse, el își luă numaidecit 
zborul spre cimitirul Crîngul-cel-plin-de-răcoare. 


22. Leul de piatră 


Se întoarse repede Tencijup la cimitirul Crîngul-cel-plin- 
de-răcoare șiA găsi acolo pe Mortul Fermecat care şedea în 
vîrful unui copac. Săltă flăcăul toporul pe nume Luna-cea- 
albă şi se prefăcu că se pregăteşte să taie trunchiul. Mortul 
Fermecat se sperie și se dădu jos. Tencijup îl vîri numaideciît 
în sac, îl legă strîns cu frînghia şi plecă. Nu merse decit oleacă 
de drum şi iată că Mortul Fermecat zice : 

— Hei, frăţioare! Călătorim împreună, n-avem ce face, 
ne. plictisim, trebuie să ne veselim şi noi cumva. 

Se gîndi Tencijup : „De multe ori, netrebnicule, m-ai în- 
şelat, de data asta însă n-ai să mă poţi prosti“ — şi, fără a-i 
răspunde, îşi urmă drumul mai departe. 

— Dacă tu nu vrei să povestești nimic, voi povesti eu. Iată 
care este povestea, zise Mortul Fermecat. 

Odată, la poalele unui munte înalt, trăiau două familii. 
O familie era nevoiașă, cealaltă bogată. Săracul se ducea în 
fiecare zi în munţi, aduna vreascuri, le vindea şi în felul acesta 
îşi hrănea familia. Dimineaţa, cînd pleca în munți, lua cu sine 
puţină tzamba, iar la amiază nu se întorcea acasă, ci mînca în 
pădure. În felul acesta izbutea să adune vreascuri mai multe, 
pe care le schimba apoi pe mîncare și lucruri de îmbrăcat. 

În munţi nu era nici ţipenie de om şi săracul, după ce 
adunase o legătură mare de vreascuri, se odihnea şi îşi mînca 
liniștit făina. Nu departe de locul unde se așeza de obicei să 
se odihnească se afla chipul cioplit în piatră al unui leu. 
Înainte de a se apuca să mănînce, săracul punea întotdeauna 
în fața leului de piatră puţină tzamba, cu unt și brînză uscată, 
zicînd : 


— Domnule leu, gustaţi, vă rog, din untul şi făina mea. 

Așa făcu el timp mai îndelungat. 

Odată, pe cînd ducea darul obișnuit leului de piatră, auzi 
cum acesta începe să vorbească cu grai omenesc: 

— Dragă frate, îți mulţumesc. Ai o inimă foarte bună, 
căci nici tu însuţi n-ai nimic altceva în afară de un pumn de 
tzamba şi o bucăţică de unt, și le mai împarţi cu alţii, iar în 
fiecare zi îmi faci mare cinste aducîndu-mi darul tău. 

La început săracul prinde să tremure de frică, auzind 
glasul leului. Vede apoi că leul n-are de gînd să-i facă vreun 
rău, încetul cu încetul își vine în fire şi zice: 

„— Domnule leu, ţie nu-ţi poartă nimeni de grijă, de aceea 
îngăduie să-ţi dăruiesc eu puţină făină. Îmi pare rău numai 
că, într-adevăr, sînt om sărac şi altceva nu-ţi pot dărui. 

Atunci leul de piatră răspunde : 

— Eşti cu adevărat un om vrednic. Să vii aici mîine dimi- 
neaţă înainte de răsăritul soarelui și voi şti eu să te răsplătesc. 
Numai ia cu tine un sac, iar eu ţi-l voi umple cu ceva de preţ. 

Săracul îi făgădui leului că va face întocmai așa cum i-a 
spus şi, luîndu-și legătura cu vreascuri, se întoarse acasă. 

În ziua următoare, el se sculă înainte de revărsatul zori- 
lor, luă săculețul în care îşi ţinea de obicei făina şi porni în 
munţi să adune vreascuri. Cînd se apropie de leul de piatră, 
acesta întrebă : 

— Tu eşti, frăţioare ? 

Săracul își aminti numaidecît vorbele pe care i le spusese 
ieri leul şi răspunse : 

— Da, eu sînt. 

NINE, 


— Ascultă-mă cu luare-aminte, urmă leul, curînd gura 
mea se va deschide, iar tu să-mi vîri mîna în gitlej. Cotrobăie 
oleacă prin giîtlejul meu şi ai să găseşti acolo aur. Ia atit cît 
încape în sacul tău, dar ţine bine minte un lucru: pînă la 
răsăritul soarelui trebuie să-ți tragi mîna din gitlejul meu, 
pentru că de îndată ce s-arată soarele, gura mi se închide. 

— Bine, bine ! Am să fac totul așa precum spui, se bucură 
săracul. 

Îndată ce gura leului de piatră se deschise, el își vîri mîna 
în gitlejul lui și scoase de acolo o bucată de aur. Făcu acelaşi 
lucru de cîteva ori, pînă umplu săculețul în care își ţinea 
făina. Cînd săculeţul se umplu de tot, săracul îi zise leului: 

— Domnule leu, îți mulţumesc din toată inima pentru 
marea ta îndurare. 

— 'Ţi s-a umplut sacul ? întrebă leul. Dacă ai fi adus un 
sac mai mare, ai fi putut lua mai mult aur. 

— Mie şi ăsta o să-mi ajungă pînă la sfîrşitul vieţii, 
răspunse săracul, privește numai, puţin e oare? Și zicînd 
aceste vorbe ridică săculeţul. Și chiar în aceeași clipă răsări 
soarele şi gura leului se închise. Iar săracul porni mai departe 
să adune vreascuri. Apoi își luă săculeţul cu aur şi se întoarse 
acasă. 

De atunci nu mai avu nevoie să se ducă în munţi după 
vreascuri. Aurul pe care i-l dăruise leul îi ușură povara griji- 
lor care îi apăsa inima. EI își cumpără mulţi cai, iaci şi oi, 
ridică o casă nouă şi mare, avea din belșug îmbrăcăminte şi 
mîncare, cum se zice avea „şi grajdul plin de vite, şi hamba- 
rele pline de grîne“. 

Vecinul bogat privea cu mirare la schimbările care se 
petreceau în familia săracului și îşi tot frămînta mintea să 
priceapă de unde vin toate acestea. El se giîndea: „Săracul 
ăsta n-avea nici măcar o surcea, iar acum e ditai bogătașul. 
Fără doar şi poate că a furat, ori a jefuit pe cineva. Trebuie 
să trec neapărat pe la el şi să iscodesc ce și cum.“ Şi iată că, 

odată, alegind prilejul potrivit, veni bogătaşul în casa cea 
nouă a celui ce fusese mai înainte nevoiaș. Îi spuse gazdei 
multe cuvinte măgulitoare şi la urmă îl întrebă cum făcuse 
de se îmbogăţise atît de repede. Săracul era un om cu inimă 
deschisă şi iubitor de adevăr. Fără a-i ascunde nimic, îi povesti 
cinstit cum se îmbogăţise. Cînd săracul termină de povestit, 
lăcomia umplu inima bogătașului, aşa cum umflă apa, după 
o ploaie putemică, șuvoaiele din munte. Îl rodea pizma : de 
ce nu s-a întîmplat cu el una ca asta? Şi cele mai gustoase 
bucate i se opreau în gît; află bogătașul ce dorea să afle şi se 
grăbi să-şi ia rămas bun de la gazdă. Iar la plecare întrebă 
foarte amănunţit în ce parte anume se dusese săracul să adune 
vreascuri şi în ce loc se află leul cioplit în piatră. Se întoarse 
bogătașul acasă, toată noaptea nu putu să doarmă, tot răsu- 
cindu-se pe o parte şi pe alta. Și hotări el să se dea drept 
strîngător de vreascuri, să-i ceară şi el aur leului de piatră. 

Din ziua aceea bogătașul îmbrăca în fiecare dimineață 
niște haine jerpelite și pleca în munţi după vreascuri. Lua cu 
sine puţină tzamba şi o mînca lîngă leul de piatră, lăsîndu-i 
de fiecare dată și acestuia o mică părticică, întocmai precum 
făcuse săracul. Trecură cîteva zile fără să se întîmple nimic. 
Bogătașul era cit se poate de furios. „Ori săracul m-a minţit, 
ori leul nu mă crede“, se gîndea el. Oricum ar fi fost, el hotărî 
să mai aştepte puțin şi se duse mereu în munți. 

Dar iată că odată leul de piatră prinse a-i vorbi: 

— Prietene, îi zise el bogătașului, tu mă cinstești cu 
daruri, pentru asta trebuie să te răsplătesc. 

Auzi bogătașul vorbele leului, se bucură din cale-afară și 
strigă : 

— Da, stăpîne, da! Răsplătește-mă!  Răsplătește-mă! 
Căci familia mea e atît de săracă, vai, atît de săracă! 

— Nu te grăbi, răspunse leul; mîine dimineaţă, ceva mai 
devreme, vino aici și adu cu tine un sac, iar eu îl voi umple 
cu ceva de preţ. 

— Bine! Bine! se bucură și mai tare bogătașul. 

În ziua următoare, dis-de-dimineaţă, bogătaşul luă cu sine 
un sac cît toate zilele făcut din piele şi se duse în munţi, la 
leul de piatră. 

Leul de piatră deschise gura și-i îngădui bogătașului să 
ia din gitlejul lui aur. 

— Ai grijă numai, nu uita să scoţi mina din gura mea 
înainte de răsăritul soarelui, îi aminti el. 

Omul se învoi și vîri mîna după aur. Pumn după pumn 
căra el aurul şi îl băga în sacul de piele. Așa trecu o bună 
bucată de timp, şi leul îl întrebă: 

— Nu-i de ajuns, oare ? În curînd va răsări soarele ! 

— Bine, bine, răspunse bogătașul, sacul nu-i încă plin, să 
mai iau cîțiva pumni. Și scotea aurul pumn după pumn, înde- 
sîndu-l în sac. 

Dar sacul era atît de mare încît tot mai rămiînea loc. Leul 
zise iarăși : 

— Ei, acum n-ai luat destul ? Soarele stă să răsară! 

Bogătașul îi răspunse : 

— Lasă, aud. Mai e încă mult pînă să se umple sacul, să 
mai iau cîțiva pumni, şi urmă să încarce mai departe sacul. 

Și iată că, de îndată ce viri din nou mîna în giîtlejul leului, 
de după vîrful muntelui fulgerară razele soarelui — şi fălcile 
leului de piatră se închiseră strîns. 

— Mina, mîna mea! începu să strige cît îl ţinea gura 
bogătașul. Dar era prea tirziu. Făicile de piatră stringeau cu 
putere mîna bogătașului şi nu era chip s-o mai scoată de acolo. 

Cînd povestea ajunse în acest loc, Tencijup zise mulțumit : 

— Foarte bine, bogătașul a căpătat ce-a meritat! 

lar Mortul Fermecat își luă din nou zborul spre cimitir. 


23. Cei trei fraţi - demoni 


Tencijup simţi că i se strînge inima de ciudă văzînd că 
Mortul Fermecat i-a scăpat și de data aceasta. Pentru a cîta 
oară se întoarse el la cimitirul Crîngul-cel-plin-de-răcoare, îl 
prinse pe viclean, îl viri în sac și porni înapoi. Pe drum 
Mortul Fermecat îi zise : 

— Frăţioare, nu-mi purta pică. Cunoști zicala : „Deşi ciz- 
mele sînt vechi, tot ţin picioarelor de cald“. De cînd mergem 
împreună cale atît de lungă, ne-am împrietenit. Iar ca prieteni 
ce ne aflăm, cum să nu trăncănim și noi, ba de una, ba de 
alta ? Am să-ţi spun numaidecît încă o poveste cu tîlc şi inima 
are să ţi se însenineze. 

În vremurile de demult, trăiau trei frați-demoni. Odată, 
demonii auziră că undeva pe aproape, în partea de sus a văii, 
într-o familie săracă, trăiește o fată. De frumuseţea și hărnicia 
ei se dusese vestea în tot ţinutul. Fraţii-demoni nu erau în- 
suraţi și ei hotăriîră s-o peţească pe fata aceea. Veniră cei trei 
îraţi-demoni la căsuţa în care locuia frumoasa și începură a-i 
vorbi, toţi într-un glas, așa cum se obișnuiește la peţit: 


— Pe poviîrnișul unui munte înalt, 
Nu departe de Valea Belșugului, 

Noi, cei trei fraţi puternici, 

Petrecem zile pline de veselie. 

În arta de a face minuni 

Ne putem întrece cu zeii ; 

Bogăţii fără număr avem, 

De comori ne sînt pline cămările, 

lar cai, și iaci, și oi fără număr 

Pasc iarba de jur împrejur pînă-n zare. 
Cîmpiile noastre-s cît vezi cu ochii, 

Și munţi de grîne se-nalţă-n hambare. 
Frumoasă făptură, nu-ţi fie teamă, 
Intră-ne în casă ca stăpină deplină. 
Asemenea belșug ca acolo 

Nici la împărat n-ai să afli. 

Venirea la noi, cei puternici, 

E darul pentru meritele tale 1. 


La aceste vorbe stăpîna casei, mama fetei, zise : 


— Preafrumoasa copilă ce-o am 
E singura mea mângiiere. 

Cu zeițele se poate întrece 

În frumuseţe fata mea dragă, 

Iar firea ei blindă și dulce 

Deciît mătasea mai gingașă este. 
Un coș chiar de-ați umple cu aur, 
Cu aur galben strălucitor, 

Și nici chiar pentru coșul acesta 
Eu fata de dat n-o voi da. 

Așa cum stăpinul nicicînd nu va vinde 
Trăpașul ce cu credinţă-l slujește, 
Chiar dacă-ar fi pentru cal 

Preţ mare să-i dea oarecine. 


1 Potrivit credinţei budiste, faptele bune săviîrşite „în existenţa 
anterioară“ condiționează fericirea în viața actuală. Aici demonii vor 
să spună că fericirea în care va trăi fata în casa lor este răsplata pen- 
tru faptele bune săvîrşite de ea în existenţa anterioară. 

Am mulți am trăit eu pe lume 
Și-acuma-s bătrînă de tot. 

Și singurul sprijin ce-l am 

E fata mea, preafrumoasă. 

Căci dacă din casă-ţi lipsește un fiu 
Cel ce-ngrijeşte de casă e fata. 
Copila-nțeleaptă și dragă, 

Ce-mi alină acum bătrineţea, 

În casă străină, deodată, 

N-o pot lăsa să se ducă. 

Ce om ar putea fi în stare 

S-alunge din preajmă-i păunul 

Ce casa i-o-mpodobește ? 

Venirea voastră în casa mea umilă, 
Desigur, e-o cinste pentru noi, oameni sărmani. 
Dar mai întîi datori sînteți să aflaţi 
Ce nume are fata mea dragă. 
Și-ndată ce numele i-l veţi afla, 

O veţi primi pe ea de soţie. 


Cei trei fraţi erau niște demoni deştepţi şi vicleni. Dar 
nimeni nu ştia cum o cheamă pe fată. La treaba asta, oricît 
ţi-ai fi frământat mintea, tot n-ai fi putut afla răspuns. Așa că 
demonii nu putură decît să se uite unul la celălalt și să se 
întoarcă acasă cu mîna goală. 

La înapoiere se întîlniră cu un iepure, care străbătea în 
fugă pădurea. 

— Măi, iepure, încotro te grăbeşti ? îl întrebară ei. 

— Caut ceva de mîncare, răspunse iepurele. 

— N-are rost să alergi degeaba pentru a-ţi căuta hrana, 
îi ziseră cei trei fraţi-demoni. Ajută-ne să facem o treabă şi 
îți vom da ierburi şi legume cîte vei pofti. 

— Ce fel de treabă? întrebă iepurele. Şi cum aș putea 
eu să vă fiu de ajutor? 

— În partea de sus a văii, locuieşte o femeie bătrînă cu 
fiica ei — o fată de toată frumuseţea. Află cum o cheamă pe 
fată şi spune-ne nouă, îi ziseră demonii. 

— Ei, ăsta nu-i lucru greu, se bucură iepurele, chiar acum 
mă duc să aflu. 

Veni iepurele degrabă la casa femeii, se pitulă sub fereas- 
tră şi-și ciuli urechile. După cîtăva vreme, bătrîna începu să 
strige fata : 

— Floarea-Raiului !  Floarea-Raiului !  Curînd are să 
plouă, du-te sus și adună brînza pusă la uscat pe acoperiș. 

Auzi iepurele vorbele bătrînei și pricepu că pe fată o 
cheamă Floarea-Raiului. Rosti de cîteva ori în gînd acest 
nume, străduindu-se să-l ţină bine minte, şi se duse la cei trei 
fraţi-demoni. Începu să alerge iepurele prin pădure și, cum 
alerga el așa, din vîrful unui măslin căzură cîteva măsline. 
Iepurele se sperie, se aruncă într-o parte, privi în jurul său 
și văzu că nu erau decît nişte măsline. Şi i se făcu poftă să le 
mănînce. Dar deodată iepurele se gîndi că în felul acesta va 
întîrzia cu îndeplinirea datoriei. Nu se mai opri să mănînce 
măslinele şi plecă în fugă mai departe. Numai că atunci cînd 
se speriase, uitase a doua jumătate a numelui fetei: „Floare, 
floare“, i se tot învîrtea prin cap, dar ce fel de floare nu putea 
să-şi aducă aminte. „Floare-de-măslin, aşa o cheamă pe fată“, 
se gîndi iepurele şi veni să spună acest lucru celor trei fraţi- 
demoni. Aceștia, auzind de la iepure că pe fată o cheamă 
Floare-de-măslin, se bucurară nespus de mult și se duseră din 
nou în peţit. Se apropiară de căsuţă și rostiră toţi trei într-un 
glas : 


— De sapi cu lopata pămîntul, 
Pietre ascunse-n adînc vei vedea, 
De zvînţi apa din rîu, 

Vedea-vei picături răzlețe. 

Cum o cheamă pe fata ta, 

Care-i numele ei, 

Noi, cei trei fraţi preaputernici, 
Aflat-am acum ne-ndoielnic. 
Ne dă de nevastă, deci, fata, 
Să meargă cu noi poruncește-i, 
Și zile deplin fericite 

Vor începe în viaţa copilei. 


La aceste vorbe, bătrîna mamă răspunse : 


— Chiar dacă piscul muntelui -Kailasa 

E poleit cu strălucite raze, | 
Izvorul luminii celei limpezi L 
În cleștar este totuși ascuns. 

Cum o cheamă pe fata mea dragă, 

Care este numele ei? 

De vă e cunoscut acest nume, 

Spuneţi-mi-l, dară, degrabă. 


— Pe fiica ta o cheamă Floare-de-măslin, ziseră cei trei 
fraţi-demoni într-un glas. 

— Nu-i adevărat! Nu-i adevărat! N-o cheamă astfel! 
Nu-i știți numele, plecaţi de-aici! le răspunse bătrîna. 

Și din nou trebuiră cei trei frați demoni să se-ntoarcă așa 
cum veniseră. În drum spre casă, întîlniră o vulpe. 

— Surioară vulpe, ziseră demonii, ajută-ne să facem o 
treabă şi îți vom da carne cîtă pofteşti. 

— Pentru ce fel de treabă aveţi nevoie de ajutor ? întrebă 
vulpea. 

— Du-te în partea de sus a văii, acolo trăieşte o bătrînă 
cu fiica ei, o fată de toată frumusețea. Caută să afli cum o 
cheamă pe fată şi spune-ne nouă. 

Vulpea găsi numaidecit căsuţa în care locuia fata şi se 
ascunse după ușă. Curînd auzi glasul bătrînei : 

— Floarea-Raiului ! Floarea-Raiului ! Afară se întunecă, 
dă fîn vitelor! 

— Care va să zică, pe fată o cheamă Floarea-Raiului, 
se gîndi vulpea şi se duse într-un suflet la demoni, repetîn- 
du-și tot timpul în gînd: „Floarea-Raiului, Floarea-Raiului“. 

În cale întîlni un riîuleţ. Începu vulpea să treacă înot rîul 
şi văzu în apă un peşte mare ; i se făcu poftă să prindă peştele 
și să-l mănînce. Îndată însă vulpea se gîndi că în felul acesta 
va întîrzia să îndeplinească rugămintea fraţilor-demoni şi lăsă 
peştele în pace. Dar peștele îi abătu într-atit gîndul, că ea 
uită cu totul prima jumătate a numelui fetei. 1 se tot învîrtea 
în cap numele „Raiului“, dar nu-şi mai aducea aminte cum 
era mai departe. „Desigur, Peştişorul-Raiului“, se gîndi vulpea 
şi cu numele acesta pe buze veni la cei trei frați-demoni. 

Din nou se pregătiră cei trei fraţi de plecare şi se duseră 
s-o peţească pe fată. Ca şi mai înainte, se apropiară ei de casă 
şi ziseră într-un glas : 


— Multă vreme de mezgi pe un drum, 
Te deprinzi să-l înveţi foarte bine. 

E destul doar o stea să răsară 

Că în urmă-i pe cer apar sute și sute. 
Care-i numele fetei 

Acum aflarăm. 

Dă-ne-o deci cît mai degrabă, 

Să ne fie nouă soție. 


Drept răspuns bătrîna le zise: 


— Chiar dacă norii acoperă cerul, 

Tot nu poţi ști de-o să plouă ori ba, 
Chiar dacă-un munte de pietre-am săpa, 
Grîne din pietre tot nu vor crește, 

De vorbit știu că sînteți meșteri la vorbă 
Și cuvinte ați spus pînă-acum prea destule, 
Numai numele fetei 

Încă nu mi l-aţi spus. 


153 


— Pe fiica ta o cheamă Peștişorul-Raiului, îi răspunseră 
cei trei frați-demoni. 

— Nu-i adevărat, nu-i adevărat! se bucură bătrîna. Pe 
fiica mea n-o cheamă deloc astfel. Plecaţi de-aici ! 

Fraţii se uitară nemulţumiţi unul la altul, dar n-avură 
încotro, trebuiră să se întoarcă acasă cu mîna goală. Pe drum 
văzură zburînd o coţofană. 

— Doamnă coţofană! Doamnă coţofană ! strigară demo- 
nii. Du-te în zbor în partea de sus a văii şi află cum o cheamă 
pe fata cea frumoasă care locuiește acolo. De vei face lucrul 
acesta, vei primi de la noi daruri bogate. 

Coțofana nu s-ar fi dat în lături să capete un dar și zbură 
repede la casa în care locuia fata. Acolo se aşeză pe vîrful 
tarșingului 1 din faţa casei și începu să aștepte. Curînd auzi 
glasul bătrînei care-i spunea fetei : 

— Floarea-Raiului ! Floarea-Raiului ! S-a-ntunecat de 
mult, ajunge cît ai ţesut, stinge opaițul și du-te la culcare! 

„Aha, se gîndi coțofana, pe fată o cheamă Floarea-Raiu- 
lui, adică floare care crește în rai.* Ţinu minte coțofana nu- 
mele fetei şi își luă zborul spre cei trei frați-demoni. 

— Pe fata aceea o cheamă Floarea-Raiului, le spuse ea. 

„lepurele zicea că pe fată o cheamă Floare-de măslin; 
vulpea zicea că pe fată o cheamă Peștișorul-Raiului, dar 
nimeni n-a fost în stare să ne spună numele ei adevărat. De 
data asta, coțofana zice că pe fată o cheamă Floarea-Raiului, 
cu siguranţă că ea n-a greşit“, se gîndiră cei trei fraţi şi se 
duseră, şi cea de a patra oară, s-o pețească pe fată. 

— Pe fata ta o cheamă Floarea-Raiului, îi ziseră ei cu 
mare fală bătrînei. 

Săgeata slobozită din arc nu o apucă pe de lături, iar 
făgăduiala scăpată din gură trebuie ţinută. Cei trei fraţi-de- 
moni spuseseră numele adevărat al fetei, iar bătrînei nu-i mai 
rămase nimic altceva de făcut decît să le-o dea de nevastă 


1 Tarşing — prăjină înaltă avînd în vîrf o coadă de iac sau fişii 
de pînză de diferite culori. 

pe fiică-sa. Cu lacrimi în ochi își luă ea rămas bun de la fată, 
o așeză călare pe un cal alb şi o lăsă să plece împreună cu 
cei trei fraţi-demoni. 

Cînd fata ajunse în casa fraţilor, începură pentru ea zile 
negre. De dimineaţă pînă seara tîrziu nu ştia ce-i liniștea 
și odihna. Pe umerii ei căzuseră toate treburile gospodăriei, 
dar drept răsplată căpăta doar sudalme şi ghionturi. Fraţii 
cei răi se purtau cu ea mai hain decît cu o slujnică și o bă- 
teau crunt dacă nu le făcea pe plac. 

Odată, ei îi ziseră: 

— Noi o să plecăm departe şi n-o să ne întoarcem cu- 
rînd. Rămii acasă şi ai grijă ca şi pînă acum de gospodărie. 
Bagă de seamă, să nu care cumva să-ţi treacă prin minte 
să deschizi ușiţa aceea din spatele casei. 

Rostind aceste vorbe, încălecară pe cai și plecară. 

Rămase frumoasa fată singură şi, deși nu îndrăznea, tare 
îi mai dădea inima ghes să deschidă ușița din spatele casei 
și să vadă ce e acolo. Multă vreme se stăpîni, dar pînă la 
urmă nu mai putu răbda, se apropie încetişor de ușiţă și 
o crăpă puţin, să privească înăuntru. Se uită și văzu în fața 
ei o odaie plină cu oase omenești. Și deodată zări printre 
oasele acelea pielea uscată a bătrinei sale mame. Pe loc pie- 
lea prinse a vorbi: 

— Fata mea dragă, fugi mai degrabă de aici! Cei trei 
fraţi-demoni vor să te mănînce. Ai grijă numai ca înainte 
de plecare să îmbraci pielea mea. 

Fata începu să tremure de groază, îmbrăcă pielea bă- 
trînei sale mame, încălecă pe calul alb pe care venise de-a- 
casă și plecă în grabă. 

Merse ea multă vreme şi într-un tirziu se trezi pe nişte 
meleaguri necunoscute. Acolo se tocmi la lucru în casa unui 
om bogat — să care apă şi să adune vreascuri din pădure. 
Dar pielea mamei n-o scotea de pe trup și toţi o luau drept 
o femeie bătrînă. În fiecare dimineaţă se ducea la rîu după 
apă. Se așeza pe malul apei, îşi pieptăna părul, lepăda de 
pe ea pielea bătrînei și se făcea iarăşi tînără şi frumoasă. 

Dar de îndată ce zărea vreun străin, îşi îmbrăca numaidecit 
pielea, așa încît nimeni nu putea bănui că sub înfățișarea 
acelei bătrine se ascunde o fată tînără și frumoasă. 

Trecea timpul și treptat ea încetă să se mai teamă că 
cei trei frați-demoni o vor găsi și o vor lua din nou cu ei. 

Odată, într-o dimineaţă, își pieptăna ca de obicei părul 
pe malul rîului și se întîmplă ca un păstor de la curtea îm- 
părătească s-o vadă sub adevărata ei înfăţişare. Dădu fuga 
la palat și veni înaintea împăratului. 

— O, împărate! Văzut-am pe malul rîului o tînără fe- 
meie. Frumusețea ei e de nedescris, alta ca ea nu se mai află. 

Împăratul fu nespus de curios s-o vadă şi se duse de- 
grabă pe malul rîului. Dar nu găsi pe nimeni acolo, în afară 
de e bătrînă. 

„M-a minţit păstorul“, se gîndi împăratul și porunci să 
fie biciuit. 

„Doar am văzut-o cu ochii mei, cugetă păstorul, scărpi- 
nîndu-şi spinarea după ce îndurase loviturile de bici, cum 
de s-a prefăcut dintr-o dată într-o bătrînă ?* Înciudat, ho- 
tări să dovedească că a avut dreptate. În dimineața urmă- 
toare, cît mai devreme, se duse păstorul la rîu, se ascunse 
într-un tufiş şi se așeză la pîndă. Cînd femeia veni după apă 
şi, lepădînd pielea, începu să-și pieptene părul, el înșfăcă 
iute pielea aceea și o aruncă în rîu, iar pe femeie o aduse 
la palat în fața împăratului. Împăratul fu izbit de frumuseţea 
ei nemaipomenită şi fără a sta mult pe gînduri o luă de 
nevastă. 

După cîteva luni, împăratul trebui să se retragă într-o 
peșteră din munţi — aşa cum cerea credința — pentru cu- 
răţirea sufletului. Se întîmplă însă că nevestei sale tocmai 
atunci îi venise sorocul să nască. Dar împăratului îi fu cu 
neputinţă să-și amîne datoria și plecă în munți. Curînd după 
plecarea lui, nevasta îi născu cu bine un băiat frumos și 
voinic şi-i scrise despre aceasta împăratului într-o scrisoare. 
Scrisoarea o încredinţă păstorului și-i porunci s-o ducă îm- 
păratului în munţi. Luă păstorul scrisoarea, înșeuă calul şi 

porni la drum. Cum mergea el aşa pe drum, iată că vede un 
pod mare, iar lîngă pod şed trei oameni necunoscuţi şi beau 
vin. Păstorului îi plăcea vinul mai mult decît viața, iar cînd 
cei trei îl îmbiară să bea, primi numaidecit. „Cînd bei vin, 
vorbești cam mult“, glăsuieşte o veche zicătoare. Bău păs- 
torul cît bău și începu a povesti că stăpînul său, împăratul, 
îşi luase nevastă, că nevasta împăratului purta înainte pielea 
unei femei bătrîne și că lucrul acesta tocmai el îl aflase. Cei 
trei necunoscuţi nu erau alţii decit cei trei fraţi-demoni. 
Multă vreme își căutaseră ei nevasta fugită de acasă şi, în 
sfîrşit, ajunseseră şi în aceste meleaguri. Ascultind pălăvră- 
geala păstorului, înţeleseră încotro le fugise nevasta şi fură 
cuprinși de aprigă miînie. li dădură păstorului să bea pînă 
cînd acesta se ameţi de tot, îi scoaseră scrisoarea din sîn şi 
citiră : „i s-a născut un fiu, care va duce neamul tău mai 
departe. Aștept întoarcerea ta.“ Cei trei demoni rupseră 
această scrisoare şi o înlocuiră cu alta, în care scriseră : „S-a 
născut un duh rău, cu cap de taur și trup de om. Porunceşte, 
ce să facem.“ 

De dimineaţă păstorul se trezi, îi ieşise mahmureala din 
cap şi plecă mai departe. Ajunse la locul unde împăratul, 
potrivit credinţei, se ruga pentru curățirea sufletului şi-i 
înmînă scrisoarea. Rupse împăratul pecetea şi citi : „S-a năs- 
cut un duh rău, cu cap de taur și chip de om. Porunceşte, 
ce să facem“. 

Simţi împăratul că i se lasă o greutate pe inimă şi se 
gîndi: „Cum de s-a putut întîmpla una ca asta?* Iar în 
scrisoarea de răspuns scrise: „Orice s-ar fi întîmplat, nu fi 
mîhnită și așteaptă-mă“. Luă păstorul scrisoarea împăratului 
s-o ducă înapoi. Ajunse el la podul ştiut, iar acolo îl și aştep- 
tau cei trei drumeți necunoscuți de mai înainte. Beţivanul 
de păstor, cum văzu vinul, se așeză lîngă prietenii de bău- 
tură și dă-i, și dă-i, ulcică după ulcică. Cînd se prăbuşi la 
pămînt beat mort, demonii îi scoaseră scrisoarea din sîn și o 
înlocuiră cu alta, în care scriseseră: „Femeie necinstită și 
ticăloasă, ia-ți plodul şi te du!“ Dormi păstorul pînă se 

trezi din beţie şi plecă la palat. Acolo dădu scrisoarea soţiei 
împăratului. Deschise ea scrisoarea, o citi și nu-și crezu 
ochilor : „De ce oare s-a mîniat așa de tare împăratul pe 
mine ?* 


Dar nu era nimic de făcut, trebuia să plece de la curte. 
Își luă ea feciorul, se sui călare pe calul cel alb, pe care îl 
primise de zestre de la maică-sa, și se duse încotro văzu cu 
ochii. Merse ea cît merse și ajunse într-un loc pustiu și 
nelocuit. Şi deodată calul îi vorbi cu grai omenesc: 

— Buna mea stăpînă, omoară-mă ! Întinde-mi pielea pe 
pămînt, copitele așează-le în cele patru colţuri, oasele adu- 
nă-le într-o grămadă la mijloc, coama aruncă-mi-o în vînt în 
opt părţi, iar inima, plăminii, ficatul şi ochii — în altă parte, 
și astfel de vei face mare folos vei avea. 

Multă vreme femeia nu se hotări să-l ucidă pe calul la 
care ţinea atît de mult. Văzu calul una ca asta, se aruncă la 
pămînt, se zvircoli o dată şi își dădu duhul. Atunci stăpiîna 
făcu întocmai cum îi spusese calul. Trecu noaptea și iată că 
pe locul unde se aflau rămășițele calului crescu o casă înaltă. 
Din toate părţile era înconjurată de pomi roditori, iar pe de 
lături se aflau fel de fel de acareturi. Era acolo şi un izvor 
cu apă curată şi limpede, iar cămările gemeau de avuţii fără 
număr. Se bucură femeia și rămase să locuiască acolo îm- 
preună cu fiul ei. 

Trecură mai multe zile. Împăratul terminase curățirea 
sufletului și mulțumit se întorcea acasă. Pe drum, iată că 
zăreşte el casa aceea minunată care se asemăna cu palatul 
locuitorilor cerului și care mai înainte nici nu se afla prin 
acele locuri. Tare mult se miră împăratul, intră înăuntru să 
afle de unde s-a ivit aici asemenea casă și o întîlni pe ne- 
vasta lui. Fără margini fu bucuria ce-i cuprinse. Soții își 
povestiră unul altuia cîte li se întimplaseră, și înțeleseră că 
pricina tuturor necazurilor erau scrisorile ticluite. De atunci 
au început să ducă iarăşi o viaţă fericită. 

Dar cei trei frați-demoni tot nu-și găseau astimpăr. Ei 
țineau cu tot dinadinsul să-i facă rău fostei lor neveste. Și 

iată că, prefăcîndu-se a fi trei negustori, luară cu ei multă 
mătase şi tot felul de podoabe şi veniră la împărat şi la 
nevasta lui. Dar femeia îl recunoscu pe cel mai tînăr dintre 
demoni, după crestătura ce-o avea pe-o ureche, şi-i şopti asta 
împăratului. Acesta porunci în taină slugilor sale să sape în 
gala de primire o groapă adincă şi s-o acopere cu covoare. 
Apoi împăratul îi chemă acolo pe așa-zişii negustori şi aceştia 
îndată ce păşiră pe covor se prăbușiră în groapă. Slugile 
astupară numaidecît groapa cu pămînt şi pietre şi deasupra 
ei ridicară un ciorten! vopsit în alb şi negru. 

Cînd povestea ajunse în acest loc, Tencijup întrebă: 

— Dar păstorul a fost pedepsit pentru fapta lui, sau nu? 

Și în aceeaşi clipă Mortul Fermecat își luă din nou zbo- 
rul spre cimitirul Crîngul-cel-plin-de-răcoare. 


1 Ciorten — monument sacru budist. 


24. Fata care a furat o inimă 


Tencijup fu din nou nevoit să se întoarcă la cimitir. 
Acolo îl prinse iarăși pe Mortul Fermecat, îl vîrî în sac și 
porni înapoi spre înțeleptul Nagardjuna. lar pe drum Mortul 
Fermecat începu o nouă poveste. 

Demult, tare demult, undeva într-o vale, trăia o fa- 
milie de țărani : tatăl, mama şi fiica lor. Printre vecini fetei 
i se dusese vestea că era ageră la minte, harnică şi frumoasă. 
Dar mai mult ca orice avea fata aceasta un glas minunat 
și era tare meșteră la cîntat. Cînd cînta, părea că nu se 
poate întrece cu ea nici chiar zeița Armoniei. Fata se ducea 
în fiecare zi în pădure să adune vreascuri. Aduna ea vreas- 
curi şi cînta fel de fel de cîntece, dar cu un glas atit de 
răsunător şi limpede că se auzeau pînă departe, ba chiar şi 
părinţii ei le auzeau de acasă. 

Feciorul împăratului din ţara aceea încă nu era însu- 
rat. Odată, ca să-şi mai alunge plictiseala, se duse el în 
pădure să viîneze. Şi iată că în desișul pădurii îi ajunseră 
la ureche, venind din depărtare, vorbele unui cîntec pe care-l 
cînta fata. Atît de plăcute și mîngiioase erau sunetele acelui 

cîntec, de parcă cea care cînta ar fi fost însăși pasărea kali- 
pinga 1. 

Feciorul de împărat se gîndi : „Pe această iată care cîntă 
atît de minunat trebuie negreșit s-o văd și să aflu cine este“ 
și plecă repede îndreptîndu-și paşii în partea dincotro se 
auzeau cîntecele. Curînd o zări printre copaci pe fata. care 
cînta şi rămase mut de uimire. „La chip fata seamănă cu o 
făptură dumnezeiască și cîntă ca pasărea kalipinga. O fi poate 
zîina pădurii ?* se gîndi feciorul de împărat. Şi pe dată 
prinse cîntecul fetei și începu a-l îngîna și el. Ea îl văzu pe 
feciorul de împărat, dar nu-şi opri cîntecul. Şi așa, îşi ţineau 
unul altuia isonul, revărsîndu-și în cîntec toate gîndurile — şi 
feciorul de împărat o îndrăgi din tot sufletul pe fată. Iar 
fetei îi plăcu și ei tare mult tînărul acela frumos și chipeş 
asemenea unui hultan. 

De atunci, feciorul de împărat fu adeseori oaspete în 
casa ţăranului — venea să cînte și să danseze cu fata lui 
preafrumoasă. Părinţii fetei îl îndrăgiră tare mult, căci era 
om bun și se purta fără mofturi. Îl întîmpinau întotdeauna 
și-l îmbiau cu vin dulce din poame. Dragostea ce şi-o purtau 
cei doi tineri creștea şi se făcea tot mai puternică. 

Dar iată că împăratul-tată hotărî să-și însoare fiul cu 
fata împăratului vecin. Cu toată împotrivirea fiului său, ho- 
tărîrea tatălui rămase neschimbată şi nu după multă vreme 
făcură nunta. Feciorului de împărat nu-i era deloc dragă ti- 
năra lui soţie. Nu ştia nici să cînte, nici să danseze și mai 
mult decît orice îi plăcea să mănînce carne grasă și să bea 
vin dulce. Nu era zi în care feciorul de împărat să nu-și 
aducă aminte de fata ţăranului. Deşi nu purta veşminte de 
mătase, la înfățișare era asemenea unei făpturi cerești, deși: 
nu-și sulemenea obrazul, la chipul ei îți plăcea să priveşti, 
nu ca la fața boită a nevestei; cîntecele ei mîngiiau auzul! 
ca trilurile păsării kalipinga, iar cînd zîmbea sufletul tutu- 
ror era cuprins de bucurie. Feciorul de împărat ar fi vrut 


1 Kalipinga — cuc indian. 

tare mult să se mai abată pe la casa ţăranului şi s-o vadă 
din nou pe frumoasa lui fată. Dar, după nuntă, părinţii l-au 
oprit să mai iasă din palat și feciorul de împărat nu putu 
să se întilnească cu iubita lui. Ah! Ce silă îi era de nevasta 
pe care n-o putea cu nici un chip îndrăgi! Era şi rea din 
fire, arțăgoasă și năzuroasă. De-i zicea feciorul împăratului 
o vorbă, ea îi întorcea zece. Așa merseră lucrurile din zi 
în zi, din lună în lună. Din pricina dorului care-i frîngea 
inima, începu feciorul de împărat să se ofilească. Mai ieri 
era plin de putere şi de sănătate, iar acum era galben la 
faţă şi se uscase de tot. Cu fiecare zi slăbea tot mai mult 
și în cele din urmă muri. 

Fiica ţăranului nu știa de moartea feciorului de împă- 
rat. În fiecare zi îl aștepta pe prietenul ei cel drag, dar el 
nu venea. L-a așteptat ea și în martie, cînd încep să bu- 
buie primele tunete, dar feciorul de împărat n-a venit; l-a 
aşteptat ea și în aprilie, cînd încep să cînte păsările cîntă- 
toare, dar nici de astă dată feciorul de împărat n-a venit; l-a 
aşteptat ea în mijlocul lunii, cînd pe cer strălucea luna plină, 
dar feciorul de împărat tot n-a venit; l-a aşteptat cu dor şi 
în nopţile întunecoase fără lună, dar feciorul de împărat tot 
n-a venit. Inima ei simţea însă că va veni neapărat într-o 
noapte cu lună. 

Odată, într-o noapte cu lună plină, fata şedea la fe- 
reastră, așteptîndu-l pe cel ce-i era drag. „În noaptea asta 
va veni neapărat“, gîndi ea. Și într-adevăr, în lumina lunii 
se ivi un om, se apropie de casă și bătu la uşă. „A venit fe- 
ciorul de împărat“, se gîndi fata, se repezi la uşă şi o des- 
chise. În faţa ușii se afla într-adevăr feciorul de împărat. 
Nu era călare, ci pe jos, fără arme, în veşmiînt alb, de rînd, 
fără podoabe. Şi fața îi era palidă şi mohorită. Iar fata, de 
bucurie, nu putu scoate un cuvînt. Îl luă doar pe fiul de 
împărat de mînă și-l duse în casă. Îl pofti să șadă, aduse 
vin dulce. 

— Bun e vinul? îl întrebă fata pe feciorul de împărat, 
după ce acesta bău o cană. Dar feciorul de împărat nu răs- 
pundea nimic. 

„Înainte vreme feciorul de împărat era rumen la faţă şi 
vesel, ridea și glumea. În noaptea asta însă e galben şi trist. 
Care să fie pricina ?* se gîndea fata. Aceste gînduri o tul- 
burară și începu a-l descoase pe feciorul de împărat. 

— Vino cu mine şi vei afla totul, răspunse el. 

Feciorul de împărat ieși din casă, iar fata se luă după 
el. O aduse feciorul de împărat înaintea porţilor palatului 
împărătesc. Fata auzi cum în curte bubuiau tobele. 

— Ce s-a întîmplat? îl întrebă ea pe tovarășul său de 
drum. 

— Încă n-ai înţeles? Se aduc jertfe de îngropăciune, 
răspunse feciorul de împărat. 

— La a cui înmormîntare se aduc jertfe? A murit pe- 
semne părintele tău ? iarăși nu pricepu fata. 

De data aceasta feciorul de împărat îi povesti toate cîte 
se întîmplaseră cu el. Începu biata fată a plinge cu lacrimi 
amare, iar o dată cu ea și pe feciorul de împărat îl podidi 
plînsul. Multă vreme plinseră ei împreună, iar înainte de ră- 
săritul soarelui feciorul de împărat o luă pe fată de mînă 
şi o duse acasă. Fata îl pofti să intre, dar el răspunse: 

— Curînd vor răsări zorile și eu trebuie să plec. Peste 
cîtva timp, cînd va fi iarăși lună plină, ne vom întîlni din 
nou. 

Deodată, răbufni o pală de vint şi feciorul de împărat 
pieri, de parcă nici n-ar fi fost. Iar fata, de amar și tristeţe, 
căzu fără cunoștință. Cînd se trezi, începu să strige : „Fecior 
de împărat ! Fecior de împărat, unde ești ?* dar nimeni nu 
răspunse. Cu ochii scăldaţi în lacrimi, se întoarse fata în casă. 

De atunci, ori de cîte ori era lună plină, venea s-o vadă 
pe fată iubitul ei. Ea îl poftea să bea vin, glumeau împreună, 
rideau, cîntau cîntece, dar cînd mijeau zorile, tînărul se 
făcea nevăzut. 

Odată, într-o noapte cu lună plină, feciorul de împărat 
veni ca de obicei la fată. Cînd se apropie timpul ca el să 
plece, fata îi zise: 

— Sînt foarte bucuroasă că ne întîlnim de fiecare dată 
cînd e lună plină. Dar mi-e inima grea că nu putem fi 
mereu împreună. 

La aceasta, feciorul de împărat îi răspunse: 

— Dacă tu nu te poţi împăca cu soarta care mi-a fost 
hărăzită şi ai o inimă atît de vitează, înseamnă că noi vom 
fi întotdeauna împreună. | 

— Luna și soarele pot cădea pe pămînt, răspunse fata, 
dar eu nu mă pot împăca cu soarta care ţi-a fost hărăzită. 
Fecior de împărat, pentru a fi mereu cu tine, gata sînt să-mi 
rup carnea de pe oase. Pentru asta am destulă hotărîre și 
curaj. 

— Bine, rosti feciorul de împărat, atunci într-o noapte 
de mai, cînd va răsări luna plină, ieşi din casă și mergi drept 
înainte spre miazăzi. După ce vei străbate o pakțe !, vei vedea 
un om de fier, care bea fier topit, zicînd: „Mi-e sete! Mi-e 
sete !%* Dă-i să bea o cană de vin dulce și mergi mai departe. 
Vei străbate încă a pakţe și vei vedea doi berbeci care se 
împung. Dă-le cîte o turtă şi mergi mai departe. Peste încă 
o pakţe vei întîlni trei ostaşi cu săbiile ridicate. Dă fiecărui 
ostaș cîte o bucată de carne fiartă şi mergi mai departe. Vei 
străbate încă o pakţe şi vei da de o casă neagră. Zidurile 
acestei case sînt mînjite cu sînge, în fața casei stau înfipte 
niște steaguri înfricoşătoare făcute din piei de om, iar în prag 
se află două făpturi pline de groază, cu părul însîngerat — 
slujitorii lui lama, zeul morţii. Dă fiecăruia puţin sînge şi 
intră fără teamă în casă. Acolo vei vedea un cerc magic 
scrijelit de opt vrăjitori răi. Pe marginea acestui cerc se 
află nouă inimi: opt inimi vechi și una nouă. Inimile vechi 
vor începe deodată să strige: „la-mă pe mine! la-mă pe 
mine !“ Inima cea nouă va striga însă: „Nu mă lua pe mine! 


1 Pakţe — veche unitate de măsură tibetană pentru lungime. 

Nu mă lua pe mine!* Tu să nu le asculţi, întărește-ţi cu- 
getul și, fără pic de îndoială şi teamă, ia inima cea nouă; 
apoi nu-ți întoarce privirile și fă repede calea-ntoarsă. Şi 
dacă tu îmi vei aduce o inimă nouă, noi doi vom fi întot- 
deauna împreună. 

Deodată răbufni o pală de vînt și feciorul de împărat 
se făcu nevăzut. 

Veni luna mai, cu lună plină pe cer, fata pregăti toate 
cele de trebuință, își luă inima-n dinţi şi plecă spre miazăzi. 
Ținu bine minte tot ce-i spusese feciorul împăratului, făcu 
totul așa precum îi poruncise el, luă inima cea nouă, o puse 
în sîn și, fără a privi înapoi, porni repede îndărăt. Deodată, 
în urma ei, începură să strige cei opt vrăjitori răi: 

— Slugi ale zeului morţii cu părul însîngerat! N-o lă- 
saţi să fure inima! Opriţi-o pe fată! 

Dar, cum se spune, „chiar şi slujitorii zeului morţii se 
pot milostivi dacă îi cinsteşti“. Le răspunseră ei vrăjitorilor : 

— Fata asta ne-a dat să bem sînge, și o lăsară să treacă. 

Abia se apropie ea de locul unde se aflau cei trei ostaşi 
cu săbiile ridicate, că vrăjitorii începură iarăşi să strige: 

— N-o lăsaţi pe fată! A furat o inimă! 

Dar cei trei ostaşi ziseră: 

— Fata asta ne-a dat carne fiartă, şi o lăsară să treacă. 

Plecă fata, fără să-și întoarcă privirile, şi se apropie de 
cei doi berbeci. 

— Berbeci ! Fata aceasta a furat o inimă! Împungeţi-o ! 
strigară vrăjitorii cei răi. 

— Ea ne-a dat turte proaspete, răspunseră berbecii şi nu 
se atinseră de fată. În sfîrșit, fata se apropie de omul de fier. 

— Omule de fier! Fata aceasta a furat o inimă, omoar-o! 
porunciră vrăjitorii, care alergau de zor pe urmele ei. 

— Fata asta mi-a dat să beau o cană cu vin dulce, cum 
aş putea s-o omor? le răspunse omul de fier. Iar voi mi-aţi 
dat să beau numai fier topit, pe voi trebuie să vă omor! 

Și, grăind astfel, el ridică o ghioagă mare de fier şi-i 
şterse de pe fața pămîntului pe cei opt vrăjitori care mîncau 
inimile oamenilor. 

Cînd răsări soarele, se întoarse fata acasă și aduse inima. 
Şi deodată i se înfățișă feciorul de împărat, viu și nevătămat. 
De atunci, nu s-au mai despărțit niciodată. 

Cînd povestea ajunse în acest loc, Tencijup grăi: 

— Curajoasă fată, a izbutit să facă ceea ce și-a pus în 
gînd ! 

Doar atît aştepta Mortul Fermecat. Se strecură afară din 
sac şi își luă zborul spre cimitirul Crîngul-cel-plin-de-răcoare. 


25. Flăcăul cel viteaz 


Văzu Tencijup că Mortul Fermecat și-a luat din nou zbo- 
rul din sac și se întristă pînă în străfundul sufletului. 

„Cît de ușor mă las prostit şi mă încînt cu poveşti de 
care nici nu s-a mai pomenit măcar, se gîndea el cu amă- 
răciune, întorcîndu-se din nou la cimitir. De data asta însă, 
orice s-ar întîmpla, voi face așa precum m-a învăţat povăţui- 
torul meu Nagardjuna, și nu voi deschide gura pentru nimic 
în lume.“ Tencijup se apropie repede de copacul mango pe 
care ședea Mortul Fermecat, luă în miini toporul Luna-cea- 
albă și se pregătea, chipurile, să taie copacul. Mortul Ferme- 
cat trebui să mai coboare odată. Îl vîri Tencijup în sac, legă 
sacul strîns cu o funie și-l aruncă în spinare, lar pe drum 
Mortul Fermecat se apucă să spună o nouă poveste. 

În vremuri străvechi, trăia o femeie cu fiul ei. Pe mamă 
o chema lupeli Hlamo, iar pe fecior Locio Ghelțen. Se în- 
deletniceau cu tălmăcirea cuvintelor, prezicerea soartei şi în 
felul acesta își cîștigau cele trebuincioase traiului. Printre 
locuitorii de prin împrejurimi li se dusese vestea că sînt 
prezicători pricepuţi și însuşi împăratul preţuia măiestria lor 
și-i poftea la curte cînd avea nevoie să i se ghicească în cine 
știe ce pricină întortocheată. 

Odată, Locio Ghelţen fu chemat la curte pentru a tăl- 
măci visele împăratului. Împăratul îi povesti amănunţit ce 
văzuse în somn și îl întrebă ce lucruri bune și ce lucruri 
rele prevestesc aceste vise. Îl ascultă Locio Ghelţen pe îm- 
părat şi pufni în rîs, dar nu răspunse nimic. Împăratul 
începu a-l întreba din nou, dar Locio Ghelţen, ca și pînă 
acum, nu scotea nici un cuvînt. Împăratul fu cuprins de 
strașnică mînie. 

— Atunci te vei duce în țara rakșașilor ! şi-mi vei aduce 
păr de pe capul împăratului lor. De nu-mi vei aduce părul 
împăratului rakșașilor, ţi se va tăia capul, zise el. 

Se întoarse Locio Ghelţen și-i povesti mamei sale că 
împăratul îl trimite în ţara rakșașilor. Se sperie și tare mai 
fu mîhnită mama lui auzind vorbele flăcăului. Ea știa, pa- 
ssămite, că nu-i lucru de glumă să te duci în ţara aceea. Ni- 
meni nu se ducea acolo, iar de se ducea careva — împăratul 
rakșașşilor îl mînca. 

Dar Locio Ghelţen nu voia să spună nimic împăratului 
despre cele ce-i prevestea visul şi era gata să se ducă mai 
bine la rakșași. 

A doua zi de dimineaţă, se înclină cu respect în faţa 
mamei sale, îşi luă rămas bun de la ea şi porni la drum. 
Merse flăcăul multe zile și, la urmă, ajunse într-o ţară necu- 
noscută. O rugă pe o bătrinică să-i îngăduie să înnopteze la ea. 

— Flăcăule drag, îi zise bătrîna, nu te opri aici, fugi mai 
degrabă din locul acesta. De vei rămîne, ţi se poate întîmpla 
o nenorocire. 

Locio Ghelţen vede că femeia s-a speriat şi s-a tulburat, 
şi vrea să afle pricina. 

— De ce te-ai speriat, măicuţă ? o întrebă el pe bătrină. 

— Tu eşti străin pe aceste meleaguri și nu știi ce se pe- 
trece pe-aici, răspunse ea, iar astăzi, vezi tu, este ziua adu- 
cerii de jertfe. În această zi, un demon rău mănîncă un tînăr. 


1 Rakșas — duh rău. ji 

sie parieze 


Cel a cărei familie a fost lovită de asemenea nenorocire ştie 
bine ce fel de zi este astăzi. 

— Nu te teme, cinstită măicuţă, îi zise Locio Ghelţen, în 
astă-seară vă voi izbăvi de năpastă. Oricine ar fi acest de- 
mon, nu mă tem cîtușşi de puţin de el. 

Vorbele curajoase ale flăcăului o liniștiră puţin pe bătrînă. 
Ea îl chemă pe Locio Ghelţen în casă și îi dădu să mănînce şi 
să bea pe săturate. Se făcu seară, Locio Ghelţen 'uă în mînă 
praştia şi începu să aștepte sosirea demonului. Nu aşteptă 
prea mult. Deodată se stiîrni un vîrtej, uşa căsuţei se deschise 
şi în pragul ei apăru o arătare — uriașă, neagră, cu ochi care 
ardeau ca focul. Sări Ghelţen în picioare, învirti praştia, 
piatra şuieră și-l izbi pe demon în frunte cu atita putere, încît 
acestuia îi sări un ochi. Începu demonul să urle de durere 
și-o rupse la fugă. 

Se încredinţă bătrina cît de neobișnuite erau puterea și 
curajul flăcăului şi a doua zi îi spuse: 

— Prietene, nu eşti cumva însăși întruchiparea lui Ava- 
lokiteșvara ? Ce-ar fi dacă ai rămîne pe meleagurile noastre 
toată viaţa ? lar de nu vrei, stai la noi măcar trei luni. 

— Preacinstită măicuţă, îi răspunse Locio Ghelţen, nu pot 
rămîne aici nici toată viața, şi nici chiar trei luni. Doar trei 
zile mi-au rămas de stat la voi. După aceea trebuie să mă duc 
în ţara rakșașilor, să iau din părul împăratului lor. Asta-i un 
lucru tare de seamă. 

Trecură două zile şi două nopţi și flăcăul se pregătise să 
plece mai departe. Începu bătrina să-i dea felurite daruri la 
despărţire, dar el nu luă nimic în afară de ochiul pe care i-l 
scosese demonului. Luîndu-și rămas bun, bătrîna spuse : 

— Eşti un flăcău puternic și viteaz, mă voi ruga ca treaba 
după care te duci să se încheie cu izbîndă. Iar la întoarcere, 
neapărat să treci pe la noi. Am o fată şi ţi-o voi da de nevastă. 

Locio Ghelţen îşi luă rămas bun de la bătrină și porni 
mai departe spre asfinţit. Merse el multă vreme, şi iată că 
odată, cînd ceru găzduire pentru noapte unei femei bătriîne, 
aceasta îi spuse, de asemenea : 

— Părăsește mai degrabă aceste locuri, pe-aici se aţine 
un demon rău care înghite oameni. 

La aceste vorbe, flăcăul răspunse că el nu se teme de 
demoni, deoarece e înzestrat cu o putere atît de mare că e în 
stare să-i domolească, şi rămase acolo peste noapte. 

Noaptea, așa cum femeia îl prevestise, în casă se năpusti 
o arătare înspăimîntătoare. Părul îi era aspru, ţepos, iar din 
gură îi ieșeau niște colţi lungi și ascuţiţi. Se ridică Ghelţen 
de la locul unde ședea, apucă un cuţit mare și dintr-o lovitură 
îi tăie arătării coada. Arătarea începu a urla' de durere şi o 
rupse la fugă. 

Cît de mult se bucură bătrîna femeie : începu să-l roage 
pe flăcău să rămînă în casa ei mai mult. Dar Ghelţen îi mul- 
țumi din toată inima şi-i povesti că trebuie să meargă spre 
soare-apune, în ţara rakșașilor, pentru a lua păr de pe capul 
împăratului lor. Şi această femeie îl rugă pe flăcău ca la în- 
toarcere să treacă neapărat pe la ea, spuniîndu-i că are o fată 
pe care i-o va da de nevastă. Flăcăul se învoi și porni la drum, 
luînd cu sine coada demonului pe care o tăiase noaptea 
trecută. 

Merse el spre soare-apune încă multe zile și în sfirșit 
ajunse în ţara rakșașilor. Se uită în jur — pretutindeni numai 
arătări înfricoșătoare la chip, cu coarne, cu părul vilvoi, foin- 
du-se și alergind de colo-colo. Unde să-l găsească pe împă- 
ratul rakşașilor Locio Ghelţen nu știa. Vede el prin apropiere 
zbenguindu-se niște băiețandri — copii de rakșași. Unul din 
ei se deosebea de ceilalți — pe cît de zdravăn pe-atit de rău. 
Așa îi burdușea pe rakșașii mai mici, încît aceștia plingeau 
din pricina ghionturilor lui, dar se temeau să se ia la harță cu 
e] — se vedea că era căpetenia lor. 

Fără să se grăbească, Locio Ghelţen se apropie de unul 
din rakșașii care hohoteau de plins, arătă spre căpetenia haină 
și întrebă : 

— Al cui este acest flăcău turbat? 

— Este fiul împăratului nostru, îi răspunse acesta printre 
lacrimi. Atunci tînărul nostru se luă, fără să fie băgat în 

seamă, pe urmele feciorului împăratului şi acesta îl aduse 
drept la palatul tatălui său. Locio Ghelţen se strecură în palat 
şi se ascunse acolo în cuhnie. În acest timp, se întoarse la 
palat împăratul rakșașilor. Intră el în încăpere, ridică nasul 
adulmecînd și deodată începu să strige cu glas înfricoșător, 
de parcă ar fi bubuit tunetul : 

— De unde vine aici miros de om? Cum a ajuns să calce 
aici picior de om ? 

Din pricina glasului său tunător chiar și tencuiala de pe 
pereţi începuse să cadă. Cercetă împăratul totul în jurul său, 
dar nu găsi nimic. Scoase el atunci un vultur care avea un 
singur ochi şi-i porunci să scotocească prin tot palatul. Căută 
vulturul prin toate cotloanele, și pînă la urmă ajunse şi la 
cuhnie. Era cît pe-aici să dea nas în nas cu flăcăul! Atunci 
acesta dădu la iveală ochiul pe care îl scosese cu praștia şi 
zvîrli cu el în vultur. Vulturul se sperie, ieşi din cuhnie și se 
temu să mai intre acolo. Astfel vulturul nu găsi nimic şi se 
întoarse la împărat. Dar împăratul nu se linişti și trimise un 
cîine fără coadă să scotocească prin palat. Alergă cîinele în- 
colo și încoace și ajunse la cuhnie. Cît pe-aci să-l înhaţe pe 
flăcău! Dar flăcăul scoase coada tăiată de la demon și zvirli 
cu ea în cîine. Acesta se sperie, începu să urle și ieşi afară din 
cuhnie. Iar vulturul şi cîinele acela erau doi demoni puternici 
din alaiul împăratului rakșaşilor. Tocmai pe ei îi înfrînsese 
flăcăul și acum aceștia nu se mai încumetau să-i pricinuiască 
vreun rău. 

Noaptea, cînd împăratul se duse să se culce, Locio Ghel- 
țen se strecură binișor în odaia în care dormea. Acolo, dintr-o 
săritură, se sui pe grumazul rakșaşului, scoase cuțitul și se 
pregătea să-i reteze capul. Se sperie împăratul şi începu a-i 
cere cruţare. li făgădui să-i dea de soţie pe fata lui şi două 
fire de păr din cap, dacă îi va cruța viaţa. 

O luă Locio Ghelţen pe frumoasa fiică a împăratului rak- 
șaşilor şi două fire de păr din capul acestuia și porni 
înapoi. Într-o zi merse cît mersese mai înainte într-o lună. 
Pe drum se abătu pe la bătrîna femeie în casa căreia tăiase 

coada demonului. Văzu ea că flăcăul se intoarce cu părul 
împăratului şi îi dădu fata de nevastă. Locio Ghelţen plecă mai 
departe împreună cu cele două fete. Curind ajunse la casa în 
care scosese ochiul demonului,  bătriîna lui gazdă vede că 
flăcăul se întoarce cu părul împăratului rakşaşilor și-i dă şi 
ea fata de nevastă. 

Se întoarse Locio Ghelţen acasă cu trei fete tinere și 
frumoase. Se bucură mama lui văzîndu-și fiul sănătos şi nevă- 
tămat, şi pe deasupra cu trei neveste nespus de frumoase. 
„Numai cum să încăpem cu toţii în căsuţa noastră sărmană ?* 
se gindea ea cu neliniște și le zise nurorilor : 

— Dragele mele, casa noastră e tare mică şi nici hrană, 
nici băutură gustoasă nu se găsește în ea. Ce-i de făcut? O 
să vă fie tare greu. 

Dar nurorile sale nu erau femei de rind. Una din ele era 
fiica împăratului rakșașilor, cealaltă — fiica unei zeițe, iar 
cea de-a treia — fiica unui dragon. Murmurară ele nişte 
descîntece și iată că a doua zi în locul căsuței sărăcăcioase se 
ridică o clădire naltă şi frumoasă, asemănătoare palatului de 
cristal al locuitorilor cerului. Întreaga familie începu să locu- 
iască în acel palat. Și nu duceau lipsă nici de mîncare, nici 
de băutură, nici de îmbrăcăminte. 

După ciîtăva vreme, se duse Locio Ghelţen la impărat şi-i 
dădu cele două fire de păr ale împăratului rakşaşilor. Împă- 
ratul zise : 

— Trebuie să vedem dacă într-adevăr aceste fire de păr 
sînt de pe capul împărâtului rakșaşilor. Dacă acesta este părul 
lui, atunci cu fiecare din cele două fire se poate înfăşura virful 
unui munte. 

Aruncară firele de păr pe virful muntelui şi — minune! 
fiecare fir de păr se încolăci în jurul piscului. De data aceasta, 
împăratul se sperie foarte tare. „Dacă acest flăcău a putut 
aduce chiar părul de pe capul împăratului rakșașilor, el îmi 
poate lua cu ușurință împărăţia“, se gîndi el şi hotări să-l 
piardă cu orice preţ pe Locio Ghelţen. 

— Părul pe care l-ai adus este într-adevăr al împăratului 
rakşașilor, recunoscu împăratul. Iar acum îți poruncesc să 
ridici într-o singură zi în palat noi iatacuri. la seama, de nu 
vei izbuti te așteaptă cea mai aspră pedeapsă. 

Se întoarse flăcăul acasă şi-i povesti fetei împăratului 
despre porunca primită. 

— Nu-i nici o nenorocire! răspunse soţia. Noaptea asta 
să arunci în palat un pumn din pămîntul galben pe care l-am 
adus de acasă și totul va ieși bine. 

Și, într-adevăr, a doua zi dimineaţa, alături de celelalte 
încăperi ale palatului, se înălțau noi iatacuri de toată frumu- 
sețea. Le văzu împăratul și se sperie şi mai tare. „Acest om 
trebuie neapărat ucis“, se gîndea el, cercetînd odăile bogat 
impodobite, iar flăcăului îi spuse : 

— atacurile sint, într-adevăr, frumoase. Dar trebuie ca 
în fața lor să fie niște eleșteie și să crească pomi roditori. lar 
în pomi să cînte păsări și în eleşteie să se zbenguie peştişori 
de aur. De nu vei izbuti acest lucru, vei fi pedepsit cu toată 
asprimea legilor împărătești. 

Se întoarse flăcăul acasă și le povesti celorlalte două 
neveste — fiica zeiței și fiica dragonului — ce nouă poruncă 
îi dăduse împăratul. 

— Nu te teme, răspunseră ele, ia seminţele de copaci, de 
ierburi de apă și penele de pasăre pe care le-am adus noi de 
acasă și împrăștie-le sub ferestrele edăilor de dormit. Atunci 
se va împlini tot ce-a cerut împăratul. 

Flăcăul chiar aşa şi făcu. 

Dimineaţa, împăratul cu alaiul său veni să vadă cum i-a 
fost îndeplinită porunca. Și văd ei că sub ferestrele odăilor de 
dormit crescuseră copaci, iar în creștetul lor cîntă cu glas răsu- 
nător păsări măiestre, iar în eleşteiele albastre clipoceşte apa 
și se joacă peștișorii de aur. Se uită împăratul într-unul din 
eleşteie şi vede că acolo sclipeşte ceva revărsindu-se în fel de 
fel de culori. Crezu că este o piatră nestemată fermecată şi 

intră după ea în apă, iar curtenii — și ei grămadă după îm- 
părat. Dar de ieşit afară n-au mai ieşit — s-au înecat cu toţii. 

Atunci supuşii împăratului îl aleseră în locul lui pe Locio 
Ghelţen. Odată şedea el pe tron, iar în jurul lui cele trei 
neveste : fiica împăratului rakşașilor, fiica zeiţei și fiica dra- 
gonului. Se uită el într-o parte, se uită în alta, începu să ridă 
și, întorcîndu-se spre maică-sa, îi zise : 

— lată că s-a izbîndit tot ce-a văzut împăratul în vis. Dar 
puteam eu să-i spun atunci aceste lucruri ? Aș fi păţit-o, nici 
n-aş fi scăpat poate cu viaţă. 

Cînd povestea ajunse în acest loc, Tencijup se apropia 
tocmai de intrarea peşterii lui Nagardjuna. Atît de mult se 
bucură de acest lucru, încît nu se putu stăpîni și zise iarăși: 

— Flăcăul a fost un adevărat viteaz! 

De îndată ce lăsă să-i scape aceste cuvinte, Mortul Ferme- 
cat se strecură afară din sac şi își luă zborul spre cimitirul 
Crîngul-cel-plin-de-răcoare. Totuşi, Tencijup îl adusese pînă la 
peştera învățătorului. Prin puterea pustnicului Nagardjuna, 
cîteva firişoare aurii şi argintii se desprinseră din trupul Mor- 
tului Fermecat şi fură împrăștiate în lume. Se spune că de 
atunci oamenii au început să găsească în pămînt aur şi argint. 

Iar învățătorul Nagardjuna ieşi din peșteră și-i spuse lui 
Tencijup : 

— Eşti cu adevărat un om curajos şi viteaz. Dacă ai putut 
duce la îndeplinire asemenea treabă, înseamnă că nu se află 
nimic care să nu-ţi stea în putere. Întoarce-te în ţara ta și 
făureşte binele pentru cei ce trăiesc. 

